مه‌سعود بارزانى مێژوو و ئاینده\n9/6/2019 - 20:06\nله‌گوندى بارزان موسلمان و مه‌سیحى و جوله‌كه‌ى لێ بوو هه‌ركه‌س شوێنى خۆى هه‌بووه\nله دیدارێكى تایبه‌تدا له ساڵى 2009 بۆ كوردستان تیڤى، كه له لایه‌ن به‌ڕێوه‌به‌رى گشتى ده‌زگاى سه‌ته‌لایتى كوردستان كاروان ئاكره‌یى كراووه، سه‌رۆك مه‌سعود بارزانى" گرنگترین وێستگه‌كانى ژیانى كۆمه‌ڵایه‌تى و سیاسى خۆیى و خانه‌واده‌كه‌ى ده‌خاته‌ڕوو وه له سه‌رو به‌ندى دووباره هه‌ڵبژاردنه‌وه‌ى له خولى دووه‌م، وه‌ك سه‌رۆكى هه‌رێمى كوردستان، هه‌ڵوێست و تێڕوانینى خۆى له‌باره‌ى ره‌وشى ئه‌وساى كوردستان و عێراق و ناوچه‌كه ده‌خاته‌ڕوو، له‌به‌ر گرنگى و به‌هاى مێژووى ئه‌م دیداره جارێكى دیكه له رێگه‌ى ماڵپه‌ڕى كوردستان تیڤى ئه‌م گفتوگۆیه بڵاو ده‌كه‌ینه‌وه .\nبینه‌رانى به‌ڕێز ئه‌وكاته‌تان باش كاروانى خه‌باتى نه‌پساوه‌ى پتر له سه‌ده‌ى خه‌باتى خانه‌واده‌ى بارزان له پێناو سه‌لماندنى ناسنامه‌ى نه‌ته‌وه‌یه‌ك، به‌رێز مه‌سعوود بارزانى ئه‌م كه‌سایه‌تیه هه‌ڵكه‌وتووه‌ى ئه‌و رێبازه مێژوویه‌یه، له پێناو به دیهێنانى ئامانجه‌كانى بزووتنه‌وه‌ى رزگارى خوازى كوردستان وه‌كو سه‌ركرده‌یه‌كى لێهاتوو له هه‌ردوو قۆناغى شۆڕشگێڕى و پێشمه‌رگایه‌تى، له قۆناغى ئێستاى حوكمڕانى و ئاوه‌دانكردنه‌وه‌ى كوردستان لێهاتوانه سه‌ركردایه‌تى خه‌بات و خۆڕاگرى خه‌ڵكى كوردستان ده‌كات.\nله‌م دیداره تایبه‌ته‌دا ده‌مانه‌وێ تیشكێك بخه‌ینه سه‌ر هه‌ندێك لایه‌نى ژیانى ئه‌م به‌رَێزه‌و دیدو بۆچوونیان له‌مه‌ڕهه‌ندێك چه‌مكى جیا جیاى فكرى و سیاسى.\nبه‌ڕێز مه‌سعوود بارزانى سوپاست ده‌كه‌ین بۆ ئه‌و ده‌رفه‌ته ، با له قۆناغى سه‌ره‌تاییه‌وه ده‌ستى پێبكه‌ین، له منداڵیه‌وه بێگومان ماوه‌یه‌كى زۆر ژیانتان به بێ باوك به‌سه‌ر بردووه باوكت له‌كوێ بوو ئه‌وكات؟\nبۆ ئه‌و كات به‌بێ باوكى ژیانتان به‌سه‌ر برد؟\nسه‌رۆك مه‌سعود بارزانى\nمن كه‌باوكم رۆیشت بۆ یه‌كێتى سۆفیه‌ت ته‌مه‌نم شه‌ش حه‌وت مانگ بوو، كه‌هاته‌وه‌ش ته‌مه‌نم ببووه دوازده‌ساڵ ئه‌و ماوه‌یه بۆم ده‌ركه‌وت كه باوكم چۆته مۆسكۆ له پێناوى كێشه‌ى كورد له پێناوى كوردستان وه بارزانییه‌كان به‌شداریان كرد له كۆمارى كوردستان له مه‌هاباد وه به هه‌زاران شه‌هیدیاندا له پێناو كۆمارى كوردستان، بێگومان زۆر ناخۆشه بۆهه‌رمرۆڤێك كه به منداڵى دووربیت له باوكى به‌ڵام لێره‌دا ده‌مه‌وێ ئه‌وه بڵێم به‌ڕاستى دایكم زۆر میهره‌بان بوو هه‌موو هه‌ڵێكى دا بۆئه‌وه‌ى بۆشایى دوورى باوكم پڕبكاته‌وه .\nگه‌ڕانه‌وه‌ى بارزانى باوك بۆبه‌رێزتان وه‌ك و باوكێك و بۆ ئه‌وساى عێراق و كوردستان كارى گه‌ریه‌كى ئه‌وتۆى هه‌بووه؟\nده‌توانى به‌كورتى ئه‌حساستان چۆن بووه ؟\nبێگومان ئه‌وكاته‌ى كه باوكم گه‌ڕایه‌وه له‌بیرمه ئێمه چووین بۆ فڕۆكه خانه‌ى به‌غدا بۆ پێشوازى كردنى كه له قاهیره‌وه ده‌هات ، ئه‌و له مۆسكۆوه چووبووه قاهیره، حه‌شامه‌تى ئه‌وخه‌ڵكه‌م ده‌بینى هه‌ر له كورد و عه‌ره‌ب هه‌موو خه‌ڵكى عێراق رژابوونه سه‌ر شه‌قامه‌كان هۆتافیان لێ ده‌داو به‌خێرهاتنه‌وه‌یان لێ ده‌كرد، من وه‌كو ئێستا ئه‌و ساته‌م له بیره كه له فڕۆكه هاته خوارێ و به‌ره‌و روومان هات، ئه‌و ساتانه وه‌سف ناكرێت كه چه‌ند خۆش بوو، یه‌كه‌م وه‌ك و باووك دووه‌م وه‌ك قاره‌مانێك كه میلله‌تى عێراق به‌وگه‌رمییه پێشوازی لێ كرا ئه‌مه بۆ ئێمه سه‌روه‌رییه‌كى زۆرگه‌وره بوو وه خۆشیش بوو باوك هاته‌وه ناو ماڵ و مناڵى خۆى.\nدوا ی دوانزده ساڵ ده‌رفه‌تى ئه‌وه‌تان بۆ ڕه‌خسا له‌گه‌ڵ دایك و باوكتان له‌خێزانێكدا به‌یه‌كه‌وه بژین بۆ ماوه‌یه‌ك ژیان به‌سه‌ر به‌ن هه‌رچه‌نده ژیانێكى ناته‌بیعی بووه به‌پێى هه‌ڵومه‌رجى كوردستان یاده‌وه‌ریه‌كانت له‌بۆ ئه‌م قۆناغه بۆ یه‌كه‌م جاره وه‌كو خێزان كۆده‌بنه‌وه به‌یه‌كه‌وه ده‌ژین هه‌رچه‌نده وتم ڕه‌نگه له‌زروفێكى ناته‌بیعی بوو بێت؟\nدوای گه‌ڕانه‌وه‌ى باوكم ئه‌وه‌بوو ئه‌وه‌بوو ئه‌و له‌سالعیه له‌خانویه‌كدا بوو ، ئێمه‌ش من و براكانم و ئامۆزاكانم و هه‌موو خزمه‌كان ئێمه له‌ڕه‌غه‌ده خاتون بووین چونكه قوتابخانه‌مان له‌وێ نزیك بوو ، به‌ڵام هه‌موو ڕۆژانى پێنجشه‌ممه و هه‌ینى ده‌چووینه‌وه لای باوكم شه‌و لای ئه‌و ده‌ماینه‌وه له‌گه‌ڵ ئه‌و ده‌ژیانین.\nدوای ماوه‌ی به‌غدا ماوه‌یه‌ك له‌كوردستان ژیان به‌ر له‌وه‌ى شۆرشى ئه‌یلول ده‌ست پێبكات ، له‌كوێ ژیان چۆن بوو ژیانى ئه‌و كات؟\nباوكم بۆ ئاخر جار به‌غدای جێهێشت ساڵی 61 وابزانم مانگی ئادار بوو ، ئێمه دوای تاقی كردنه‌وه ته‌واو بووین دوای مانگی شه‌ش گه‌ڕاینه‌وه بۆ بارزان، هه‌وارێك هه‌یه له‌پشتى بارزان له‌چیای شیرین هه‌واری بۆبای پێده‌ڵێن، له‌وێ بووین وه‌زعه‌كه ئاڵۆز بوو ده‌ستپێكى شۆرشى ئه‌یلول بوو ، ئێمه نه‌مان ده‌زانى ئه‌و وه‌خته منداڵ بووین به‌س ده‌مانزانى وه‌زعه‌كه ئالۆزه، پرسیمان ئایا ئێمه ده‌چینه‌وه بۆ خوێندن ، چاوه‌روانى ئه‌وه‌مان ده‌كرد وه‌زعه‌كه چی لێدێت.تا به‌یانیه‌كی زوو به‌چوار فرۆكه لێمان درا ئێمه له‌ژێر چادر بووین به‌موعجیزه ڕزگارمان بوو ، ئیتر ئه‌وه‌بوو شۆرش ده‌ستی پێكرد و نه‌مانتوانى بگه‌ڕێینه‌وه بۆ به‌غدا،ئه‌و فه‌تره‌یه ماڵمان له‌گوندی بێده‌روون مامم شێخ بابۆ ئێمه‌ى جێنه‌هێشت ئه‌ویش له‌گه‌ڵ ئێمه هاته ئه‌و گونده،باوكیشم له‌گه‌ڵ كۆمه‌ڵێك پێشمه‌رگه له‌ناوچه‌ى به‌رواری له‌وێ خۆیان گرته‌وه ئیتر ڕۆژ به‌ڕۆژ تێكۆشه‌رانى ئه‌و میلله‌ته التحقایان كرد و شۆرش كه‌ده‌ستى پێكرده‌وه تا ساڵی 1962 من له‌و ساڵه‌وه التحاقم كرد و بووم به‌پێشمه‌رگه\nله‌بوونى پێشمه‌رگه‌یاتی له‌سه‌ره‌تاوه وه‌كو گه‌نجێك ئامانجت به‌بونت به‌پێشمه‌رگه چی بوو؟\nبێ گومان ئه‌و كاته هاتووچۆ زه‌حمه‌ته بوو هه‌تا له‌ناو خودی كوردستان له‌هه‌موو شوێنێك حكومه‌ت چاودێری هه‌موو خه‌ڵكی ده‌كرد ئابلۆقه هه‌بوو له‌سه‌ر ناوچه‌كه ، ئه‌من جاره‌شكه ده‌ڵێم شێخ بابۆ ئه‌و ماوه‌یه نه‌هێشت دیسان هه‌ست به‌بۆشایی دوری باوك بكه‌ین ، بۆ ئێمه هه‌م مام بوو ، هه‌م باوكێكى میهره‌بان بوو ، مامێكى میهره‌بان بوو ، داوام لێكرد ده‌چم التحاق ده‌كه‌م ده‌چم بۆ لای باوكم ، ده‌چم پرسى جه‌نابی شێخ ئه‌حمه‌دی ده‌كه‌م ، به‌كاك ئیدریسیشم وت چونكه ئه‌و گه‌وره‌ی ئێمه بوو له‌ماڵه‌وه ، داوام له‌ویش كرد ئه‌و له‌به‌ر خۆی حه‌زی نه‌ده‌كرد دوركه‌ومه‌وه زۆر هه‌ولی دا قه‌ناعه‌تم پێبكات ، ئه‌من له‌وه ده‌ترسام جه‌نابی شێخ ئه‌حمه‌د ڕه‌زامه‌ند نه‌بێ،جاره‌ك مامم ڕه‌حمه‌تى شێخ بابۆ چوو بۆ بارزان عه‌رزی جه‌نابی شێخی كرد و مۆله‌تى دا، ئیدی وامزانى هه‌موو دونیا بوو به‌مولكی من،ئیدی له 20 ى 5 ى 1962 التحاقم كرد ئه‌و وه‌خته باوكم له‌بێخمه بوو ، كه‌چووم ئه‌و له‌شكره‌م بینى به‌راستى هه‌یبه‌تێك بوو ، شعورێكی وا بۆ مرۆڤ دروست بوو كه‌سه‌ربه‌خۆی كوردستانم له‌چاوی ئه‌و پێشمه‌رگانه ده‌بینى سه‌روه‌ری و مه‌ردایه‌تى و شه‌ڕه‌ف ،زۆر جه‌وێكی خۆش بوو ، ده‌شمزانى ئه‌و پێشمه‌رگانه بۆ ئامانجێكى زۆر پیرۆز خۆیان به‌خت كردووه ، بۆیه ئه‌منیش حه‌زم ده‌كرد ئه‌و شه‌ره‌فه‌م به‌ربكه‌وێت.\nوه‌كو لاوێك ئه‌و كات بوون به‌پێشمه‌رگه چه‌ندی به‌رجه‌سته بوونى ئیراده‌ی شه‌خسی خۆت بوو حه‌زت لێ بوو ئیراده‌ی خۆت بسمه‌لمێنێ؟\nمن زۆر حه‌زم ده‌كرد ئاره‌زووم بوو ببم به‌پێشمه‌رگه وه‌كو ئه‌وان بژیم كه التحاقیشم كرد نامه‌یه‌كى بابم شێخ بابۆ بردم بۆ باوكم كه جه‌نابی شێخ ئه‌حمه‌د ڕه‌زامه‌ندی نواندووه ، ئینجا فه‌رمووی باشه پێشمه‌رگایه‌تى ئه‌وه‌نده ئاسان نیه ، هه‌ندێ ئامۆژگاری هه‌یه ئه‌گه‌ر ده‌توانى بمینێیه‌وه ئه‌گه‌رنا بگه‌ڕێیه‌وه ، وتم هه‌رچى بڵێی واده‌كه‌م ، وتى یه‌كه‌م ئه‌وانه هه‌موو كوڕی منن تۆ له‌وانه گه‌وره‌تر نی ، موهیم تر نی ، ئه‌وانه هه‌موو له تۆ موهیم ترن ، وه‌كو ئه‌مانه ده‌ژین جل و به‌رگ و خواردن و ئه‌ركت وه‌كو ئه‌وانه وتیشى به‌رپرست حاجكه چونكه ئه‌و به‌رپرسى پاسه‌وانى تایبه‌تی باوكم بوو هه‌رچى پێت بڵێ ده‌بێ به‌قسه‌ى بكه‌ی،وتم به‌ڵێن بێ هه‌موو مه‌رجه‌كانم قه‌بوڵه و جێ به‌جێشى ده‌كه‌م.\nزۆر له‌بزووتنه‌وه رزگاریخوازه‌كان كه‌شه‌ڕی به‌ره‌نگارییان كردووه ،هه‌ندێ جار پێشمه‌رگایه‌تى لای ئه‌وان به‌لارێدا رۆیشتووه ره‌نگه زۆر جار توند و تیژی لێكه‌وتبێته‌وه یاخود خولیای توندو تیژى زیاتر لای ئه‌وان مه‌به‌ست بووه ، ئه‌توانین به‌راوردێكى پێشمه‌رگه‌یاتى ئێمه له‌كوردستان ئه‌و كات له‌ژێر رێنمایی بارزانى ، خه‌سله‌ته‌كانى پێشمه‌رگایه‌تى بۆ ئێمه چى بوون یاخود پێشمه‌رگایه‌تى چ شێوازێكى تێكۆشان بووه.\nئه‌و ره‌وشته‌ى كه‌پێشمه‌رگه له‌ده‌ستپێكى شۆرشى ئه‌یلول له‌سه‌ری په‌روه‌رده كرا به‌راستى شتێكى زۆر به‌رز و پیرۆز بوو ، ره‌وشتێكى ئه‌وه‌نده به‌رز بوو خه‌لك هه‌مو حه‌ساده‌تى پێده‌برد ، پێشمه‌رگه مۆم بوو ده‌ستوتا بۆ ئه‌وه‌ى خه‌لك له‌ژێر رۆناكی بژی ، پێشمه‌رگه مرد بۆ ئه‌وه‌ى خه‌ڵكی تر بژی ، مومكین نه‌بوو پێشمه‌رگه بچنه گوندێك به‌زۆر نانێك وه‌ربگرن ، مومكین نه‌بوو پێشمه‌رگه بچن له‌دێیه‌ك شتێك بكه‌ن به‌بێ ڕه‌زامه‌ندی خه‌ڵكى دێیه‌كه ، مومكین نه‌بوو پێشمه‌رگه شه‌قه زلله‌یه‌كیش له دیلێك بدات وه‌ختى كه‌له‌شه‌ڕێ ده‌گیرا ، له‌به‌ر ئه‌وه پێشمه‌رگه ئه‌وه‌نده خۆشه‌ویست بوو لای میلله‌تى كورد خه‌لك به‌سه‌ری پێشمه‌رگه سوێندی ده‌خوارد خه‌لك شانازی ده‌كرد وه‌ختى خانه‌واده‌یه‌ك له‌ناو شار كوڕێكیان پێشمه‌رگه‌یه یان خزمێكیان پێشمه‌رگه بوو ، هه‌ر ئه‌وه‌ش بوو نهێنى سه‌ركه‌وتنى پێشمه‌رگه چونكه چوونه دڵی میلله‌ته‌وه.\nبه‌درێژایی ساڵانى پێشمه‌رگایه‌تى خولیای عه‌سكارتاریه‌تى له‌ناو پێشمه‌رگه‌ی كوردستان زۆر كزبووه مه‌به‌ست پێشمه‌رگایه‌تى ببێته له‌جۆرێك له‌ئامانج ، جۆرێك له‌حه‌زو ئامانج ، ئه‌مه به‌ته‌سه‌وڕی به‌رێزتان بۆچى ده‌گه‌ڕێته‌وه؟\nپێشمه‌رگه‌یاتى بۆ ئه‌وه نه‌بوو بچى ته‌عه‌دایه‌ك له‌یه‌كێك بكه‌ی یان خاكی خه‌لكێكى دیكه داگیر بكه‌ی ، زه‌روره‌تێك بوو ئه‌و كه‌سانه‌ى تێكۆشه‌ر بوون ئه‌و كه‌سانه‌ى ئاماده‌بوون بمرن له‌پێناو میلله‌ته‌كه‌یان چه‌كیان هه‌ڵگرت بۆ به‌رگری كردن له‌شه‌ره‌ف و كه‌رامه‌ت و ناموسی میلله‌تى خۆیان ، بۆیه زۆر فه‌رقه ئه‌تو چه‌ك هه‌ڵگری بۆ ئه‌وه‌ى په‌لاماری خه‌ڵك بده‌یی یان چه‌ك هه‌ڵگری بۆ ئه‌وه‌ى خۆت بپارێزی و به‌رگری له‌میلله‌تى خۆت بكه‌ی ، زۆر جیاواز بوو دوو فه‌لسه‌فه‌ی جیاواز بوو ئی پێشمه‌رگه به‌رگری كردن بوو له‌خۆی و له‌میلله‌ته‌كه‌ى نه‌ك بۆ ئه‌وه‌ى ده‌ست درێژى بكه‌ی بۆ سه‌ر خه‌ڵكی تر.\nله‌و كاته‌وه تائێستا هه‌ر ئه‌و جل و به‌رگه له‌به‌ر ده‌كه‌ی ساڵانێكى دورو درێژه تاكه‌ی هه‌ر به‌م شێوه‌یه؟\nناوی پێشمه‌رگه و ئه‌ركی پێشمه‌رگه پیرۆزه ، جلی پێشمه‌رگه‌ش پیرۆزه ئه‌م جله‌ش بووه‌ته ڕه‌مزێكى نه‌ته‌وه‌یی زۆر جار ده‌بینم عه‌ره‌ب به‌جل و كلتوری خۆیان یان هیندییه‌كان به‌جلی تایبه‌ت به‌خۆیان یان ئه‌فریقیه‌كان یانى بۆ كوردیش خۆ گوناه نیه به‌جلێكى نه‌ته‌وه‌یی خۆی نه‌بیندرێ ،ئه‌و جله‌ش وه‌ك رێزلێنانێكه بۆ جل و به‌رگی كوردی، دواتر زۆر ڕووبه‌رووبونه‌وه‌مان له‌به‌رده‌م ماوه ، ئومێده‌وارم دوای ئه‌وه‌ى كه‌ركوك و ناوچه‌كانى تر هاتنه‌وه سه‌ر هه‌رێمی كوردستان ئیتر پێویستى نابێت ئه‌و جلانه له‌به‌ربكه‌م وه‌كو ئێوه ئه‌و جلانه له‌به‌ر ده‌كه‌م.\nله‌راپه‌راندنى ئیش و كاری رۆژانه تا ئێستاش چه‌ند له‌ژێر كاریگه‌ری بارزانى نه‌مردا به‌تایبه‌تى له‌بریاردان ، یان ده‌توانین بڵێین كام كه‌سایه‌تى دیكه له‌ناو خانه‌واده‌ی بارزانى كاریگه‌رییان هه‌بووه به‌سه‌ر شه‌خسیه‌تى ئێوه؟\nمن په‌روه‌رده‌ى ده‌ستى بارزانیمه وه‌كو باسم كرد له 20 ى 5 ى 1962 كه التحاقم كرد ، شه‌و رۆژ له‌گه‌ل ئه‌و بووم زۆر جاری وا هه‌بووه به 2 مانگ و 3 مانگ له‌یه‌ك ژور بووین یان له‌ژێر یه‌ك چادر دابووین ، له‌كاتى پێشمه‌رگه‌یاتى و جه‌بهه‌كاندا وه‌كو باوك و هاوڕێیه‌كیش وابووین ، من بیرم ناێت له‌ژیانم یه‌كجارم سه‌رپێچى باوكم كردبێت ، به‌ڵام له‌هه‌مان كاتیشدا زۆر جاری وا هه‌بووه چوومه مناقه‌شه‌م له‌گه‌ل كردووه چونكه فه‌رمانێكى دابا كه‌پێم وابوو یان زانیاری راستى بۆ نه‌چووه ، یان خۆم قه‌ناعه‌تم نه‌با كه‌ئه‌مه له‌جێی خۆیه ئه‌چووم مناقه‌شه‌م له‌گه‌ڵی ده‌كرد ، زۆر جاری وا هه‌بوو ره‌ئی منى وه‌رده‌گرت ، كه‌ده‌شم دی حه‌ز ده‌كا و پێداگیره له‌سه‌ر ئه‌وه‌ى فه‌رمانه‌كه جێ به‌جێ بكات هه‌تا منیش گه‌ر له‌بریاره‌كه نارازی بام ئه‌وا جێ به‌جێم ده‌كرد كاریگه‌ری ئه‌و زۆر بوو له‌سه‌ر من ،راستیش ده‌مه‌وێ بڵێم خۆشم زۆر بڕوام به‌خۆم هه‌بووه زۆر شتی خۆم هه‌بووه ، ئه‌وه نیه بڵێم له‌به‌ر ئه‌وه‌ى من كوڕی مه‌لا مسته‌فامه ئه‌وه شه‌ڕه‌فێكى گه‌وره‌یه ، به‌ڵام خۆشم زۆر بڕوام به‌خه‌بات و بۆ چوونه‌كانم هه‌بووه، ئه‌وانى تر له‌خێزانى ئێمه كه‌كاریگه‌ریان هه‌بووه له‌سه‌ر من جیلی پێش ئێمه سادقی كوڕی مامم كوڕی شێخ بابۆ كه‌به‌راستى سه‌ركرده بوو من زۆر پێى كاریگه‌ر بووم ، هه‌موو شته چاكه‌كانى تێدابوو سه‌ركرده‌یه‌كى لێهاتوو بوو به‌ڵام به‌داخه‌وه زوو كۆچى دوایی كرد به‌راستى سه‌ركرده‌بوو ساڵی 1960 ته‌قریبه‌ن ته‌مه‌نى 35 ساڵی بوو ماڵئاوایی لێكردین، ئه‌وانى له‌ته‌مه‌نى ئێمه‌شدا وه‌ك خۆم كاك ئیدریس تایبه‌ت دوای كۆچى دوایی باوكم كاك ئیدریس هه‌م براگه‌وره بوو هه‌م باوكیش بوو ئه‌توانم بڵێم ئیدریس ئه‌و كه‌سه بوو كه‌له‌خۆم خۆشتر ده‌ویست.\nبه‌رێزتان زۆر جار باسى ئه‌وه ده‌كه‌ن كه‌پێویسته كورد عوقده‌ى خۆ به‌كه‌م زانینى لا نه‌مینێ وه‌كو میلله‌تانى تر سه‌یری خۆی بكات خۆی به‌كه‌متر نه‌بینێ پێتان وایه ئه‌مه تاچه‌ند به‌دیهاتووه له‌واقعی ئێستای خه‌ڵكی كوردستان و میلله‌تى كورد ؟\nمن زۆر خۆشحاڵم پێم وایه تا ڕاده‌یه‌كى زۆر گۆڕاوه خۆ به‌كه‌م بینه‌ى تاكی كورد ، له‌نه‌تیجه‌ى ئه‌وه‌ى ده‌وله‌تى نه‌بووه كیانى نه‌بووه بێ كه‌س بووه ، بێ پشت و په‌نا بووه ، هه‌میشه ژێر ده‌ست بووه ، غه‌دری لێكراوه كه‌س نه‌بووه به‌رگری لێبكات بۆیه وه‌كو عوقده‌یه‌ك لای دروست بووه كه‌ئه‌و هاوڵاتى پله دوو و سێ یه له‌و وڵاتانه‌ى تێیدا ده‌ژی ، به‌ڵام شۆرشى ئه‌یلول ده‌ستى پێكرد ته‌قریبه‌ن كه ئه‌م عوقده‌یه نه‌مینێ یان كه‌م ببێ ، پێم وایه دوای ئه‌وه‌ش و دوای ساڵی 1991 تا ڕاده‌یه‌كى زۆر باش ئه‌م عوقده‌یه نه‌ماوه و وه‌ده‌شبی نه‌مینێ ، كورد كه‌متر نیه له‌خه‌لكی تر ، من قه‌د له‌گه‌ڵ ئه‌وه نیه كورد تووشی غرور ببی یان خۆی به‌زل بزانێ به‌ڵام نابێ خۆشى به‌كه‌م بزانێت له‌كه‌سى تر ئه‌مه به‌نسبه‌تى من خاڵێكى زۆر گرنگه ، یانى حه‌ز ده‌كه‌م تاكی كورد هه‌میشه بروای به‌خۆی بێ ، بڕوای به‌نیشتیمانى خۆی هه‌بێ ، بڕوای به‌كێشه‌ى خۆی هه‌بێ.\nپێتان وایه له‌ڕووی مێژووییه‌وه كه‌كورد ده‌رفه‌تى ده‌وڵه‌ت دروست كردنى نه‌بووه ، ئه‌مه بێ ده‌وڵه‌تى چ كاریگه‌رییه‌كى به‌سه‌ر كه‌سایه‌تى كورد و كوردستان هه‌بووه ، هۆكاره‌كه‌ى چ بووه چ هۆكارێك بووه كورد نه‌یتوانیوه ده‌وڵه‌ت دروست بكات؟\nمیلله‌تێك ده‌وڵه‌تى نه‌بێ ده‌توانى وا بیشوبهێنی كه وه‌كو منداڵێكى ساوا كه‌دایك و باوكی نه‌بی ، چۆن خۆی بێكه‌س ده‌بینی ئه‌وهایه ، هه‌وڵدراوه وانیه بڵێین هه‌وڵ نه‌دراوه ، یه‌كه‌م جار ئه‌وه‌ى من بیستومه و زانیومه شێخ عه‌بدولسه‌لامی شه‌هید كه شێخ عه‌بدولسه‌لامی دووه‌م كه‌ده‌كاته مامم له‌ساڵی ته‌قریبه‌ن 1905 رۆژهه‌ڵاتناسێكى به‌ریتانى به‌ناوی یوگره‌م چویته لای له‌بارزان خۆی له‌كتێبه‌كه‌ى خۆیدا ده‌یڵێت شێخ عه‌بدولسه‌لام داوای لێكردم ئاسان كاری بۆی بكات كه‌سه‌ردانى له‌نده‌ن بكات، ئه‌وه‌ى لێم پرسى شێخ بۆ ده‌ته‌وێ بچیته له‌نده‌ن؟\nگووتى بۆ ئه‌وه‌یه باسى سه‌ربه‌خۆیى كوردستان له‌گه‌ڵ مه‌لیكى به‌ریتانیا بكه‌م ، ئه‌و كات به‌ریتانیا حاكمى دونیا بوو ، شێخ عه‌بدولسه‌لام هه‌ڵى تریشى زۆرداوه ،له‌گه‌ڵ مار شه‌معون ،له‌گه‌ڵ ئه‌ندرانى پاشاى ئه‌رمه‌ن تا ته‌بلیسى پایته‌ختى جۆرجیا رۆیشتن وابزانم ساڵى 1911 و 12 بوو كه پێكه‌وه له‌گه‌ڵ نوێنه‌رى قه‌یسه‌رى روسیاى ئه‌وكات دانیشتوون ئیتفاقیان كردووه كه ده‌وڵتێكى فیدراڵى دروست بكه‌ن له كوردو ئه‌رمه‌ن و ئاشورى، له‌گه‌ڕانه‌وه‌ى خیانه‌تى لێكرا ده‌عوه‌تیان كرد له دێیه‌ك له سه‌رسنورى نێوان ئێران و توركیا كه ناوى گه‌نگه‌چه له ئورمییه ، له‌لایه‌ن جاش و خاینى ئه‌و سه‌رده‌مه پاشان گرتیان و ته‌سلیم به ده‌وڵه‌تى عوسمانى كرا ئیتر ئه‌وه‌بوو شێخ عه‌بدولسه‌لام ساڵى 1914له موسڵ شه‌هید كرا .ئیدى رووداوى ناخۆشى به‌دوادا هات جه‌نگى جیهانى یه‌كه‌م دروست بوو پاشان شۆرشى ئۆكتۆبه‌ر ،ئیدى ئه‌و به‌رنامه‌یه‌ش تێكچوو ، زۆر له‌و سه‌ركرده گه‌ورانه‌ى كورد هه‌وڵى ئه‌وه‌یان داوه وه‌ك شێخ مه‌حموودى نه‌مر و شێخ سه‌عیدى نه‌مر ، ماڵى به‌درخانییه‌كان ، ماڵى به‌درخانییه‌كان ، پێشه‌وا قازى له‌بارزان چه‌ند جارى تر... به‌داخه‌وه یه‌كێك له هۆیه سه‌ره‌كییه‌كان ئه‌وه‌بووه ته‌نسیق و ئینسجامێك نه‌بووه، به‌جۆرێك ره‌نگه له ناوچه‌یه‌ك شۆرشى بووه له ناوچه‌كانى دیكه هه‌رئاگاشیان لێنه‌بووه ، هه‌روه‌ها پیلانى دوژمنان و ئه‌وان به هێزتر بوون و ده‌وڵه‌تیان هه‌بووه ئیمكانیه‌تیان هه‌بووه ،باشتر خۆیان رێكخستووه بۆ ئه‌وه‌ى نه‌هێلن پلانێكى وا سه‌ربكه‌وێت، ئه‌وه‌شن نییه بڵێن هه‌ڵى بۆ نه‌درابێت به‌ڵكو هه‌وڵدراوه به‌ڵام سه‌رى نه‌گرتووه .\nپێتان وانیه گه‌ڵاڵه نه‌بوونى پێویستى هزری له‌سه‌ره‌تاكانی سه‌ده‌ی رابردوو ئه‌مه له‌پشت ئه‌وه بێت كه ئه‌م هه‌ماهه‌نگیه له‌به‌ینی؟\nبه‌ته‌ئكید هزری نه‌ته‌وه‌ی ئه‌و كاته ئه‌وه‌نده به‌هێز نه‌بووه ڕه‌نگه ئه‌و كاته به‌خه‌یاڵیشیان دا نه‌ده‌هات ، كه‌مه‌سه‌له‌ى نه‌ته‌وایه‌تى و كوردایه‌تی و سه‌ربه‌خۆی كوردستان ، هه‌ر كورده‌كان خۆیان له‌زۆر شوێن گاڵته‌یان پێده‌هات به‌داخه‌وه ، به‌ته‌ئه‌كید ئه‌وه‌ش یه‌كێكه له‌هۆكاره سه‌ره‌كیه‌كان.\nده‌توانین بڵێن هۆكاره ناوخۆییه‌كان یان هۆكاره ده‌ره‌كیه‌كان زیاتر ئاسته‌نگ بووینه یان هه‌ردووكی پێكه‌وه بووه؟\nبێگومان ئێستا نه‌ته‌وه خوزای كورد وه‌كو بزووتنه‌وه‌یه‌كی هه‌مه‌لایه‌نى ژیانی كورد له‌رووی ئابووری و سیاسی و كۆمه‌ڵایه‌تى یان رۆشنبیری په‌ره‌ی سه‌ندووه ، خۆشبه‌ختانه ئێستا دامه‌زراوه‌شى لێكه‌وتوه‌ته‌وه ئه‌و هزره نه‌ته‌وه‌ییه پێتان وایه ده‌بێت یان چۆن وه‌سفی خه‌سله‌ته‌كانى ئه‌م بزووتنه‌وه‌یه ده‌كه‌ن ، پێتان وایه ده‌بێت به‌چ ئاراسته‌یه‌ك تێیدا بڕوات ئه‌م بزووتنه‌وه داخوازییه به‌تایبه‌تی ئه‌گه‌ر سه‌یری هه‌ندێ له‌بزووتنه‌وه نه‌ته‌وه‌ییه‌كان بكه‌ین به‌داخه‌وه ئاراسته‌یه‌كى خراپیان گرتووه زیاتر به‌ره‌و داخراوی جاری وایه به‌ره‌و ده‌مارگیریش رۆیشتونه خه‌ڵكی تریان پێ قه‌بول نه‌بووه ، جه‌نابتان بزووتنه‌وه‌ى رزگاریخوازی كورد چۆن ده‌بینن خه‌سڵه‌ته‌كانى ده‌بێت چی بێت ، به‌چ ئاراسته‌یه‌ك دابڕوات؟\nسه‌رۆك مه‌سعود بارزانى:\nخۆم هه‌میشه بڕوام وابووه كه‌توند ڕه‌وی و ده‌مارگیری زۆر زۆر هه‌له‌یه‌كى گه‌وره‌یه وه ئه‌نجامه‌كانیشى خراپن له‌به‌ر ئه‌وه ڕێنمایی بارزانیش وه‌ختى خۆی زۆر ڕون و ئاشكرا بوو بۆ هه‌موومان كه‌ئێمه ده‌بێت كراوه بین ، نابێت به‌هیچ شێوه‌یه‌ك بزووتنه‌وه‌ى رزگاریخوازی كوردستان به‌و ڕێگایه‌دا بڕواتن كه‌ڕایكێشین بۆ شه‌ڕی نه‌ته‌وه‌یی واته له‌گه‌ڵ نه‌ته‌وه‌یه‌كی تر ، هه‌میشه ئێمه ئه‌بی ده‌ستى برایه‌تى درێژ بكه‌ین بۆ نه‌ته‌وه‌كانى تر وه‌كو عه‌ره‌ب ، تورك ، فارس ،راسته مومكینه ئێمه له‌گه‌ڵ ڕژێمه‌كان شه‌ڕیش بكه‌ین و كێشه‌مان هه‌بێت به‌ڵام نابێت ببێته هۆی پچڕانى په‌یوه‌ندی به‌ینى دوو نه‌ته‌وه ، ده‌بێت بڕوامان به‌بنه‌ماكانى دیموكراستى هه‌بێت ، مافی مرۆڤ هه‌بێت ، ده‌بێت دور بین له‌توند و تیژی ، به‌هیچ شێوه‌یه‌ك بڕوامان به‌وه نیه كه ده‌ست ببه‌ین بۆ توند و تیژی ، یان خه‌ڵكی تر نادیده بگرین ، ئێمه ئه‌بێ خه‌ڵكى تر قه‌بوڵ بكه‌ین.\nخه‌ڵكى تر مه‌به‌ستان لێی چیه ؟\nله‌كوردستان توركمان ، كلدان ، ئاشور ، سریانى ، له‌هه‌ندێ شوێن عه‌ره‌ب هه‌ن ، ئێمه ده‌بێت له‌گه‌ڵ ئه‌وانه به‌برایه‌تیه‌كى زۆر ته‌بابین ، برا بین ، وه‌كو یه‌ك بین نابێت ئێمه به‌چاوێكى تر سه‌یری ئه‌وانه بكه‌ین ،له‌گه‌ڵ نه‌ته‌وه‌كانى تریش كه دراوسێكانمان عه‌ره‌ب و تورك و فارسن ئێمه ده‌بێت هه‌میشه ده‌ستى برایه‌تی و دۆستایه‌تیان بۆ درێژ بكه‌ین ، نابێت مه‌جال بده‌ین دوژمنایه‌تى له‌نێوان نه‌ته‌وه و نه‌ته‌وه دروست ببێت ، شه‌ڕ له‌گه‌ڵ ڕژێمێك هه‌ندێ جار ڕژێمی دیكتاتۆریه مه‌جبورین ئێمه به‌رگری بكه‌ین.\nئێمه گرفتێكمان هه‌یه له‌گه‌ڵ ده‌وڵه‌تانى ده‌وروبه‌ر ئه‌وه‌یه كه ئه‌م ده‌وڵه‌تانه له‌سه‌ر بنه‌مای تاك نه‌ته‌وه دروست بونه واته سڕینه‌وه‌ی نه‌ته‌وه‌كانى دیكه یه‌كێ له‌وانه‌ش كه‌كورد بووه یانى سڕایته‌وه له‌ده‌وڵه‌تدا پێگه‌ی نیه ئه‌م ئیشكاله له‌مێژینه‌یه له‌وانه‌یه بگه‌ڕێته‌وه زیاتر بۆ سه‌د ساڵ پێتان وایه ئێمه چۆن ده‌توانین ئه‌و پردانه دروست بكه‌ین له‌به‌ینى میلله‌تێكى ژێر ده‌سته كه‌هه‌وڵی سڕینه‌وه‌ى دراوه وه میلله‌تێكى سه‌رده‌ست و باڵا ده‌ست و كه‌هه‌موو كاروباری ده‌وڵه‌تى به‌ده‌سته‌وه‌یه؟\nخۆی ئه‌زموونى هه‌موو میلله‌تانى تر وه ئه‌زموونى خۆشمان ده‌ریخست كه‌ئه‌مه سیاسه‌تێكى هه‌ڵه‌یه ، هیچ ده‌وڵه‌تێك ناتوانێ میلله‌تێكى تر بسڕێته‌وه ئه‌توانى بیچه‌وسێنێته‌وه ، ئه‌توانى بیكوژی ، ئه‌توانى ئه‌زیه‌تى بدات ، به‌ڵام ناتوانێ بیسڕێته‌وه ، ئه‌توانى نه‌وه‌یه‌ك له‌به‌ین ببات ، به‌ڵام نه‌وه‌یه‌كى تر پێده‌گات ، له‌به‌ر ئه‌وه ئه‌مه سیاسه‌تێكى هه‌ڵه‌یه چه‌ند درێژ خایه‌ن بی له‌كۆتادا هه‌ر ده‌گه‌ڕێنه‌وه بۆ ڕێگای ڕاست ئه‌وه‌یه كه یه‌كتر قه‌بوڵكردنه ،وه‌تا زووتر ئه‌ممه ببی باشتره بۆ هه‌موو لایه‌ك چونكه مومكین نیه ئێستا كه‌كورد له 40 ملیۆن زیاتر له‌ناوچه‌ى ڕۆژهه‌ڵاتى ناوه‌راست ، چۆن 40 ملیۆن مرۆڤ ده‌سڕێته‌وه ، هیچ هێزێك نیه بتوانی ئه‌و میلله‌ته بسڕێته‌وه ، وه‌ئه‌گه‌ر چاره‌سه‌ریش نه‌دۆزرێته‌وه بۆ ئه‌م كێشه‌یه واته گرفته‌كان ڕۆژ به‌ڕۆژ زیاتر ده‌بن به‌شه‌ڕ ئه‌م مه‌سه‌لانه ته‌واو نابن بۆیه ئه‌مه مه‌سه‌لێیه‌كه پێم وابێ هه‌موو لایه‌ك ده‌بێ به‌خۆماندا بچینه‌وه ، ئه‌گه‌ر له‌هه‌ندێ شوێن ئێمه وه‌كو كورد هه‌ڵه‌مان كردووه ده‌بێ به‌خۆمان دابچینه‌وه چاكی بكه‌ینه‌وه ، وه‌ئه‌و ده‌وڵه‌ت و میلله‌تانه‌ی تریش كه‌پێكه‌وه ده‌ژین ده‌بێ به‌خۆیاندا بچنه‌وه ، یه‌كتر قه‌بول َنه‌كردن و هه‌وڵدان بۆ سڕینه‌وه‌ی یه‌كتری سیاسه‌تێكى هه‌ڵه‌یه ئه‌نجامه‌كه‌شى خراپه.\nپێتان وایه ئێمه وه‌كو بابڵێین نه‌ته‌وه‌یه‌كى ژێر ده‌سته بوینه ئێستا له‌به‌شى كوردستانى عێراق جارێ پێشكه‌وتن به‌ده‌ست هاتووه ، له‌به‌ر ئه‌م ژێر ده‌ستیه بزووتنه‌وه‌ى سیاسی كوردستان له‌هه‌موو به‌شه‌كانى دیكه زیاتر مه‌یلی دیموكراسیه‌ت و زیاتر مه‌یلی ته‌به‌نى كردنى ئه‌م رێبازه دیموكراسیه له‌گه‌ڵ نه‌ته‌وه‌كانى دیكه سه‌رده‌ستیش بابڵێین ، ئێستا ئه‌توانێ چۆن وه‌سفی ئه‌م بزووتنه‌وه دیموكراتیه بكه‌ن به‌شێوه‌یه‌كى گشتی له‌م سێ چوار ده‌وڵه‌ته‌ى ده‌وروبه‌رمان ، پێتان وایه ئاسۆیه‌كى گه‌شی له‌پێشه كه‌ئێمه‌ى كورد له‌ژێر سایه‌وه به‌ڕێگایه‌كى ئاشتیانه یاخود هه‌ر هیچ نه‌بێت تووشی بابڵێن قه‌ڕكردن و جارێكی تر كوشت و بڕی له‌م شێوه‌یه‌ی كه له كوردستانى عێراق ڕوویدا ؟\nوه‌ڵا من پێم وایه زه‌مانی قڕكردن و كوشتن ئه‌نفال كیمیاباران و ئه‌وانه نه‌ماوه ئه‌وه به‌سه‌رچوو وه پێشم وایه گۆران هه‌یه، به‌ڵام ئه‌و گۆرانه له‌و ئاسته نییه ئاستی پێویست بێت، به‌ڵام ئێستا بۆ نموونه له توركیا ده‌بینین گۆران هه‌یه ئه‌وه‌ی كه جاران ده‌یان گوت ئه‌سڵه‌ن كورد نییه نابێت كورد و نابێت كه‌س به كورد قسه بكات، بۆ توركیا زۆر به‌ڵام هه‌رچه‌نده شتێكی زۆر ته‌بیعییه ته‌له‌فزیۆنێك هه‌بێت چییه به زمانی كوردی قسه بكات، به‌ڵام حه‌تا ئه‌وه‌ش به‌راوا نه‌ده‌بیندرا، چۆن ده‌بێت ئه‌وه مه‌نع بكرێت كه جلی خۆی له‌به‌ر بكات وه‌كو ئه‌وه‌ی من بیستوومه مه‌منوع نییه كورد جلی خۆی له‌به‌ر بكات یان به زمانی خۆی قسه بكات ، به زمانی خۆی گۆرانی بڵێ شت ئه‌گه‌ر له كه‌میشه‌وه ده‌ست پێ بكات به‌ڵام حه‌ره‌كه‌تێك هه‌بێت من پێم شتێكی باشه ، من پێم وایه بزوتنه‌وه‌ی دیموكراتی له ئاستی پێویست نییه، به‌ڵام له نه‌تیجه هه‌ر به‌و له‌هه‌جه چاره‌سه‌ری ئه‌و گرفتانه بكرێت.\nهه‌ندێ لایه‌ن ئێستاكه‌ش پێداگرتنه‌ی به‌رێزتان زۆرجار له‌سه‌ر پرسه نه‌ته‌وه‌ییه‌كان به ته‌شه‌دوود له قه‌ڵه‌م ده‌ده‌ن پێتوایه چ مه‌به‌ستێك له پشت ئه‌وه‌وه‌یه بۆ ئه‌وها ته‌فسیر ده‌كه‌ن؟\nمن پێم وایه دوو جۆرن ئه‌وانه كه ئه‌و تۆمه‌تانه ئاراسته‌ی ئێمه ده‌كه‌ن هه‌ندێكیان باش له مه‌سه‌له‌كه نه‌گه‌یشتبوون ئه‌وه ده‌بێت ئێمه هه‌وڵ بده‌ین باشتر بۆیان روون بكه‌ینه‌وه ئامانجه‌كانمان بیروبۆچوونه‌كانمان هه‌ندێكش هه‌ن هه‌ر هه‌بوونی كوردیان پێ قبوڵ نییه، یه‌عنی نه‌ك دژی مافی تۆن، دژی هه‌بوونی تۆن، له‌گه‌ڵ ئه‌مانه فائیده‌ی نییه انسان گوێ نه‌داته ئه‌مانه هه‌ر حسابیشیان بۆ نه‌كات، چونكه وه‌ختی یه‌كێك مه‌به‌ستی نه‌بوونی تۆ و نه‌هێشتنی تۆ بێت له‌سه‌ر چ ته‌فاهوومی له‌گه‌ڵ ده‌كه‌ی، ته‌بعه‌ن به‌نسبه‌ت من، من توندڕه‌ونیم، من ده‌مارگریش نیم، به‌ڵام من موساوه‌مه له‌سه‌ر مافی میلله‌تی كورد ناكه‌م، من ده‌ڵێم ئێمه وه‌كو هه‌موو نه‌ته‌وه‌كانی تر وه‌كو عه‌ره‌ب، وه‌كو تورك، وه‌كو فارس ئێمه برای یه‌كین پێكه‌وه بژین ئێمه له‌وان كه‌متر نین ئێمه‌ش مافی ژیانمان هه‌یه ئه‌وان چ مافێكیان هه‌یه ئێمه‌ش ئه‌و مافه‌مان هه‌یه ئێمه ناتوانین هاووڵاتی ده‌ره‌جه دوو بین ، ده‌ستوور، مه‌سه‌له‌ن بۆ نموونه ئی كوردستانی عێراق ده‌ستوور مافی به ئێمه داوه ئه‌و ده‌ستووره میلله‌تی عێراق ده‌نگی بۆ داوه ئێمه مه‌جبوورین دیفاع له مافی خۆمان بكه‌ین ئه‌و مافه ده‌ستووریانه‌ی كه ئه‌و ده‌ستكه‌وتانه‌ی له ده‌ستووردابوون گه‌لی كوردستان به ده‌ستهاتوون ئێمه دیفاعی لێ ده‌كه‌ین، كه دیفاعی لێ ده‌كه‌ین ئه‌ڵێن ئه‌مه توندڕه‌وه، داوای چم كردووه خارجی ده‌ستوور بێت، فه‌رموو ئه‌و سوئاله ته‌وجهی هه‌موو ئه‌وانه ده‌كه‌م كه گله‌یی له ئێمه ده‌كه‌ن یان تۆمه‌ت ئه‌خه‌نه پاڵ ئێمه فه‌رموو داوای چم كردووه له ده‌ستوور به‌ده‌ر بێ ، داوای جێبه‌جێكردنی مادده‌ی 140م كردووه حه‌قێكی ده‌ستووری میلله‌تی كورده فیدراڵی حه‌قێكی ته‌بیعی ئێمه‌یه هه‌موو ئه‌و شتانه‌ی تر ئه‌و ده‌ستكه‌وتانه‌ی تر كه له ده‌ستوور داهاتوون من داوای زیاترم نه‌كردووه له‌به‌ر ئه‌وه ئه‌گه‌ر ئه‌مه به ته‌شه‌دوود ده‌زانن كه‌یفی خۆیانه ئه‌گه‌ر مه‌علوماتیشیان نییه ئێمه حازرین بۆیان روون بكه‌ینه‌وه ئه‌گه‌ر ئه‌وانه‌ی سووریشن له‌سه‌ر ئه‌وه‌ی كه كورد نابی هه‌بی، كورد ده‌بی ، وه من زۆر گوێ ناده‌مه ئه‌وانه.\nپارتیتان هه‌ڵبژاردووه وه‌كو ته‌نها حزبێك چوونه ریزیه‌وه وه ئه‌ندامه‌تی پارتیتان وه‌رگرت؟ كه‌ی بوو ئه‌ندامیه‌تی پارتیتان وه‌رگرت وه به چ مه‌به‌ستێك بوون به حزبی؟\nبێگومان پارتی رۆڵێكی زۆر گه‌وره‌ی بینی به‌تایبه‌تی له دوای رووخانی كۆماری كوردستان له مهاباد دوای زنجیره‌یه‌ك شكستی كه به‌سه‌ر بزوتنه‌وه‌ی رزگاریخوازی كوردداهات تێكشكانی شۆرشه‌كانی یه‌ك له دوای یه‌ك میلله‌تی كورد تووشی نائومێدییه‌كی زۆر زۆر قۆڵ بووه‌وه وه هه‌موو ئاسۆیه‌ك تاریك بووه‌وه له‌به‌رچاو ته‌بعه‌ن هونه‌رێكی گه‌وره‌یه له‌و سه‌رده‌مه‌دا حزبێك دروست ببێت ئه‌گه‌ر هیچ نه‌بێت نه‌یهێشت ئه‌و نائومێدییه باڵ بكێشی به‌سه‌ر هه‌موو خه‌ڵكی كوردستان پاش هه‌وڵ و ته‌قه‌ڵایه‌كی زۆر توانیان مه‌جموعه‌یه‌كی زۆر له تێكۆشه‌ران ئاماده بكه‌ن پێ بگه‌یه‌نن كه به‌ڵێ ئه‌مه كێشه‌یه‌كی ڕه‌وایه وه ئه‌و ئومێده دووباره زیندووبووه‌وه تا گه‌یشته ئه‌وه‌ی رابه‌رایه‌تی شۆرشی ئه‌یلوولی كرده به سه‌ركرایه‌تی بارزانی كه بۆ یه‌كه‌م جار بوو شۆرشێك بوو به شۆرشی نه‌ته‌وه‌یی و سه‌رتاسه‌ری نه‌ك ته‌نها له‌یه‌ك پارچه‌دا به‌ڵكو له پارچه‌كانی تری كوردستانیش پشتیوانیه‌كی زۆر زۆر گه‌وره‌یی لێكرا هه‌ر له خانه‌قین تا زاخۆ بوو به یه‌ك شۆرش یه‌ك بریار یه‌ك سه‌ركردایه‌تی و یه‌ك له‌شكر، كه ئه‌مه به ته‌سه‌وری من گه‌وره‌ترین وه‌چه‌رخان بوو، له مێژووی میلله‌تی كورد وه له‌وێ وه مێژوو گۆرا، مێژووی ئێمه گۆرا، بۆیه من كه ده‌مبینی پارتی ئه‌م هه‌موو سه‌ركردایه‌تی و قایده‌ی ئه‌م وه‌زعه ده‌كات به شانازییه‌وه به فه‌خره‌وه بووم به ئه‌ندامی پارتی وه من له ساڵی 1967 به ره‌سمی بووم به پارتی و بووم به ئه‌ندام.\nبه‌رێزتان له بۆنه‌ی جیاجیا باس ئه‌وه ده‌كه‌ن كه حزب ئامانج نییه به‌ڵكو ئامرازه چۆن ئامرازه ؟\nمن ئه‌زانم ئه‌ڵێم چی من كه پێم وایه كه پارتی دروست بوو پارتی بۆ ئه‌وه دروست نه‌بوو وه‌كو حزبێك ده‌ستكه‌وتی هه‌بێت پارتی بۆ ئه‌وه دروست بوو بۆ ئه‌وه‌ی میلله‌تی كورد ده‌ستكه‌وتی هه‌بێت شه‌رت نییه ئیلا پارتی بێت خه‌ڵكی كوردستان رزگاریان ببێت، ئازاد ببن له بن ده‌ستی ده‌ربێن بگه‌ن به ئامانجه‌كانیان معنای ئه‌وه‌ی كه من وا تێده‌كه‌م بۆچوونی من تێگه‌یشتنی من لێره‌دا حزب ئامرازه نه‌وه‌كو هه‌ده‌فه نه‌وه‌كو ئامانجه بۆیه ئێستاش پارتی به ئامراز ئه‌زانم بۆ ئه‌وه‌ی خزمه‌تی میلله‌ت بكات ئه‌وه بۆچوونی من و قه‌ناعه‌تی منه.\nپێتان وایه له واقعی ئه‌مرۆی كوردستان ئه‌مه تا چه‌ند جێگای گرتووه یه‌عنی پارتی ئێستا له بینن و راپه‌راندنی ئه‌ركه‌كانی خۆی تا چه‌ند ئه‌م پره‌نسیپه له واقعدا جێبه‌جێ كرابێت یاخود ده‌بیندرێت كه وه‌كو خۆی ئامراز پشان ده‌دات؟\nئێستا وه‌زعی كوردستان فه‌رقه ئه‌حزابی تریش هه‌یه، فه‌رقی زۆره له وه‌ختی تۆ له قۆناغی خه‌باتی چه‌كداریدابی وه‌ختی كه ببی به ده‌سه‌ڵات یه‌عنی دوو قۆناغی لێك جیاوازن، ئێستا پارتی له‌گه‌ڵ یه‌كێتی و حزبه‌كانی تر الحمدرالله په‌رله‌مان هه‌یه، حكوومه‌ت هه‌یه ، یه‌عنی چۆنه قۆناغێكی تره‌وه به‌ڵام له‌گه‌ڵ ئه‌وه‌ش من ئه‌بینم هێشتا پارتی دیسان وه‌كو ئامرازێك ده‌بینم بۆ پشتیوانی له په‌رله‌مان وه بۆ پشتیوانی له حكوومه‌تی هه‌رێم وه بۆ به‌رده‌وام بوون له‌سه‌ر خه‌بات بۆ قۆناغی داهاتوو.\nمن ده‌توانم خه‌سله‌تێكى مێژوویی باس بكه‌م كه رێكخستنه‌كانى پارتى تا ئه‌و ڕاده‌یه له‌خه‌ڵك نزیك بوونه كه‌سنوری رێكخستن له‌گه‌ڵ خه‌ڵك سنورێكى كاڵ بووه واته خه‌ڵك خۆی نه‌بینیوه‌ته‌وه یان نامۆ بێت له‌و رێكخستنه واته جۆرێك له‌تێكه‌ڵاوی یاخود نزیك بوونه‌وه له‌خه‌ڵك له‌ناو رێكخستنه‌كاندا هه‌یه ئه‌مه به‌ڕای به‌ڕێزتان بۆچى ده‌گه‌ڕێته‌وه یانى پارتى بۆ به‌م شێوه‌یه هه‌ڵكه‌وتووه؟\nخۆی پارتى له‌سه‌ره‌تای دروست بوونیه‌وه وه‌كو پارتێكى به‌رچاو ته‌سك نه‌بوو به‌راستى وه‌كو بزووتنه‌وه‌یه‌ك بوو ، زۆر زۆر ڕه‌نگه ڕه‌نگه ته‌شخیسه‌كه‌ى ئه‌مه ده‌قیقتر بێت كه وه‌كو بزووتنه‌وه بووه له‌وه‌ى وه‌ك حزبێك بی ، خه‌ڵكی تێدابووه له‌و په‌ڕی چه‌پ بۆ ئه‌و په‌ڕی ڕاست ، یانى خه‌ڵكێكى ئیمانداری تێدا بووه ، خه‌ڵكیی تریشی تێدابووه ، مه‌لای تێدابووه ، خه‌ڵكێكى تری تێدابووه به‌شێوه‌ی تر بیری كردیته‌وه ، به‌ڵام یه‌ك شت هه‌بوو كه‌هه‌مووی كۆكردبووه‌وه بڕوا به‌مه‌سه‌له‌ى نه‌ته‌وه‌یمان ، یان چه‌ترێكى نه‌ته‌وه‌یی.\nئێوه ئێستاش ڕازین كه‌پارتى وابێت واته خه‌ڵكى جیاجیای تێدا بێت؟\nئێستاش من پێم وابی ده‌بێت هه‌رواش بێت.\nئه‌مه ته‌ئسیری نیه له‌سه‌ر یه‌ك ئیراده‌ی سیاسی؟\nباوه‌ڕناكه‌م تا ئێستا نا.\nبه‌ڕێزتان زۆر بایه‌خێكى یه‌كجار زۆر به‌شه‌هید ده‌ده‌ن ، پێگه‌ى شه‌هید لای ئێوه چیه ، چۆن ده‌ڕواننه پێگه‌ى شه‌هید؟\nهه‌موو كه‌س ده‌ڵێن ئه‌مه به‌رهه‌می خوێنى شه‌هیدانه راستیشه ، هه‌ركه‌سێ هه‌ڵده‌ستى ئه‌ڵێ ئه‌مه شه‌هید بووه و به‌رهه‌می شه‌هیدانه و گه وره‌یی و پیرۆزی شه‌هیدانه ئه‌مه هه‌مووی له‌جێگای خۆیه‌تى و ڕاسته ،من كه‌شه‌هید ده‌بینم ، مرۆڤ له‌دونیادا هه‌ر مرۆڤێك بێ باوه‌ڕ ناكه‌م له‌گیانى خۆی خۆشتر بووێ ، ئینجا ماڵ و منداڵی خۆی ، ئه‌و كه‌سه‌ى كه‌ئاماده‌بی گیانى خۆی فیدا بكات و ماڵ و منداڵی خۆی به‌جێبێڵێت له‌پێناو كێشه‌یه‌كى تر ئه‌ویش كێشه‌ى ڕزگار كردنى میلله‌ته‌كه‌ى بێت گه‌وره‌یی له‌مه زیاتر چ ده‌بێـت ، پیرۆزی له‌مه زیاتر چ ده‌بێت ، شه‌هید ئه‌و كه‌سه‌یه گیانى خۆی دا و ماڵی منداڵی خۆشی دا بۆ ئه‌وه‌ى میلله‌ته‌كه‌ی سه‌ركه‌وێت ، ئه‌وه‌ى كه‌هاتوو تفه‌نگی هه‌ڵگرت و شه‌هید بوو بیر له‌وه نه‌كاته‌وه ئایا منداڵه‌كانى چیان به‌سه‌ر دێت گه‌وره‌یی له‌مه زیاتر چ ده‌بێت ، به‌نسبه‌ت من به‌راستى شه‌هید زۆر له‌وه گه‌وره‌تره كه ئێمه بتوانین وه‌سفی بكه‌ین ، وه‌هه‌رچیش بۆ ماڵ و منداڵی شه‌هید بكرێت زۆر زۆر كه‌متره له‌یه‌ك قه‌تره خوێنى كه‌ئه‌و داویه‌تى ، بۆیه راسته هه‌موو ئه‌مانه‌ی به‌دیهاتوون به‌سایه‌ى خوێنی شه‌هیدانه ، به‌رهه‌می خوێنى ئه‌وانه ، وه‌هه‌مووشمان ده‌بی قه‌رزای ئه‌و شه‌هیدانه و ماڵ و منداڵیان بین ، من شه‌خسیه‌ن زۆر زۆر له‌هاوڕێكانم كه‌زۆر خۆشه‌ویست بوون لای من پێكه‌وه بوین دوای كاتژمێرێك ته‌رمیان هاتیته‌وه ، له‌به‌ر ئه‌وه بویته به‌شێك له‌ویژدانى من له‌بیری من له‌خوێنى من له‌هه‌موو شتێكم.\nئازادی ڕه‌نگه مه‌ودایه‌كى زۆر له گوتاری ئێوه‌ى به‌ڕێزدا ده‌گریتن ، ئێوه ئێستا له‌زروفی ئێستای كوردستان چه‌ند ڕازین له‌وه‌ى كه ئه‌م ئازادییه وه‌كو ویستێكى مێژینه و مێژوویی بزوتنه‌وه‌ى رزگاریخوازی كوردستان و وه‌به‌ڕێزیشتان زۆر به‌شێوه‌یه‌كى تایبه‌ت گرنگی پێده‌ده‌ن ، پێتان وایه ئه‌مرۆی كوردستان تا چه‌ند ئه‌م ئازادیه ، ئازادی تاك و ئازادی كۆمه‌ڵ هه‌تا ئازادی میلله‌ت به‌ده‌ست هاتووه كه به‌شێوه‌یه‌ك كه مرۆڤ وه‌كو به‌ڕێزت زۆر ته‌ئكیدت لێكرده‌وه كه سه‌ربه‌زرانه ئازادانه بیربكاته‌وه وه‌بیر له‌داهاتووی خۆی بكاته‌وه تا چه‌ند له‌كوردستان ئه‌مه ده‌بیندرێت یان لایه‌نى كه‌م و كوڕی هه‌یه پێتان وایه چۆن چاره‌سه‌ر ده‌كرێت؟\nپێم وایه ئازادی تاك بنه‌مایه بۆ ئازادی گه‌ل وه‌ئازادی كۆمه‌ڵ ، من بڕوام پێیه‌تى ئه‌گه‌ر تاكی كورد ئازاد نه‌بیت ئه‌گه‌ر كۆمه‌ڵگای كورد ئازاد نه‌بی ناتوانى كاری دروستیش بكات ، ناتوانى باش بیر بكاته‌وه ، ناتوانى هه‌نگاو بنێت ، وه‌كو زیندانێك وایه مرۆڤ كه ئازاد نه‌بێت وه‌كو له‌زیندان وایه ، مه‌رج نیه له‌چوار دیوار دابی ، به‌ڵام كه كه‌تو ئازاد نه‌بی یانى زیندانه ، په‌روه‌رده‌ى ئێمه‌ش وابووه كه‌ده‌بێت مرۆڤ ئازاد بێت ، هه‌ربۆیه‌ش له‌یه‌كه‌م ده‌رفه‌ت كه‌بۆم ڕه‌خسا بیرمان له‌وه كرده‌وه كه ئێمه خه‌ڵكی خۆمان هانده‌ین وه‌په‌یمانیان پێبده‌ین كه ئێمه هه‌ڵبژاردن ده‌كه‌ین ، من ناتوانم بڵێم ئه‌وه‌ی كه‌هه‌مانه نمونه‌یه و باشترینه به‌ڵام زۆر ئازادییه‌كى به‌رفراوان هه‌یه ، به‌ڵام دیسان ئێمه هێشتا تازه‌ین تازه فێر ده‌بین ، یانى ئێمه ئێستا له‌سه‌ره‌تای ڕێگاین هێشتا زۆری ماوه فێر بین چ وه‌كو موماره‌سه چ وه‌كو تێگه‌یشتن ، هه‌ندێ جاری وا هه‌یه هه‌ندێ كه‌س وا تێده‌گا كه ئازادی ئه‌وه‌یه هه‌رچ بیه‌وێ بیكات ، ئازادی ئه‌وه‌نده ئازادیه كه‌تۆ ئازادی خه‌ڵكی تر تێك نه‌ده‌ی ئه‌وه‌ش ده‌بێت چوار چێوه‌یه‌كى هه‌بێت ،به‌ڵام چوار چێوه‌كه ده‌بێت ستاندار بی له‌هه‌موو دونیا كه‌ده‌ڵێن ئازادی چۆنه ده‌بێت له‌كوردستانیش وابێت وه ئه‌و ئیراده هه‌یه كه به‌ڵێ ده‌بی خه‌ڵكی ئێمه به‌ڕاستى ئازاد بێت.\nگرنگی دانتان به‌ئاشتى وه له‌بیرمانه كه‌له‌كۆنگره‌ی یازده‌ی پارتى دروشمی ئاشتى ئازادی دیموكراستى به‌رزكرایه‌وه ئه‌م گرنگی دانه به چه‌مكی ئاشتى به‌مه‌فهومی ئاشتى لای به‌ڕێزتان چه‌ند له‌ژێر كاریگه‌ری ئه‌و هه‌موو كاول كارییه كه‌ده‌رهه‌ق به‌كوردستان كراوه ، وه‌چه‌ندیش پێتان وایه شێوازی ژیان و تێكۆشانیشه بۆ به‌ده‌ست هێنانى ئامانجی زیاتر بۆ له‌مه‌ودوای خه‌ڵكى كوردستان؟\nئه‌وه‌ى شه‌ڕی نه‌دیبی نازانى شه‌ڕ چه‌ند ناخۆش و چه‌ند خراپه، من زۆر لام سه‌یره ئه‌گه‌ر یه‌كێك بتوانێ شه‌ڕ نه‌كات وه‌خۆی لابدات له‌شه‌ڕ چۆن بیر له‌شه‌ڕ بكاته‌وه ، به‌ڵام كه‌گه‌یشته ئه‌وه‌ى غه‌در له‌میلله‌تى تو بكرێت مه‌جبوره ئه‌و وه‌خته مرۆڤ به‌رگری بكات ئه‌و فه‌رقه له‌وه‌ى كه شه‌ڕێك به‌سه‌ر تودا فه‌رز بكرێت وه‌شه‌ڕێك خۆت گه‌ر بته‌وێ هه‌ڵبگرسینی ، ئێمه هیچ وه‌ختێك نه‌مان ویستوه شه‌ڕ هه‌ڵبگیرسێت ، ئێمه به‌رگریمان كردووه ، وه‌دیومه شه‌ڕم دیوه ده‌زانم چه‌ند ناخۆشه بۆیه به‌ڕاستى مه‌سه‌له‌ى ئاشتى و كه‌جارێكی تر میلله‌تى كورد تووشى شه‌ڕ و ماڵوێرانى و ده‌ربه‌ده‌ری نه‌بێته‌وه ئه‌مه له‌سه‌ره‌تای كاری خۆمی ده‌زانم له‌هه‌ر كوێ و پێگه‌یه‌ك دابم هه‌رچى پێم بكرێ ده‌یكه‌م جارێكى تر خه‌ڵكى كوردستان میلله‌تى كورستان وڵاتى ئێمه تووشى كاولكاری و ماڵوێرانى شه‌ڕو ئه‌وانه نه‌بێته‌وه ،به‌ڵام له‌هه‌مان كاتیشدا هه‌موو ئاماده‌كارییه‌كى ته‌واومان هه‌بی ئه‌گه‌ر ده‌ستدرێژى بكرێته سه‌رئێمه حازر بین به‌رگری له‌خۆمان بكه‌ین ، بۆیه ئه‌مه زۆر كاریگه‌ری هه‌بووه وه‌ده‌بی ئه‌ممه به‌بیرو باوه‌ر و قه‌ناعه‌ته‌وه هه‌وڵبده‌ین ده‌بێ ئه‌و شته بچه‌سپێنین باشترین ڕێگه‌یه.\nبه‌درێژایی مێژوو ئه‌و گیانى ئاشتى خوازانه‌ی كورد بابڵێین ئی بارزانى نه‌مر و جه‌نابتان به‌رامبه‌ره‌كه‌مان قه‌بوڵی نه‌كردیه به‌ڵكو به‌جۆرێكى مامه‌ڵه‌ى له‌گه‌ڵ كردووه ناچار په‌نا بۆ شه‌ڕ بردراوه ، پێتان وایه ئه‌و ئاشتیه‌ى كه‌ئێستاكه به‌ڕێزتان زۆر ته‌ئكیدی لێده‌كه‌نه‌وه له‌سه‌ر چ ئه‌ساسێك ئه‌م ئاشتیه ئاشتیه‌ك بێت كه مافی ده‌سته‌به‌ركردبێت ،ئه‌گه‌رنا ئاشتى ئاشتی بێده‌نگیش له‌وانه به‌ئاشتى هه‌ژمار بكرێت ،ئێوه پێتان وایه ئه‌ساسی ئاشتى له‌سه‌ر چ بنه‌مایه‌ك بچه‌سپێ؟\nخۆی بێ گومان مرۆڤ بێده‌نگ بێ به‌هه‌موو ژیانێك ڕازی بی تا ده‌مری ڕه‌نگه كه‌س هه‌ر ناویشى نه‌ینى ، به‌ڵام ئه‌مه ژیان نیه چه‌ند مه‌رجێك هه‌یه بۆ ئاشتى\n1 – ئه‌وه‌یه ئێمه وه‌كو كورد و كوردستانى ته‌بابین یه‌كڕیزی خۆمان بپارێزین\n2- ده‌بێت هێزێكى ڕێك و پێكمان هه‌بێت بۆ ئه‌وه‌ى ئاشتى بپارێزێت\n3- ده‌بێت داواكامان مه‌عقول بن ، ده‌بێ بزانین داوای چ ده‌كه‌ین ، چۆن داوای ده‌كه‌ین ، وه‌ده‌بی دوربین له‌ده‌مارگیری و دور له‌توند ڕه‌وی\nئه‌مانه هه‌مووی مه‌رجن بۆ ئه‌وه‌ى ئه‌و ئاشتیه بچه‌سپێت.\nبابێینه ناوخۆی كوردستان پره‌نسیپێك یاخود چه‌مكێكى گرنگ هه‌یه كه‌به‌رێزتان زۆر ته‌ئكیدی لێده‌كه‌ن مه‌سه‌له‌ى لێبورده‌ی ئاینیه ، ئه‌توانن به‌كورتى باسی دیدی خۆتان بكه‌ن ئه‌م لێبورده ئاینییه چه‌نده له‌ژێر كاریگه‌ری بنه‌ماكانى تێڕوانینى خانه‌واده‌ی بارزان بووه ، وه وه‌كو پێداویستیه‌ك بۆ ئه‌مرۆی كوردستان چۆن ده‌بینن؟\nبه‌نسبه‌تى من به‌ته‌ئكید ، وه‌هه‌روه‌ها ده‌توانم بڵێم كاك ئیدریس و باوكیشم ته‌ئسیری په‌روه‌رده‌ی خانه‌واده‌یی زۆر كاریگه‌ری هه‌بووه له‌سه‌ر ئێمه ، راسته بنه‌ماڵه‌ى ئێمه هه‌ر له‌باپیره گه‌وره‌مان كه شێخ تاجه‌دینه تا ده‌گاته باپیرمان شێخ محه‌مه‌د زیاتر خه‌ریكى مه‌سائیلی دینی و ته‌كیه و بڵاوكردنه‌وه‌ى یه‌كسانى و به‌پێى ته‌ریقه‌ى نه‌قشبه‌ندی كه‌له‌بارزان زۆر په‌ره‌ی پێدرا ، كه‌یه‌كسانى و ته‌بایی و پێكه‌وه ژیان ئه‌مه زۆر كاریگه‌ری هه‌بووه تاگه‌یشته شێخ عه‌بدولسه‌لامی دووه‌م ئه‌و مه‌سه‌له‌ى نیشتیمان و ئاینى تێكه‌ڵ كرد ، دوای ئه‌و كه‌شه‌هید بوو شێخ ئه‌حمه‌د زیاتر ده‌وڵه‌مه‌ندی كرد ، چه‌ند جار له‌به‌ر ئه‌و هه‌ڵویسته نیشتیمانیه‌ى و پڕ له‌سه‌روه‌ری بارزان چه‌ند جار بارزان دووچاری هێرش و په‌لاماردان بووه‌ته‌وه له‌لایه‌ن عوسمانیه‌كان پاشان تا ئاخیریش.\nله‌گوندی بارزان موسڵمانى تێدابوو ، مه‌سحیشى لێبوو جوله‌كه‌شى لێبوو ، هه‌ركه‌سه‌و شوێنى خۆی هه‌بووه ، هه‌تا ئێستاش هه‌ندێ شوێن دیاره ئه‌مه شوێنى مه‌سیح یان بووه ، ئه‌مه شوێنى جوله‌كه بووه ، ئه‌مه شوێنى موسڵمان بووه كه‌ماڵی شێخیش هه‌ر له‌وێ بووه به‌یه‌ك چاو سه‌یری هه‌مووان كراوه ، هه‌موویان ئازاد بوون له‌ئه‌نجامدانى خواپه‌رستى خۆیان ، له‌مه‌سه‌له‌ى مولك وه‌كو یه‌ك بوونه هیچ فه‌رق و جیاوازییه‌ك نه‌بووه به‌ینى موسڵمان و مه‌سیحی و جوله‌كه ، له‌به‌ر ئه‌وه كه‌شێخ عه‌بدولسه‌لام ناچار بوو بارزان به‌جێ بێڵی بچی كۆچ بكات بۆ ئێران له‌ساڵی 1910 و 1911 ته‌قریبه‌ن ئه‌و ساڵانه بوو پاش ئه‌وه‌ى هێرشێكى گه‌وره له سوپای عوسمانیه‌كان هاته سه‌ر بارزان ، زۆری ئه‌و مه‌سیحی و جوله‌كانه له‌گه‌ڵ ئه‌و رۆیشتن هه‌تا والی جوله‌كه و مه‌ترانى مه‌سیحی نارد كه ئێوه په‌یوه‌ندیتان نه‌بێ شه‌ڕی ئێمه له‌گه‌ڵ شێخی بارزانه له‌گه‌ڵ بارزانیه‌كانه ئێوه بۆ ،وتیان ئێمه به‌بێ شێخ له‌بارزان نابین ئینجا ئه‌وه‌ى توانى له‌گه‌ڵ ئه‌و رۆیشت ئه‌وانى تر كۆچیان كرد یان چونه ئاكرێ یان چونه موسڵ له‌بارزان نه‌مان وتیان به‌بێ شێخ عه‌بدولسه‌لام ئێمه له‌بارزان نابین ، ئه‌مه زۆر كاریگه‌ری كرد له‌سه‌ر ئێمه كه‌به‌راستى كراوه بین به‌رامبه‌ر به‌ئاینی تر به‌رامبه‌ر به‌خه‌ڵكى تر ئه‌و حه‌ساسیه‌ته ئه‌سله‌ن نه‌بێت ،ئه‌مه خۆشبه‌ختانه ته‌قریبه‌ن له‌هه‌موو كوردستان هه‌بوو ، ئه‌مه فه‌رهه‌نگێكه كه ئێمه وه‌كو كورد ده‌بێت شانازی پێوه‌بكه‌ین.\nئه‌م دیده بێ گومان سه‌قامگیری لێده‌كه‌وێته‌وه ته‌فاهومی لێده‌كه‌وێته‌وه وه‌له‌كۆتایشدا ئاشتى كۆمه‌ڵایه‌تى دروست ده‌كات ، ئێستا له‌كوردستان پێتان وایه ئه‌م دیده ئاینییه چه‌ند له‌واقعى ئه‌مرۆی كوردستاندا بوویته هۆكاری ئه‌و سه‌قامگیریه ئه‌و رۆحی ته‌بایی و ئاشتى یاخود بویته هۆكاری لێكترازان و شه‌ڕ و شۆڕ و جاری وا هه‌یه ده‌گاته حه‌دی ده‌مارگیری ، پێتان وایه ئه‌م دیده ئه‌مرۆ له‌كوردستان وه‌كو پێویست پیاده ده‌كرێت به‌تایبه‌تى ئه‌وانه‌ى ئه‌وانه‌ى كه‌به‌ناوی ئاینه‌وه قسه ده‌كه‌ن ئاینى ئیسلام مه‌به‌ستمه؟\nتا شۆرشى ئه‌یلولیش به‌تایبه‌تى له‌شۆرشى ئه‌یلول مامۆستایانى ئاینى ڕۆڵێكى زۆر زۆر گه‌وره‌یان بینى له‌وه‌ى كه‌وا دین و نیشتیمان له‌یه‌ك جیا ناكرێنه‌وه تا ئێستاش كاریگه‌ری ئه‌وه هه‌ر ماوه ، به‌ڵام به‌داخه‌وه له‌م كۆتاییه هه‌ندێ كوردیش كه‌وتنه ژێر كاریگه‌ری ئه‌و بیری توندڕه‌وی ئیسلامی كه به‌ته‌سه‌وڕی من دوره له‌ئیسلام ، كه‌وتنه ژێر ته‌ئسیری تیرۆر و ئه‌وان ، به‌ڵام سوپاس بۆ خودا ڕێژه‌كه‌یان زۆر كه‌من وه تائێستاش من پێم وایه ئه‌و فه‌رهه‌نگه‌ی كه یه‌كتر قه‌بوڵ كردن و پێكه‌وه ژیان و لێبورده‌یی و ئه‌مه هێشتا زاڵه به‌سه‌ر خه‌ڵكى كوردستان ، وه ئه‌مه یه‌كێكه له‌كاره هه‌ره سه‌ره‌كیه‌كانى هه‌موو تاكێكى كورد هه‌موو حزب و لایه‌نێكیش ، وه‌هه‌موو مامۆستایه‌كى ئاینیش كه ده‌بێ ئێمه ئه‌و فه‌رهه‌نگه قوربانى پێنه‌ده‌ین بۆ هیچ شتێكى تر .\nپێتان وایه ئاین چۆن ئه‌و ده‌وره ببینێ واتا به‌رده‌وامی خۆی له‌و ده‌وره؟\nنابی توجهی خه‌ڵك و گه‌نجه‌كانی ئێمه بكرێت بۆ دژایه‌تی خه‌ڵكی تر.\nئه‌گه‌ر به فه‌رزی زانی؟\nمانای ئه‌وه‌یه به ته‌سه‌ویری من انحرافه ئه‌و كاته ئێمه تووشی دوو نه‌هجی جیاواز ده‌بین، توندره‌وی له دیندا وه‌كو توندڕه‌ویی مه‌سئیلی نه‌ته‌وه‌ییدا توندڕه‌وی خه‌ڵاته.\nعه‌داڵه‌ت و سه‌روه‌ریی دوو چه‌مكی پێكه‌وه گرێدراون، پێكه‌وه به‌ندن پێتان وایه له‌بۆ ئه‌مرۆی كوردستان چ ئاسته‌نگێك له‌به‌رده‌م جێبه‌جێكردنێكی باشی له‌بۆ ئه‌م دوو چه‌مكه‌یه وه‌كو عه‌داله‌ت و وه‌كو یاسایه‌ك یاخود هۆكاری یان ئه‌م هۆكاره چین وه‌كو پێویست ئه‌م عه‌داله‌ت و ئه‌م یه‌كسانیه بێگومان وه‌كو پۆرسه‌یه‌كی تاریخی باسم ده‌كه‌م نه‌كو حاڵه‌تێكی تایبه‌ت ئه‌م حاڵه‌تانه ئه‌مرۆ له كوردستان جێبه‌جێ نه‌كراون؟\nمه‌سه‌له‌ی یاسا كه سه‌روه‌ر بێت وه عه‌داله‌ت و ئه‌مه پرۆسه‌یه‌كی له‌گه‌ڵ ژیان و مرۆڤ و میلله‌تان دایه له‌وه‌ته‌ی خوا دنیا خه‌ڵاق كردووه تا ئاخیریشی ئه‌م پرۆسه‌یه به‌رده‌وام ده‌بی گۆران به‌سه‌ر یاساكاندا دێت یاسای تازه دروست ده‌بێت گۆران به‌سه‌ر ژیانی میلله‌تان و خه‌ڵكدادێت ته‌كنه‌لۆژیا گۆران به‌سه‌ر شێوه‌ی ژیانی خه‌ڵك دادێنی عه‌وله‌ما زۆر شێوه‌ی ژیان ده‌گۆرێ ته‌بعه‌ن ئه‌مانه هه‌موو پرۆسه‌یه‌كی به‌رده‌وامه، به‌نسبه‌تی ئێمه‌ش دیسان ته‌جروبه‌یه‌كی تازه‌یه كۆسپ ئه‌وه نه‌شاره‌زاییه نه‌زانینه عه‌یبی تێدانیه وه‌كو گوتم ته‌جروبه‌یه‌كی تازه‌یه، هه‌ندێك كۆسپی تر ئه‌وه‌یه هه‌ندی خه‌ڵكی تر ره‌نگه بروای پێ نه‌بێت، هه‌ندێ جار راسته ده‌سه‌ڵاتی موتڵه‌ق فه‌سادی موتڵه‌ق دروست ده‌كات واتا له هه‌ندێ شوێن كه‌سێك خۆی ته‌نها به ده‌سه‌ڵات زانی هیچ ره‌قابه‌شی له‌سه‌ر نه‌بی ڕه‌نگه هه‌وڵ بدات كۆسب دروست بكات، ئینجا هه‌ر كه‌س و به حه‌جمی خۆی و له مه‌وقعی خۆی، به‌ڵام ئیراده‌یه‌كی به قوه‌ت هه‌یه ئێمه ده‌بی ئه‌م مه‌بده‌ئه جێبه‌جێ بكه‌ین و فه‌رزیشی ده‌كه‌ین انشالله.\nئێوه له‌وانه‌یه بگه‌رێنه‌وه بۆ چه‌ند ساڵێك و له‌مه‌وبه‌ر ره‌نگه یه‌كێك له‌و بابه‌تانه‌ی ده‌مه‌وێت باس بكه‌م له‌سه‌ر په‌رله‌مان ئێوه دیدێكی تایبه‌تان هه‌بوو بۆ نموونه له 74 ئه‌و رۆژنامه سویدیه وه له‌گه‌ڵ به‌رێزتان قسه‌ی كردووه كه تۆ چ ئاسۆیه‌ك ده‌بینی له‌به‌رده‌م كوردستان وتوتانه حه‌ز ده‌كه‌ین وڵاتێكی سه‌ربه‌خۆمان هه‌بێت خاوه‌ن په‌رله‌مان بین دوای له راپه‌رین له رۆژانی راپه‌رین له كۆییه له ساڵی 1991 كه بیر له‌وه ده‌كه‌نه‌وه كه ئێمه نه‌هاتووین وه‌كو به‌ره‌ی كوردستانی خۆمان بسه‌پێنین به‌ڵكو ئێمه رێگه ده‌ده‌ین خه‌ڵك به ئازادانه ده‌نگ بدات وه حكوومه‌ت یاخود وه له رێگای په‌رله‌مانه‌وه پێك دێت ئێوه پێتان وایه په‌رله‌مان چ كاریگه‌رییه‌كی هه‌یه له ژیانی سیاسی ، كۆمه‌ڵایه‌تی خه‌ڵكی كوردستان له كاتێكا ره‌نگه ئه‌م بۆچوونانه ئه‌و كات تۆزێك به غه‌ریب ده‌هاتنه به‌رچاو هه‌موو بزوتنه‌وه شۆرشگێرییه‌كان هاتوونه خۆیان سه‌پاندووه خۆیان به پشت گه‌رمی شه‌رعیه‌تی خۆیان حكوومه‌ت و میلله‌ته‌كه‌ش ملكه‌چ بووه، كه‌چی له یه‌كه‌م ده‌رفه‌ت ئه‌م پره‌نسیپه له كوردستان گۆرا بۆ ئه‌وه‌ی حه‌ره‌كه‌یه‌كی شۆرشگێری نه‌یه‌ت ده‌سه‌ڵات بگرێته ده‌ست به‌ڵكو ده‌رفه‌تی ده‌نگدانی ئازادانه بۆ خه‌ڵك بكاته‌وه ئه‌م دیده‌وه له چییه‌وه هاتووه وه ئێستا په‌رله‌مان له ژیانی كۆمه‌ڵگای كوردستان ده‌وره‌كه‌ی چۆن ده‌بینی؟\nپه‌رله‌مان ته‌عبیر له ئیراده‌ی میلله‌ت ده‌كات به‌راستی ئیراده‌ی میلله‌تی ئێمه له‌و په‌رله‌مانه‌دا خۆی ده‌بینێته‌وه ده‌سه‌ڵاتی ته‌شریعی وڵاتێكه په‌رله‌مان له‌به‌ر ئه‌وه پێگه‌یه‌كی زۆر پیرۆز و گه‌وره‌یه یه‌عنی ئه‌وه نییه خه‌ڵكانێك ته‌سه‌ور بكات به چاوێكی كه‌م ته‌ماشا بكات په‌رله‌مان زۆر گه‌وره‌یه من خۆم بروام به‌وه هه‌یه كه حكوومڕانی ده‌بی به ره‌زامه‌ندی ئه‌و بێت كه به زۆر خۆت فه‌رز كرد نه‌تیجه له غیری تیاچوون و شكست و شه‌رمه‌زاری هیچ شتێكی تر نامینی بۆ ئه‌و كه‌سه‌ی خۆی فه‌رز بكات له‌سه‌ر میلله‌تی خۆی، ئه‌وه نیهایه‌تی هه‌موو دیكتاتۆره‌كان له‌به‌ر چاوه ، ئه‌و كه‌سانه‌ی كه میلله‌ت هه‌ڵبژاردوون له‌گه‌ڵ میلله‌تی خۆشیان ژیان و كه‌لێشیان قه‌وماوه به‌سه‌دان هه‌زار خه‌ڵكی كوردستان اخیتاری مردنیان كردووه له‌گه‌ڵ ئه‌وان، ئه‌وانه‌ی دیكتاتۆرن به‌سه‌دان هه‌زار كه‌سیان هێناوه‌ته سه‌ر كارو پاره‌و پر چه‌ك و ئه‌وانه‌ی كه لێیان قه‌وماوه به تاقی ته‌نیا ماوه وه ئه‌وه ته‌جاروبی زیندووه له‌به‌ر چاوان له‌به‌ر ئه‌وه من بروام به‌وه نییه كه حكوومڕٍانی به‌زۆر و خۆسه‌پاندن نه راسته من به عه‌یبی ده‌زانم به خه‌ڵاتیش ده‌زانم نه‌تیجه‌شی نییه، نه‌تیجه‌كه‌شی شكسته له نه‌تیجه‌دا له‌به‌ر ئه‌وه من له‌گه‌ڵ ئه‌وه‌مه كه هه‌ڵبژاردن ببی ئه‌و هه‌ڵبژاردن میلله‌ت ره‌ئی خۆی بدات میلله‌ت ئازاد بی ته‌بعه‌ن ئه‌و نه‌تیجه‌یه له كوێ كۆده‌بێته‌وه له په‌رله‌مان كۆده‌بێته‌وه بۆیه من پێم وایه ده‌بی په‌رله‌مانیش فه‌عال بیت فه‌علن ئێمه ده‌بی ئیتیمامه‌كی زۆر به په‌رله‌مان بده‌ین یه‌عنی وه‌كو میلله‌تێك وه‌كو نه‌ته‌وه‌یه‌ك وه په‌رله‌مانیش ئه‌ركی خۆی به‌جێ بگه‌یه‌نی.\nپه‌رله‌مان به‌واتای كۆبوونه‌وه‌ى ڕاو بۆچوونى جیاجیا كه‌ته‌عبیر له‌ڕه‌ئی خه‌ڵك ده‌كه‌ن یان میلله‌ت ده‌كه‌ن ، ئێوه به‌و بۆ چوونه‌تان له‌و قه‌ناعه‌ته‌ن كه به‌رهه‌ڵستكاری ئۆپۆزسیۆن له‌وڵاتێكدا زاهیره‌یه‌كى دروسته سه‌لیمه ئه‌بی چۆن بێ؟\nزۆر زۆر به‌ئاسایی ده‌زانم ، به‌ڵێ په‌رله‌مان مانای ئه‌وه نیه یه‌ك ده‌نگ بێت ، په‌رله‌مان ئه‌وه‌یه زۆرینه و كه‌مینه یان ده‌سه‌ڵات و ئۆپۆزسیۆن ، وه‌ئه‌مه شتێكى زۆر زۆر ئاساییه ، من پێشم خۆشه یانى زۆر جاری وا هه‌یه ئۆپۆزسیۆن زۆر هه‌ڵه‌ى ده‌سه‌ڵات ڕاست بكاته‌وه ، به‌ڵام ده‌بێت هه‌ردولا هه‌ست به‌به‌رپرسیاریه‌تى بكه‌ن ، هه‌ردولا ئامانجیان ئه‌وه‌بی خزمه‌تى گه‌ل و نیشتیمانه‌كه‌یان بكه‌ن ، پرۆسه‌كه به‌ره‌و پێش ببه‌ن نه‌وه‌كو شكاندنی یه‌كتر بێت ، پرۆسه‌كه به‌ره‌و پێش ببه‌ن نه‌وه‌كو شكاندنى یه‌كتری بی ئه‌وه خراپه\nكورد وه‌كو له‌كوردستان نه‌ته‌وه‌یه‌كی زۆرینه‌یه به‌ڵام له‌گه‌ڵ كورد نه‌ته‌وه‌كانى تریش ده‌ژین ئێوه به‌ڕێزتان ده‌مێكه ته‌ئكید له‌وه ده‌كه‌نه‌وه داواشتان كردووه كه‌وا وشه‌ى یاخود زاراوه كه‌مه نه‌ته‌وه بۆ نه‌ته‌وه‌كانى دیكه غه‌یره كورد به‌كار نه‌هێندرێت ئه‌مه له‌لایه‌ك ، له‌لایه‌كى دیكه‌وه پێتان وایه پێكه‌وه ژیانى نه‌ته‌وه‌كان له‌گه‌ڵ كورد له‌كوردستان تاچه‌ند توانیویه‌تى كه‌سایه‌تى نیشتیمانى كوردستانی گه‌ڵاڵه بكات ، چه‌ند ڕازین له‌وه له‌ئه‌رزی واقعی ئه‌مرۆی كوردستان؟\nمن زۆر خۆشحاڵم چونكه ئه‌بینم ئه‌وانه‌ی مونسه‌فن له‌كوردستان ئه‌مرۆ چ برایانى توركمان برایانى كلدان ، ئاشوری ، سریانى ، ئه‌رمه‌ن له‌گه‌ڵ براكانیان كورده‌كان له‌كوردستان پێكه‌وه ده‌ژین ، له‌زۆر شوێن برا عه‌ره‌به‌كانمان وه‌كو مه‌خمور هه‌تا له‌هه‌ندێ ناوچه‌ی وه‌كو فایده و له‌كه‌ركوك زۆر خۆشحاڵم چونكه به‌راستى ئیستاجێمێكى زۆر باشه هه‌تا له‌هه‌لبژاردن به‌شێكى زۆری عه‌ره‌به‌كان له‌وناوچانه‌دا ده‌نگیان به‌لیستى كوردستانى دا ئی هاوپه‌یمانى كوردستان له‌هه‌ڵبژاردنه‌كانى پێشوو ، بۆیه زۆر به‌ره‌و پێش چووه و زۆریشى ماوه ، له‌هه‌ندێ شوێنیش هه‌ڵه كراوه به‌ڵام ده‌بێت ئه‌وه‌ش راست بكه‌ینه‌وه ، ئه‌وه نیه بڵێین له‌ئاست و خواستى ئێمه بێ به‌ڵام زۆر به‌ره‌و پێش چووه.\nله‌دید و بۆچوون دوركه‌وینه‌وه له‌واقعی قانونى و له‌پرۆژه ده‌ستوری هه‌رێمدا ئه‌م مه‌سه‌له پێتان وایه چه‌ند ڕازین له‌مه‌عاله‌جه كردنى ئه‌وه كه ئه‌و ئیحساسه لای به‌رامبه‌ر دروست بێ لای توركمان ، ئاشور ، كلدان ، سریان؟\nئێمه زۆر هه‌وڵمان دا كه‌ڕه‌ئی ئه‌وان وه‌رگرین یانى سیغه‌یه‌ك بی كه‌خۆیان ڕازی بن وه‌كو من بزانم هه‌موویان ڕازینه له‌و سیغه‌یه‌ی كه‌له‌ده‌ستوردا هاتووه ده‌رهه‌ق به‌خۆیان هه‌موو ئه‌و نه‌ته‌وانه.\nكوردستانیه‌تى ئه‌وان ئێوه چۆن ده‌بینن مورتاحن له‌وه‌ى كه‌ئه‌وان خه‌ڵكى ئه‌م خاكه‌نه و له‌پێناو ئه‌م خاكه له‌وانه‌یه ڕازی بن بچن ژێر باری ماف و ئه‌رك وه‌كو كوردێك؟\nمن زۆر خۆشحاڵم و زۆریشم پێخۆشه و به‌راستى ده‌بی هیچ فه‌رق و جیاوازیه‌ك نه‌بی.\nپێگه‌ى ئافره‌ت له‌كوردستان ئه‌مڕۆ چۆن ده‌بینن ، پێتان وایه ده‌بێت چ بكرێت بۆ ئه‌وه‌ى ئه‌و توندو تیژییه‌ى كه‌ده‌رهه‌ق به‌ئافره‌ت كه‌ڕه‌نگه وه‌كو كلتورێكیش ببێتن بنبڕ بكرێت یاخود لایه‌نی كه‌م ڕێگه‌ى لێبگیرێت كه‌په‌ره نه‌سێنێت؟\nڕێزێكى زۆرم هه‌یه بۆ ئافره‌تى كوردستان وه رۆلی ئافره‌ت له‌بزووتنه‌وه‌ى رزگاریخوازی كوردستان باوه‌ڕبكه له‌ڕۆڵی پیاو ئه‌گه‌ر گرنگتر نه‌بی كه‌متر نیه ، له‌شۆرشى ئه‌یلول ئافره‌ت دایك بوو ، مامۆستا بوو بۆ منداڵه‌كانى ، جوتیار بوو هه‌موو ئه‌و ئه‌ركانه‌ى ده‌بینى ، پیاو تفه‌نگى هه‌ڵده‌گرت ده‌چووه جه‌بهه ، به‌ڵام ئافره‌ت ده‌بوا منداڵه‌كانى به‌خێو بكات ، ده‌بوا فێریان بكات ، ده‌بوا بیان پارێزی له‌تۆپ و بۆمب باران ، ده‌بوا نانیش په‌یدا بكات بۆ منداڵه‌كانى و به‌شى مێرده‌كه‌ی و چه‌ندین پێشمه‌رگه نانه‌كه‌ش بنێری بۆ جه‌بهه ،له‌به‌ر ئه‌وه قه‌د و قه‌د مرۆڤ زه‌حمه‌ته بتوانی ته‌قدیری رۆلی ئافره‌ت بكاتن كه‌چه‌ند گرنگ و چه‌ندیش پیرۆز بووه.\nبه‌داخه‌وه له‌هه‌ندێ داب و نه‌ریت كه شتتى زۆر نابه‌جێ یانى به‌جێ ماوه بۆ ئێمه‌ش ، بابه‌تى گه‌وره به‌گچكه و ژن به‌ژنى و زۆر به‌شودان و ئه‌مانه ده‌بێته هۆكاری ئه‌وه‌ى كێشه دروست بێت هه‌تا توندو تیژیشى لێ دروست بێت\nیه‌كێك له‌سه‌روه‌رییه‌كانى كه‌بۆ ئێمه ماوه‌ته‌وه شێخ عه‌بدولسه‌لام ئه‌وكه به‌ته‌واوه‌تى ده‌ستی پێكرد و شێخ ئه‌حمه‌د ته‌كریسى كرد له‌ناو بارزانییه‌كان ئه‌وه‌ى نه‌هێشت كه‌كچ به‌زۆر به‌شو بدرێت یان به‌پاره بفرۆشرێ یان ژن به‌ژنى بكرێت\nئه‌و توندو تیژییه شتێكى زۆر ناخۆشه ئه‌مه ده‌بی به‌په‌روه‌رده‌كردن به‌ئیجرائات به‌یاساده‌كردن به‌هه‌موو شێوه‌یه‌ك ده‌بێت به‌ره‌نگاری بكرێت ، پێش هه‌موو شتێك ده‌بێت ئازادی به‌كوڕ و كچ بدرێت كه‌خۆیان اختیار بكه‌ن ، نابی دایك و باوك زۆری له‌منداڵه‌كانى خۆیانیان بكه‌ن بۆ ئه‌وه‌ى ئه‌و توندو تیژییه‌ی لێنه‌كه‌وێته‌وه.\nئێمه هاتینه سه‌ر گه‌نج ئه‌م ڕه‌ئییه‌ى جه‌نابتان بێگومان له‌قازانجی گه‌نجه ، به‌ڕێزتان چۆن سه‌یری گه‌نج ده‌كه‌ن ، گه‌نج چ بونه‌وه‌رێكه ، به‌تایبه‌تى خولیایه‌كه ئه‌و ئیشه‌ى ئه‌مرۆ ده‌كرێ به‌رهه‌مه‌كه‌ى بۆ گه‌نجه‌كانه و بۆ سبه‌ینێ یه ، ئێوه چۆن سه‌یری گه‌نج ده‌كه‌ن پێتان وابێ گه‌نج له‌مرۆی كوردستان چ ده‌ورێك بگێڕێت؟\nسوننه‌تى ژیان وایه ده‌سته‌یه‌ك دێت و ده‌سته‌یه‌ك ده‌ڕوات ، ئاینده‌ی كوردستان چاوه‌ڕوانى گه‌نجانه بۆ ئه‌وان به‌جێ ده‌مینێ له‌به‌رئه‌وه پێش هه‌موو شتێك ده‌بێت گه‌نجه‌كانى ئێمه بڕوایان به‌خۆیان هه‌بێت بڕوایان به‌كێشه‌ى گه‌له‌كه‌یان هه‌بێت ، بڕوایان به‌نه‌ته‌وه‌ی خۆیان هه‌بێت ، وه‌ده‌بێ خۆشیان ئاماده بكه‌ن بۆ ئه‌و ئه‌ركه‌ی چاوه‌ڕوانیان ده‌كا له‌ئاینده‌دا، جه‌نابی بارزانى وه‌سفی گه‌نجی كردووه كه‌شوڕای پۆلاینى وڵاتن ئیتر له‌وه وه‌سف جوانتر زه‌حمه‌ته مرۆڤ بیدۆزێته‌وه، ئیتر ده‌بێ ئه‌و شوره‌ییه نه‌هێڵن به‌ردێكیشی لێ له‌ق ببی ، من پێم وایه ئاینده‌ی كوردستان له‌ده‌ستى گه‌نجه‌كانه بۆیه ده‌بێت گه‌نجه‌كانمان خۆیان ئاماده‌بكه‌ن بۆ ئه‌و ڕۆژه ، ده‌بێت هه‌موو ئاسانكارییه‌كیش بۆ هه‌موو گه‌نجه‌كانمان بكرێت بۆ ئه‌وه‌ى له‌ژیانێكى به‌خته‌وه‌ر دابن ده‌رفه‌تى كارو هاوسه‌رگیری هه‌موو ئه‌و گیروگرفتانه كه‌ڕۆژانه رووبه‌روویان ده‌بێته‌وه هه‌موو هه‌وڵێك بدرێ ئه‌و گیروگرفتانه به‌پێى توانا چاره‌سه‌ر بكرێت.\nوه‌كو گه‌نجێك مه‌سعود بارزانی له كاتی خۆی به ئاره‌زووی خۆی توانی ده‌ستنیشانی هاوسه‌ری خۆی بكات؟\nبه‌ڵێ ئه‌رێوه‌ڵا به ئاره‌زووی خۆم و نه‌تیجه‌ی خۆشه‌ویستیش بوو له نێوانمان.\nله ساڵی 1965 من ئه‌و كاته نۆزده ساڵ بووم زۆر گه‌نج بووم بێگومان ئیتفاق ئه‌وه بوو ماوه‌یه‌كی تر ئه‌م هاوسه‌رگیرییه بكه‌ین به‌ڵام ئه‌و كاته هودنه‌یه‌ك هه‌بوو له‌گه‌ڵ حكوومه‌تی عێراق سه‌رده‌می عه‌بدولسه‌لام عارف پاشان وه‌زعه‌كه تێكچوو يهعنی رۆژ به رۆژ ئاڵۆز ده‌بوو مه‌علووم بوو كه به‌ره‌و شه‌ڕ ده‌چووین، ئه‌وان ماڵیان له بارزان بوو هه‌موو له‌حزه‌یه‌ك ئیحتیمالی ئه‌وه بوو رێگه‌كه بگیرێت ته‌بعه‌ن ئه‌م رێگایانه نه‌بوون، ئێمه ماڵمان له رانیه بوو مه‌سه‌له‌ن بڵێ رێی دۆڵی بالیسان ئه‌وانه نه‌بوون هه‌موو ده‌بوو ده‌با بێنه‌وه هه‌ولێر و كه‌ركووك و سلێمانی ئه‌وها بێنه‌وه بۆ رانیه، ئیتر باوكم و دایكم خۆشمان حه‌زمان ده‌كرد تا رێگا نه‌گیراوه تا بكرێت ژن بێنم، ئیتر ئه‌وه بوو باوكم نامه‌یه‌كی نووسی بۆ خزمه‌تی شێخ ئه‌حمه‌د و نامه‌یه‌كیش بۆ مام شێخ بابۆ، چونكه عاده‌تی عائیله‌ی ئێمه وابوو كه كوڕێكی عائیله‌ی ئێمه ژن بێنێت ئه‌ده‌بینه ده‌بوایه ئیجازه له شێخ ئه‌حمه‌د وه‌ربگرین، كه ئه‌و ئیجازه‌ی داو فه‌رمووی ئیتر ئه‌وه بوو له 65 ژنم هێنا وه بۆ مه‌علومات ده رۆژی پێنه‌چوو شه‌ڕ ده‌ستی پێكرد، شهرلعه‌سه‌لی ئێمه كه‌وته ئه‌شكه‌وت و چادر و ئه‌م گوند و بۆ ئه‌و گوند، ئیتر بارمانكرد له‌م گونده‌ی كه له نزیك رانیه بووین.\nشێخ ئه‌حمه‌د ده‌یزانی كه ئه‌و شته به ئاره‌زووی خۆتانه؟\nبه‌ڵێ ئه‌سڵه‌ن و ئه‌و رێگای نه‌ده‌دا یه‌عنی به‌تایبه‌تی بۆ عائیله‌ی ئێمه ئه‌گه‌ر به ئاره‌زووی كوڕ و كچ نه‌با مومكین نه‌بوو رێگا بدات وه هه‌ر ئه‌و ته‌وجیهاته بوو شێخ عه‌بدولسه‌لام و شێخ ئه‌حمه‌د كه به‌نسبه‌ت عائیله‌ی ئێمه و عه‌شیره‌تی بارزانیش به تێكرایی مومكین نه‌بوو خیلافی ئاره‌زووی كوڕ و كچ كه‌س شوو بكات، لێره‌ش له راستیدا ده‌مه‌وێت بڵێم من به‌خته‌وه‌رم له ژیانی هاوسه‌ریمدا زۆر زۆر زه‌حمه‌تی كێشا له‌سه‌ر من جاری وا هه‌بووه، سێ ساڵ به‌جێم هێشت كه له خزمه‌تی باوكم دابووم ئه‌و كاته‌ی نه‌خۆش بوو جاری وا هه‌بوو ساڵێك، شه‌ش مانگ، حه‌وت مانگ ئه‌و منداڵه‌كانی منی په‌روه‌رده كردووه من زۆر له‌به‌ر ئیش و كار و دوورین له ماڵ و منداڵ ئه‌و منداڵه‌كانی په‌روه‌رده كردووه زۆریش ره‌نجی كێشاوه له‌سه‌ر ئه‌مه، به‌ڵام یه‌ك رۆژیش گوێم لێ نه‌بووه گلی بكات یان گازنده‌یه‌ك بكات.\nبه‌رێزتان بێگومان خوێندنه‌وه‌تان هه‌یه واتا ده‌خوێننه‌وه ده‌توانم بڵێم بزانین خوێندنه‌وه‌تان ئێستا له چ بوارێك زیاتر ته‌ئكید خوێندنه‌وه له چ بوارێكدا ده‌كه‌ن؟\nواڵا من كتێبی جۆراوجۆر ده‌خوێنمه‌وه به‌ڵام من زیاتر كتێبی مێژوویی، مه‌وسوعه من زۆر حه‌زی لێ ده‌كه‌م، ئه‌گه‌ر رووداوێكی موعه‌ین مه‌سه‌له‌ن وه‌كو شه‌ڕی عێراق، شه‌ڕی كوێت یان كێشه‌ی ئاو، كێشه نه‌وت ئه‌و شتانه‌ی كه زۆر زۆر گرنگن هه‌رچی كتێبێك ده‌ستم كه‌وێت ده‌یخوێنمه‌وه، هه‌ندێ له‌سه‌ر ژیانی شخسایاتی موهیم یان له‌سه‌ر عاداتی میلله‌تێك یان هه‌روه‌ها زۆر حه‌ز له كتێبی ئه‌ده‌بی و شیعر و ئه‌وانه‌ش زۆر ده‌خوێنمه‌وه .\nخوێندنه‌وه لای به‌رێزت بابڵێن حه‌زێكی ناخی خۆته یان پێویستیه‌كی كاری تۆیه\nوه‌ڵا هه‌ردوویكه هه‌یه هه‌ندێ بابه‌ت پێویسته كه مرۆڤ ئاگادار بی وه‌كو گوتم كێشه‌ی نه‌وت، كێشه‌ی ئاو به‌تایبه‌تی له رۆژهه‌ڵاتی ناوه‌ڕاست یان هه‌ندێ قه‌یرانی نێوان ده‌وڵه‌تێك یان ده‌وڵه‌تێكی تر كه په‌یوه‌ندی ناراسته‌وخۆشی له‌سه‌ر وه‌زعی ئێمه ده‌بی مرۆڤ پێویسته متابه‌عه بكات و ده‌بی بخوێنیته‌وه . ئه‌وه‌ی ئه‌ده‌بی و شیعر و ئه‌مانه‌ش له ناخی ده‌روونمه‌وه حه‌ز ده‌كه‌م.\nئێستا زیاتر ده‌خوێنیه‌وه یان جاران ؟\nوه‌ڵا جاران زیاتر وه‌ختم هه‌بوو.\nئێستا كاتێكی دیاری كراوت هه‌یه بۆ خوێندنه‌وه؟\nئێستا هه‌ر كاتێك ده‌رفه‌تم هه‌بیت، به ته‌ئكید ته‌ركم نه‌كردووه ناشتوانم ته‌ركی بكه‌م ، به‌ڵام ئێستا ناتوانم وه‌كو جاران ئه‌و كاته‌م نییه.\nله خوێندنه‌وه باستان كرد هه‌ندێ شت له‌وانه‌یه پێویستی رۆژانه بێت مرۆڤ ئاگایی لێبێت هه‌ندێكیش ره‌نگه له ناخی مرۆڤ بێت حه‌زی مرۆڤ بێت له مێژه ره‌نگه خه‌ریكی ئه‌وه بێت ئێوه له بواری ئه‌ده‌ب باسی ئه‌وه‌تان كرد كه شیعر ده‌خوێنه‌وه زیاتر ئاره‌زووی شیعر خوێندنه‌وه‌تان هه‌یه، له بواری عه‌رفان هه‌ست ده‌كه‌م ئیهتیمامێكتان هه‌یه ده‌توانین باسێك له‌مه بزانین چۆنه؟\nباسی عه‌رفان بكرێت من ده‌بێ بگه‌رێمه‌وه بۆ حه‌زره‌تی شێخ ئه‌حمه‌د، چونكه من زۆر جار له خزمه‌تی ئه‌و دابووم كه بینیومه زۆر جار شیعری جه‌زیری، شیعری خانی، ئی موكسی فه‌قی ته‌یران، ئی مه‌ولانا خالد، كه زۆر زۆر موهته‌م بووه پێی له‌به‌ر خۆشه‌ویستی ئه‌ویش زیاتر موته‌عیلق بووم به‌وه چونكه به‌راستی ته‌سیری ئه‌و زۆر بووه له‌سه‌ر ته‌ریبیه‌تی حه‌تاش مه‌لا مسته‌فاش ماڵی ئێمه هه‌مووی ئه‌و بووه ئوستازی ئێمه، له‌و ناحیه‌وه به‌راستیش زۆر زۆر شتێكی گه‌وره بووه ئه‌وه‌ی كه جێگای داخه هه‌تا به‌نسبه‌ت ئێمه، بنه‌ماڵه‌ی ئێمه عه‌شیره‌تی ئێمه وه‌كو بارزانی ئینجا چ بگاته خه‌ڵكی ده‌ره‌وه‌ی ناوچه‌ی ئێمه‌وه تا وه‌فاتی نه‌كرد ئێمه به ته‌واوه‌تی نه‌مانه‌زانی چه‌ند گه‌وره‌یه و چه‌ند پیرۆزه ئه‌م مرۆڤه فه‌لسه‌فه‌ی ئه‌و كه ئێمه لێی تێگه‌یشتین ئه‌وه بوو كه دین ئه‌خڵاقه، خوا موحتاجی به به‌نده، نییه به‌نده موحتاجی خوایه معیاریش ئه‌وه ره‌فتاری توو له‌گه‌ڵ به‌نده‌ی خوا ، مرۆڤ به ئه‌خڵاقێكی به‌رز په‌روه‌رده بكرێت دین بۆ ئه‌مه‌یه ره‌یا نابی له دیندا هه‌بی، دین نابی به‌كاربهێندرێت بۆ مه‌سه‌ئیلی دونیاویی ره‌نگه زۆر كه‌س نه‌زانی تا وه‌فاتیشی كرد ده‌ستی له پاره نه‌دا له‌به‌ر ئه‌وه به‌نسبه‌ت من له راستیدا مه‌سه‌له‌ی عرفان من له‌ویدا ده‌بینم.\nئاین په‌روه‌ری له عرفاندا هێوری و سه‌قامگیری و ته‌بایی رۆڵێكی زۆر گه‌وره ده‌بینی؟\nخۆی زۆر شت ئه‌وه‌ی ئێمه فێربووین له‌و فێربووین بۆ نموونه به‌رامبه‌ر به زوڵم و زۆرداری كه‌سی وا توند نه‌بووه، هه‌تا به‌رامبه‌ر به ئینگلیز له ساڵی 32 زۆر مه‌علومه كه وه‌ختی خۆی شێخ نوره‌دین بریفكانی به قسه‌ی ئینگلیزه‌كان چووه لای كه بێته‌وه و دوای كه راپه‌رینی كه بوو له بارزان، گوتی من نایه‌مه‌وه گوتی ئاخر شێخ ئینگلیز ده‌وڵه‌تێكی زۆر گه‌وره‌یه، فه‌رمووی ئه‌زانم، به‌ڵام من نامه‌وێت بۆ زاڵمێك چه‌ند گه‌وره بی سه‌ر شۆر بكه‌م، ئه‌و وایی فێركردین به‌راستی كه مرۆڤ له پێناوی سه‌روه‌ریی و سه‌ربه‌رزیی و شه‌ڕه‌ف و كه‌رامه‌تدا ئه‌گه‌ر بمری ژیانه ئه‌گه‌ر مرۆڤ به سه‌ر شۆری بژی عه‌ینی مردنه، 12 ساڵ له ژووری ئیعدام بوو له به‌سره چه‌ند ئینگلیزه‌كان نوری سه‌عید محاوه‌له‌یان كرد نامه‌یه‌ك بۆ عه‌بدلیلا بنووسی بڵێ عه‌فووم كه‌ن و وه‌عدیان پێدا ده‌تنێرینه‌وه بۆ بارزان فه‌رمووی قه‌ت و قه‌ت من داوای عه‌فوو له ئێوه ناكه‌م، ئێوه له‌وه كه‌متر من داوای عه‌فوتان لێ بكه‌م، كه ئه‌مرۆ 14ی ته‌ممووزه به‌نسبه‌ت ئێمه رۆژێكی پیرۆزه به‌راستی له 14ی ته‌ممووز كه شۆرشی 14ی ته‌ممووز بوو پاشی سێ چوار رۆژ تر له زیندان دێته ده‌رێ 58 تا شۆرشی 14ی ته‌ممووز نه‌بوو ئه‌و له ژووری ئیعدام بوو وه جورئه‌تیشیان نه‌كرد ته‌نفیزی ئیعدام بكه‌ن، 12 ساڵ زنجیر به‌پێ ته‌نازولی نه‌كرد نامه‌یه‌ك بنووسی ئه‌مه حه‌قی ئێمه‌یه شانازی بكه‌ین كه قوتابی و په‌روه‌رده و قوتابخانه‌ی یه‌كێكی وا گه‌وره‌ین.\nكاروان ئاكره‌یی: وه‌رزش ده‌كه‌ن؟\nمن رۆژانه وه‌رزش ده‌كه‌م.\nچ جۆره وه‌رزشێك ؟\nوه‌ڵاهی من جاران زۆر زۆر حه‌زم له فه‌دبۆڵ بوو فدبۆڵم ده‌كرد تا ئه‌مساڵانه‌ی ئاخیریش هه‌ر فدبۆڵم ئه‌كرد، دوای ئه‌وه مه‌له‌وانی ئه‌گه‌ر فرسه‌تم هه‌بێت وه هاتوچۆ .\nئه‌ورۆژه ئه‌گه‌ر وه‌رزش نه‌كه‌ن هه‌ست به چ ده‌كه‌ن؟\nوه‌ڵا باوه‌ڕ بكه هه‌ست ده‌كه‌م وه‌كو ماندووم یان هه‌ست ده‌كه‌م ته‌ندروستیم ته‌واو نیی ئه‌وهایه وه‌ختی كه وه‌رزش ده‌كه‌م زۆر مورتحاترم هه‌تا نه‌فسییه‌ن جسته‌شم هه‌ست ده‌كه‌م مورتاحتره.\nبه‌ڵێ زۆر سوپاس به‌رێز مه‌سعود بارزانی بۆ ئه‌م ده‌رفه‌ته، بینه‌رانی به‌رێز زۆر سوپاستان ده‌كه‌ین و تا دیدارێكی تر هه‌ر شادبن.


ANF | هێزو پارێزنای جەوهەریی پانیشتو کوردستانی مەرزیارە\nجە کەشە سەرکەشەکێ کوردستانی هێزو پارێزنای جەوهەریی پانیشتو کوردستانی ئەرەمەرزنایش ئاشکرا کریا و فەرماندێ و شەڕڤانەکێش بەڵێن مەڎانە: "دوژمنێ و ئەرەگێرەکێ کوردستانی بکەرانە ئامانج و کوردستانشان چنە پاک بکەرانێۋە".\nپێنجشه‌ممه, 27 Jun 2019, 12:57\nجە ڤییەرێ گرنگەنە جە کەشە سەرکەشەکێ کوردستانی (هێزو پارێزنای جەوهەریی پانیشتو کوردستانی) بە بەیاننامێ ئەرەمەرزنایش ئاشکرا کریا.\nجە بەیاننامەکەنە کە جەلاو یۆ جە فەرماندەکانو هێزی جەوهەریی ونیاۋە و ئاماژە دریان بە پەرەسەندەی بە (بە عەرەبکەردەی، تاڵانکەردەی، کوشتەی و ئەڕفانای هاموڵاتیان و سۆچنای خەلە و خەرمانی) جە ناوچە ئەرەبڕیێکێ کوردستانی وارینی. هاموەخت باس جە سیاسەتو ئەرەگێرتەی عوسمانی نۊی بە تایبەتی جە برادۆست و کەرکوک بە گردیی و جە کوردستان بە گردیی کریان کە چەند هێزێ و لایەنێ باشورو کوردستانی هامکارێ ئەرەگێرتەکەیەنی و هێزێ و لایەنێ تەرێچ سەبارەت ئەرەگێرتەکەی بێدەنگێ و بێهەڵۋێستێنێ و پەی جۆرە ڕەۋایەتیش پنە مڎانە.\nجە بەیاننامەکەنە بەڵێن دریان: "هێزو پارێزنای جەوهەریی کوردستانی وارینی، سەرجەم بنکێ و بارەگێ سەربازیێ وسیخوڕیێ دوژمنە ئەرەگێرەکێ کوردستانی بکەرۆنە ئامانج"\nپەی ڕای گردی:\nدیارەن جە ئیسەنە وەرهۆرزی دلین بە گردیی و کوردستان بە تایبەتی ڕۆچانە فڕیایێ نۊینێ ڕووە مڎانە و جەنگێ و ململانێ هێزە هەرێمیێ و جیهانییەکان پەرەش سانان و قوڵێ بیێنێۋە. جەی بارودۆخەنە جە ناوچە ئەرەبڕیێکێ کوردستانی وارینی بەگردیی و کەرکوک بە تایبەتی هەڵمتێۋە (بە عەرەبکەردەی، تاڵانکەردەی، کوشتەی و ئەڕفانای هاموڵاتیان و سۆچنای خەلە و خەرمان)ی دەستش پنە کەردەن. هاموەخت ئەرەگێرتەی عوسمانی نۊی بە تایبەتی جە برادۆست و کەرکوک و بە گردیی جە کوردستان کەردەیی کریان کە چەند هێزێ و لایەنێ باشورو کوردستانی هامکارێ ئەرەگێرتەکەیەنی و هێزێ و لایەنێ تەرێچ سەبارەت ئەرەگێرتەکەی بێدەنگێ و بێهەڵۋێستێنێ و بۆشایی سیاسیی و سەربازی خوڵقنان و زەمینەشان پەی دوژمنی و ئەرەگێرتەکەی ئافڕنان و پەی جۆرە ڕەۋایەتیشان بە ئەرەگێرتەکەی دان.\nجە هەمچنین بارودۆخێۋەنە ئێمە ژمارێۋ گەنجێ و جەوانێ پەی پەڕکەردەی بۆشاییەکەی و مدراۋە دژ بە دوژمنە ئەرەگێرەکێ کوردستانی و پەی پارێزنانی گەلی و وڵاتی و بەها، فەرهەنگ و دەستکەوەتەکێ پانیشتو کوردستانی و سەرجەم پێکئاما ئایینیێ و نەتەوەیەکێ وڵاتی بڕیامان دا بە ئەرەمەرزنای (هێزو پارێزنای جەوهەریی کوردستانی وارینی). چونکە دەستکەفەتکێمان بە هوون و ڕەنج و مانیای و گیانبەختکەردەی هەزاران هەزار ڕۆڵێ وڵاتی بەدی ئامێنێ و پارێزنایشان ئەرک و ۋەرپەرسیاری گەنج، ژەنێ، پیای و سەرجەم چینە جیا جیاکێ گلێرگەیەن..\nپێسەو هێزی جەوهەریی ۋازیارێنمێ جە حکومەتەکێ بەغدادی و هەولێری ۋەراۋەر بە ئەرەگێرتە نۊینەکەی بێدەنگێ نەبانە و سەروەری ئێراقی و هەرێمو کوردستانی پارێزنانە. هاموەخت داواکارێنمێ جە هێزو پێشمەرگەی درێژەدەرێ ڕێبازو شەهید مامە ریشە، شەهید ئارام، لەیلا قاسم و تەمامی شەهێدێ تەرێ کوردستانی ببنانە و هامشانمان کوردستانی جە دوژمنی و ئەرەگێرتەی پارێزنانە. وازیارێنمێ جە پارتو دیموکراتو کوردستانی (پەدەکە-PDK) تا ئیتر ڕا پەی ئەرەگێرتەی تورکیای وەشە نەکەرۆنە و هەوڵ و تواناش پەی خزمەت بە گەلی و وڵاتی بوزۆنە کار نەک پەی خزمەتکەردەی دوژمنی ئەرەگێرەری.\nئێمە فەرماندێ و شەڕۋانێ جە (هێزو پارێزنای جەوهەریی کوردستانی وارینی) وازیارێنمێ جە تەمامی گەلی جە پانیشت بە تایبەتی ژەنێ و گەنجێ دژ بە ئەرەگرتەی هەڵۋێست نیشانە بڎانە و پەوەستێ هێزی جەوهەریی ببنانە.\nهێزو پارێزنای جەوهەریی کوردستانی وارینی چالاکی هێزەکەیشان جە زاخۆ دژ بە هێزە ئەرەگێرەکێ تورکیای بەیادئاۋردەن و چالاکییەکەش پێشکەش وخەڵات کەردەن بە ڕۆحو شەهیدانی و گەلو باشوری و بەڵێنش دان؛ "تا کۆتایی ئارۋردەی بە ئەرەگێرتەی ئەی جۆرە چالاکیێ جە پانتایی کوردستانی وارینی دژ بە بنکێ و بارەگا سەربازیی و سیخوڕیەکێ دوژمنی درێژەشان ببۆنە".\nهێزو پارێزنای جەوهەریی\nسڵام و ڕێزی شۆڕشگێڵی


ساخلەمیا هەرێمێ ئامارا 24 دەمژمێرێ بووری یێن کۆرۆنایێ بەڵاڤکرن - پرس بادینی\nHome Unlabelled ساخلەمیا هەرێمێ ئامارا 24 دەمژمێرێ بووری یێن کۆرۆنایێ بەڵاڤکرن\nساخلەمیا هەرێمێ ئامارا 24 دەمژمێرێ بووری یێن کۆرۆنایێ بەڵاڤکرن\nپرس میدیا 2:32:00 PM\nوەزارەتا ساخلەمیا هەرێما کوردستانێ د ڕاگەهاندنا خوەیا 25دەمژمێری دا راگەهاند، د دەما 25 دەمژمێرێن بوریدا هەزار و 1137 حالەتێن نویێن توشبونێ ب ڤایرۆسێ کۆرۆنایێ تومارکرنە و کەسان ژی ب ڤایرۆسی جانێ خوە ژ دەستدایە.\nئەڤەژی دەقێ ڕاگەهاندنێ یە: بە نەخۆشی ڤایرۆسی کۆڕۆنای نوێ COVID19 ژمارە (٢٥٠)\n١. پشکنین: (٦٩٣٣ پشکنینی نوێ)\n• (٢٥٢٢) هەولێر\n• (٩٩٠) سلێمانی\n• (٣٠٩٦) دهۆك\n• (٥٠) هەڵەبجە\n• (١٩٧) گەرمیان\n• (٧٨) ڕاپەڕین\n٢. تووشبوو: (١١٣٧ تووشبووی نوێ)\n• (٥٢٤) هەولێر\n• (١١٨) سلێمانی\n• (٣٨٦) دهۆك\n• (٣٧) هەڵەبجە\n• (٣٢) ڕاپەڕین\n٣. چاکبوون: (٥١٣ چاکبوون)\n• (١١٦) هەولێر\n• (٣٢٣) دهۆك\n• (٢١) هەڵەبجە\n• (٣٣) گەرمیان\n• (٧) هەولێر\n• (٧) ڕاپەڕین\nپشکنین ٦٥٩٩٣٧ (٢٣٦٣٠١ هەولێر، ١٥١٤٢٤ سلێمانی، ٢٦٦٤٣٣ دهۆك، ٥٧٧٩ هەڵەبجە)\nتووشبوون ٧٨٢١٦ (٢٨٨٠٢ هەولێر، ٢٢٨٩٣ سلێمانی، ٢٣٩٥٥ دهۆك، ٢٥٦٦ هەڵەبجە)\nچاکبوون ٤٣٨٥٨ (١٨١٥٠ هەولێر، ١١٩٦١ سلێمانی، ١١٤٢٥ دهۆك، ٢٣٢٢ هەڵەبجە)\nلەژێر چارەسەر ٣١٨٤٩ (٩٩٣٧ هەولێر، ٩٧٠٣ سلێمانی، ١٢٠٥٨ دهۆك، ١٥١ هەڵەبجە)\nمردن ٢٥٠٩ (٧١٥ هەولێر، ١٢٢٩ سلێمانی، ٤٧٢ دهۆك، ٩٣ هەڵەبجە)\n٢ی تشرینی دووەم ٢٠٢٠


هه‌لبژارتى2 | Evro News | Page 47\nمەسرور بارزانی و عەلاوی دوپاتی ل باشترکرنا پەیوەندیێن ناڤبەرا ھەولێر و بەغدا کرن\nئەڤرۆ رۆژا چارشەمبی ١٩-٦-٢٠١٩، مەسرور بارزانی راسپاردیێ پێکئینانا کابینەیا نوو یا حوکمەتا ھەرێما کوردستانێ پێشوازی ل د.ئەیاد عەلاوی سەرۆکێ ھەڤپەیمانیا نشتیمانی و شاندێ دگەل دا کر.\nد یدارەکێ دا بەحس ل پروسەیا سیاسی و رەوشا دەڤەرێ ھاتە کرن دیسان روناھی خستە سەر پەیوەندیێن ناڤبەرا ھەولێر و بەغدا، کو دڤێ دیدارێ دا مەسرور بارزانی بەحس ل پێنگاڤێن پێکئینانا کابینەیا نوو یا حوکمەتا ھەرێمێ کر و دیسان بەحس ل چارەسەریا کێشەیێن ناڤبەرا ھەولێر و بەغدا ژی ھاتە کرن کو پێدڤیە برێیا دستوری گوتوبێژان چارەسەريا راست و دروست بھێنە کرن.\nژلایێ خوە ڤە سەرۆکێ ھەڤپەیمانیا نشتیمانی جارەکا دی پیروزباھیا مەسرور بارزانی کر و ھیڤیێن سەرکەفتنێ د ئەرکێ وی یێ نوو دا خواستن و ھیڤی خواست کار بکەت بۆ باشترکرنا پەیوەندیێن ھەرێمێ و بەغدا.\nبڕيارا قه‌ده‌غه‌كرنا ئينانا ترۆمبێلێن بن ئاڤبووى و لێكداى دێ هێته بجهئينان\nوه‌زاره‌تا ناڤخۆ يا هه‌رێما كوردستانێ ته‌كستێ ل سه‌ر ميكانيزما بجهئينانا بڕيارا قه‌ده‌غه‌كرنا ترۆمبێلێن لێداى و راستڤه‌كرى و بن ئاڤ كه‌فتى دكه‌ت.\nب گۆره‌ى نڤيساره‌كا وه‌زاره‌تا ناڤخۆ كو ئيمزا كه‌ريم شنگالى وه‌زيرێ ناڤخۆ ل سه‌ره و ئاراسته‌ى لايه‌نێن په‌يوه‌نديدار كريه و وێنه‌ك ب ده‌ست ئه‌ڤرۆ نيوز كه‌فتيه، تێدا هاتيه؛ وێنه‌ك ژ كۆنڤيسێ چاوانيا ميكانيزما بجهئينانا بڕيارا قه‌ده‌غه‌كرنا ئينانا ترۆمبێلێن لێداى و راستڤه‌كرى و بن ئاڤ كه‌فتى بۆ ره‌وانه دكه‌ن ب مه‌ره‌ما بجهئينانا خالێن كۆنڤيسێ هه‌ڤپێچ.\n“وه‌رگرتنا سۆزنامێ ب كۆمپانيێن ئينانا ترۆمێبێلان، بۆ ئه‌و كه‌سێن مۆله‌تا ئينانا ترۆمبێيلان هه‌يه و سزادانا وان ب كۆژمێ 50 مليۆن ديناران، بۆ هه‌ر كه‌سه‌كى كو ترۆمبێله‌كێ بينيت، چو بن ئاڤ ببيت يان ژى چێكربيته‌ڤه يان ژى لێدا بيت”. خاله‌كا دى يه ژ وان رێنمايان.\nد خاله‌كا دى يا كۆنڤيسێ دا ئاماژه ب وێ چه‌ندێ كريه كو “گرێدانا هه‌موو كۆمپانيا ب كۆالێتى كۆنترۆل ل ده‌رگه‌هێن سنورى پێكڤه ب ره‌نگه‌كێ ئه‌لكترۆنى، بۆ لێكگوهارتنا داتايان بۆ هه‌موو كه‌رستان ژ رێكه‌فتى 30ى خزيرانا 2019ێ هه‌رديسا كار ب چو رێنمايان ناهێته كرن ده‌رباره‌ى ترۆمبێلێن لێداى يان بن ئاڤ كه‌فتى يان ژێ چێكريه‌ڤه، پشتى ب جهئينانا ڤێ بڕيارێ”.\nپارێزگه‌رێ دهۆكێ پێشوازیا شانده‌كێ لیژنا بلند یا ئاكنجیبوونێ ل عیراقێ كر\nئه‌ڤرو سپێدێ 17/6/2019 فه‌رهاد ئه‌مین ئه‌تروشى پارێزگه‌رێ دهوكێ پێشوازیا شانده‌كێ لیژنا بلند یا ئاكنجیبونێ ل عیراقێ ب سه‌روكاتیا لیوا(عبدالكریم الشاوى) كر.\nدهه‌ڤدیتنه‌كێ دا ب ئاماده‌بونا بهزاد على ئاده‌م جێگرێ پارێزگه‌رێ دهوكێ وهاریكارا رێڤه‌به‌رێ رێكخراوا UNHCRل به‌غدا به‌حسێ ره‌وشا په‌نابه‌ران ل سنورێ پارێزگه‌ها دهوكێ وئه‌و كار وخزمه‌تا بو دهێته پێشكێشكرن دوارێ مروڤایه‌تى دا هاته كرن.\nدته‌وه‌ره‌كێ دن دا به‌حسێ چاوانیا ب رێڤه‌چونا پروسا پێدانا كارتا چه‌سپاندنا مافێن كه‌سایه‌تى یێن په‌نابه‌ران ژلایێ لیژنا ناڤبرى ل عیراقێ وكوردستانێ ب گشتى ول سنورێ پارێزگه‌ها دهوكێ ب تایبه‌تى هاته كرن.\nسه‌روكێ لیژنا ناڤبرى سوپاسیا پارێزگه‌رێ دهوكێ وهه‌موو سازیێن میرى یێن په‌یوه‌ندیدار ل سنورێ پارێزگه‌هێ كر كو گه‌له‌ك دهه‌ڤكار وهاریكاربوینه دگه‌ل تیمێن لیژنا بلند یا ئاكنجیبونێ ل ده‌ڤه‌رێ وخواست ئه‌و هه‌ڤكارى و هاریكارى دگه‌ل تیمێن وان یا به‌رده‌وامبیت هه‌تا كار وئه‌ركێن لیژنێ ب دوماهى دهێن.\nژلایێ خوڤه پارێزگه‌رێ دهوكێ خوشحالیا خو ب سه‌ره‌دانا شاندێ ناڤبرى دیاركر وده‌ست خوشى ل تیمێن كارى كر وته‌كه‌زكر كو هه‌موو ئاسانكارى ژلایێ فه‌رمانگه‌هێن پارێزگه‌هێ دگه‌ل تیمێن لیژنا بلند یا ئاكنجیبونێ دێ هێنه كرن هه‌تاپروسا ناڤبرى ب دوماهى دهێت.\nنيشاندان1...464748...55زێده‌تر لاپه‌ر 47 ژ 55\n89 queries in 0.981 seconds.


ناماقوڵییەکانی ئەرشەد ساڵحی . . . رەزا شوان\n( ئەرشەد ساڵحی ) سەرۆکی بەرەی تورکمانی لە عێراق بە بۆنەی ساڵڕۆژی رووداوی\n(١٤/ ٧ / ١٩٥٩) لە کەرکوک، لە وتەیەکیدا بەم بۆنەیەوە، کە، لە رۆژی سێ شەممە\n(١٤/ ٧ / ٢٠١٥) لە سایتی ( نحن الترکمان ) دا، بە زمانی عەرەبیبڵاوکراتەوە . . ئەم تورانییە سوکایەتی بە ( ٢٨)شەهیدە نەمرەکەی ساڵی ( ١٩٦٣) ی کەرکوک دەکات کە کورد بوون، بەوە تاونبارکران کە دەستیان لەو رووداوە هەبووبێت، لە سێدارە دران . . ئەرشەد ساڵحی بە تاونبار و پیاوکوژ و بە داعشی ئەو ساڵە ناوی بردوون .\nئێمە ماڵمان لە گەڕەکی شۆڕێجە لە کەرکوک بوو، لە کاتی ئەو رووداوەدا منداڵ بووم لە پۆلی پێنجەمی سەرەتایی بووم . . زۆر باش ئەو رووداوەی کەرکوکم لە بیرە و وا دەزانم ئێستایە . . بە فیتی كۆمەڵێک شۆڤێنی نەتەوەیی عەرەبی و تۆرانی فاشستی کە خۆیان بە ئەتاتورکی دەزانی ( پان تورکیزم ) . . کۆمەڵێک گەنجی چەقاوەسووی تورکمانیان لە گازینۆیەک لە ( شەقامی ئەتڵەس ) لە کەرکوک بە چەکەوە ئامادە کردبوو . . کە لەو کاتەی کە ریزی ئاهەنگێڕەکان بە بۆنەی یادی یەکەمین ساڵڕۆژی شۆڕشی چوارەی گەلاوێژەوە، کە بگەنە ئاستی ئەو گازینۆیە، ئەو پلانگێڕانە تەقەیان لێبکەن و ئاژەوە هەڵگیرسێنن . . ئەوەبوو ئەوەی بۆیان دیاری کرابوو جێبەجێیان کرد و . . لە گەڵ کۆمەڵێک لە ( گاردی میللی ـ المقاومة الشعبیة ) کە سەر بە پارتی کۆمۆنیستی عێراق بوو، عەرەب و کورد و تورکمان و کلدۆئاشوریشیان تێدا بوون، بەشەڕ هات . . بە کورتیئەوە سەرەتای ئاژاوەکەبوو . . لەوەدوا زیاتر تەشەنەی کرد و چەند کوژراو و بریندارێکی تورکمانی لێ کەوتەوە . . ئەرشەد ساڵحی راستیش ناکات کە لە نێو کوژراوەکاندا منداڵ و ژن و پیر هەبووبێت .\nکێ بوون ئەوانەی کە لە پشت ئەم رووداوەوە بوون؟ ئەی مەبەستی سەرەکییان لە نانەوەی رووداوەکەچی بوو ؟ بێگومان ئەوانەی کە هاندەر و نەخشەکێشی سەرەکی ئەم رووداوەبوون، کۆمەڵێک عەرەبی نەتەوەیی شۆڤێنی بوون، تورکمانیان کرد بە داردەست، مەبەستیان نانەوەی دووبەرەکی و ئاژاوە بوو لە نێوان کورد و تورکمان . . هەروەها ئەمە تەڵەیەک بوو بو پارتی کۆمۆنیست، کە لایەنگر و پاڵپشتێکی بەهێزی سەرەک وەزیرانی عێراق ( عەبدولکەریم قاسم ) بوون . . بۆ ئەوەی ئەم تاوانە بدەنە پاڵ ئەم پارتە چەپڕەوە و، لە لای عەبدولکەریم قاسم تاوانباریان بکەن . . ئەوەی ویستیان جێبەجێیان کرد و کارەساتێکی خوێناوی لێ کەوتەوە . . هێزێکی سەربازی لە بەغداوە هات و کۆتایی بە کارەساتەکە هات . . دواتر لیژنەیەکی لێکۆڵینەوەی سەربازی پێکهێنرا بۆ لێکۆڵينەوە لەم رووداوە، ئەندامانی ئەم لیژنەیە لە عەرەبە نەتەوە چییەکان پێکهاتبوو، سەرۆکی لیژنەکە، سەرهەنگی سەربازی ( عەبدوڵڵا عەبدولڕەحمان ) بوو کە تورکمان بوو . . ئەم لیژنەیە بەبێ ئەوەی لە هۆیەکانی ئەم رووداوە و چۆنییەتی رووداوەکە بکۆڵنەوە، یەکسەر پەنجەی تاوانیان بۆ کورد درێژکرد . . کە لە رستیدا کورد هیچ گوناهێکی نەبوو لەو رووداوەی ساڵی ( ١٩٥٩) لە کەرکوکدا . . هەر لەسەر داواکردنی ئەم لیژنەیە، ئاسایشی کەرکوک کوردێکی زۆریان لە شاری کەرکوک گرت، کە هەموویان بێ تاوان بوون، نە لە نزیک و نە لە دوورەوە هیچ پەیوەندییان بەم رووداوەوە نەبوو، بە ناڕەوا تاوانبار کران، وەک دەڵێن ( کە زۆر هات قەواڵە بە تاڵە) . . بە دادگایی کردنێکی خێرای سەربازی و مەدەنی کە نیوەی ئە دامەکانی تورکمان و ئەودوایان عەرەبی نەتەوەیی بوون بڕیاری لە سێدارەدانی ( ٢٨)کەسیان لە گیراوەکان دا، کە ( ٢٧)کورد و، یەکێکیان تورکمان بوو . . لە نێو ئەو لە سێدارەدراوەنەدا پارێزەر و رۆژنامەنووس و نووسەری ناسراوی کوردمان، سەرۆکی شارەوانی کەرکوک، شەهید (مارف عەبدولکەریم بەرزنجی ) و ( شێخ حوسین بەرزنجی ) کە برای یەکترین لە سێدارە دران . ئەرشەد ساڵحی دەڵێت ئەم تاوانبارانە دادگاییکردنێکی رەوا ویاسایی کران . . ئەم قسەیەی راست نییە، ئەوان پێش دادگایی کردنیان ئەم سزایەیان بە سەریاندا سەپێنرا بوو . . رێی ئەوەشیان پێ نەدان کە بەرگری لە خۆیان بکەن، یا پارێزەر داکۆکییان لێ بکات و بێ تاوانییان بسەلمێنن . . جگە لە بڕیاری لە سێدارەدانی ئەو ( ٢٨) کەسە، سزای بەندکردنی ماوەدرێژیشیانبۆ دەیان کوردی بێ تاوان دەرکرد . . کاربەدەستانی بەغدازۆر باش ئەوەیان دەزانی کە ئەمانە بێ تاوانن و . . تاوانباران وەکو بەرزەکی بانان بۆی دەرچوون . . بۆیە جێبەجێکردنی لە سێدارەدانیان راگرتن و بە تەمای پێداچوونەوە بوون بەو توومەتانەی درابوونە پاڵیان .\nلە دوای کودەتاکەی بەعسییەکان لە ساڵی ( ١٩٦٣) دا، تورکمانەکان ئەمەیان بە هەل زانی و چوونە پاڵ بەعسییەکان و . . گەنجەکانیان بوون بە ( الحرس الوطني ) ی سەر بە بەعسییەکان و، بە ناڕەوا لە کەرکوکدا ئازاری کوردیان دەدا و کوردیان دەگرت . . ئەوبوو بەعسییەکان سەرکرەیەکی سەربازی شوڤینی عەرەبییان نارد بۆ کەرکوککە اوی ( سەعید فەتحی ئەلسوقەیلی ) بوو، بوو بە ( الحاکم العسکري للمنطقە الشمالیە ـ فەرمانڕەوای سەبازیلە ناوچەی باکوور )و هەموو دەسەڵاتێکی رەهایان پێدابوو . . تورکمانەکان بە پارە و بە ( . . . ) رازیان کرد بۆ لە سێدارەدانی ئەو (٢٨) کەسە . . لە بەرەبەیانی رۆژی ( ٢٣/ ٦/ ١٩٦٣) دا، ئەو ( ٢٨) کەسە بێ تاوانە لە سێدارە دران، لەسەر داخوازیی تورکمانەکان، لە فولکەی گەڕەکی موسەڵڵای شاری کەرکوک کە زۆربەی دانیشتووەنەکەی تورکمانن، لاشەکانیان بە قەنارەکانییانەوە لە ناو ئەو فلکەیەدا دانران . . تورکمانەکان هەڵهەڵەیان لێدەداو، لاشەکانیان بەرد باران دەکرد . . ئەم بیست و هەشت شەهیدە بێ تاوانە، کە شۆڤێنی ئەرشەد ساڵحی بە تاوانبار و بە پیاوکوژ و داعش ناوی بردوون . . هەر بۆ نموونە باسی دەکەم . . لە نێو ئەو بیست و هەشتشەهیدەدا، (عەبدولڕەحمان جەباری ) تێدا بوو، کە ماڵییان لە کۆڵانەکەی ئێمە بوو، کرێکارێکی سادەی بێوەی و، زۆر دوور لە سیاسەتەوە، گۆرانبێژێکی میللی دەنگخۆشبوو . . وەکو چۆن : ( گوررگ لە خوێنی پێغەمبەر یوسف بێ تاوان بوو ) ئاوهاش، دەزانم کە عەبدولڕەحمان جەباری و شێخ مارف و هەموو هاوڕێکانیان لەو تاوانانەی درابوونە پاڵیان بێ تاوان بوون و، بۆیان هەڵبەستوو بوون و، هیچ شایەت و بەڵگەیەکیش نەبوو، کە ئەم تاوانە ناڕەوایانەی درابوونە پاڵیان بسەلمێنن . زۆربەی بەندکراوەکانیش سەر بە پارتی کۆمۆنیست و پارتی دیموکراتی کوردستان بوون . . هەر لە سەر داوای تورکمانەکان، ئەو هەموو خانووە ساکارانەش کە هەژارانی کوردی بێ دەرمات و بێ شوێن و رێ، بە قوڕ و خشت، لە ناو دۆڵ و لەسەر گردۆڵەکەکانی شاری کەرکوکد دروستیان کردبوون، بە ( گەڕەکەکانی کۆماری ) ناو دەبران . . هەموویانیان بە شۆفڵ تەخت کرد و، خەڵکەکەیان دەربەدەر کردن . . ئەمانەم بە چاوی خۆم بینی .\nدوای ئەم کارەساتە، تۆرانییەکان بە هاوکاری و بە پاڵپشتی، بەڕێوەبەری ئاسایشی کەرکوک ( نوری خەیات ) کە ناحەزێکی سەرسەختی کورد بوو . . تورکمانەکان لە چەند تورکمانێکی شەقاوە و، پیاوکۆژێکی ناسراوی شاری کەرکوک، گرۆپێکیان دانا بە ناوی (الکف الأسود : دەستی رەش ) بۆ کوشتنی کورد لە کەرکوکدا . . یەکێک لەو گروپە ناوی ( حوسە ئاوچی ) بوو، ماڵیان لە گەڕەکی پریادی بوو، هەتیوێکی بێڕەوشتی قنگدەر بوو . . ئەوەی من ئاگادارم، یەکەمین کورد کە لە بەردەم دووکانەکەی لە شاری کەرکوک کوشتیان ( محەمەد ئەمین شەربەتچی ) بوو، کە تەمەنی زیاتر لە پەنجا ساڵ دەبوو، لە بازاڕی جووت قاوە بەرانبەر بە قەیسەری دووکانی شەربەتی مێوژی هەبوو ـ من چەند جارێک شەربەتم لای خواردەوە ـ ئەم پیاوە، پیاوێکی بێوەی بوو، پەیوەندی بە هیچ لایەنێکی سیاسییەوە نەبوو . . دووەمین کەسیش کە تیرۆریان کرد کرێکارێکی رۆژانەی داماوی خەڵکی شۆڕێجە بوو، لە گەڕەکی موسەڵادا لە لایەن (الکف الاسود) ەوە شەهید کراا، دواتر ( سەید وەلی کاکەیی یان ) کوشت کە ماڵیان لە گەڕەکی شۆڕيجە بوو، دوکانی چاکردنی ماتۆڕی هەبوو . . پیوێکی وەرزشکاری باڵابەرز بوو . . سێیەمین کەس کە ئەو گروپە تیرۆرستییە کوشتیان هەر ماڵیان لە گەڕەکی شۆڕیجە بوو ناوی ( فازیل حاجی عەلی لەیلانی )بوو، کۆگایەکی گەورەی فرۆشتنی کوتاڵی لە بازاڕی جووت قاوەدا هەبوو، لە نزیکی خانی خورما ـ من لەگەڵ عادیل کوڕی پێکەوە لە قوتابخانەی شۆڕیجە لە پۆلێکدا بووین ـ ئەمانە تەنها ئەوانەن کە من ئاگادارم . . بێگومان کوردی تریشیان کوشت . . ئەمەو هەر ئەو گروپە تیرۆریستییە تاوانێکی قێزەوەنی تریان دەکرد . ( مادەی تیزابیان ) پرژاندە دەموچاوی چەندین کوردی بێ تاوان لە کەرکوکدا، لەوانەش ( ئەحمەدی حاجی رەزا ئەمین ) بوو، کە برای موزیکژەنی عود مامۆستا ( محەمەد رەزا بوو ) کە تیزابیان بە دەموچاویدا کرد . . شایانی باسیشە ئەو پیاوکوژانە لەو ناوە دەسوڕانەوە بێ ئەوەی ئاسایشی کەرکوک بیان گرن، وەکو وتمان ئاسایشی کەرکوک لە پشتیان بوو . . ئەوان نەخشەداڕێژی ئەم تاوانانە بوون .\nجا بە ئەرشەد ساڵحی دەڵیین، ئەی ئەو بێ تاوانە کوردانە شەهید نین ؟ کە بە ناهەق کوشتتان ؟! ئەی ئەو پیاوکوژەکانه ئێوە تیرۆریست و داعشی ئەو سەردەمە نەبوون ؟! ئەو قسانەت ناماقوڵین، کە دەڵێی ئەو( ٢٨) کەسەی کە لە سێدارە دران، شەهید نین و تاونبار و بە پیاوکوژ و بە داعش ناویان دەبەیت . . تۆ هێندە رق لە دڵی تا ئێستا خۆت بە ناحەزی سەرسەختی کورد دەزانیت، چونکە بە بیری بۆگەنی تۆرانی گۆشکراویت .\nئەمەولە راستیدا، ئەو روداوەی کەرکوک زیاد لە قەوارەی خۆی ئەرشەد ساڵحی و کەسان و لایەنی سیاسی تورکمانی گەورەیان کردۆتەوە و، گەلێ شتی زیادەیان داوەتە پاڵی . . بۆ مەبەستێکی سیاسی خۆیان کردوویانە بە کراسی عوسمان . . ئێمە هەرگیز لەگەڵ ئەوەدا نین نە بێ تاوانانی تورکمان و نە بێ تاوانانی کورد و هیچ لایەنێکی تر بە ناڕەوا و بەبێ هۆ بکوژرێن . . بەڵام ئەرشەد ساڵحیئەگەر ئازایەتی ئەوەی هەیەو بوێرە کەدان بە راستیدا بنێت . . باش دەزانێت کە کێن و چ لایەنێکن، ئەمڕۆشی لەگەڵدا بێت، کە هەمیشە دەیانەوێت دووبەرەکی و ئاژاوە و ناکۆکی و مشومڕ لە کەرکووکدا بخەنە نیوان کورد و تورکمانەوە . . ؟؟ بۆ ئەوەیناکۆکی نێوان ئەم دوو نەتەوەیە بقۆزنەوە و، بە بەردی دوو چۆلەکەبپێکن . . کە تا ئەمڕۆش ئەم ئەم پیلانە گڵاو و قێزەوەنانەیان درێژەی هەیە، بۆ تێکدانی پێکەوەژیانی کورد و تورکمان لە کەرکوکدا . هەر ئەوانەی کە رووداوەکەی ساڵی ( ١٩٥٩)ی کەرکوکیان دروست کرد . . ئەمڕۆش وەچە ڕەگەزپەرستەکانی ئەواننکە دەیانەوێت، تورکمان بکەن بە دوژمنی کورد . . ئەم پرسیارەش لە ئەرشەد ساڵحی دەکەین ئەی هەر بەعسییەکان نەبوون کە ئەو سەرهەنگەتان ( عەبدوڵڵا عەبدولڕەحمان و، براکەی خۆت و، چەندین تورکمانی تریان بە توومەتی تاوانی ناپاکی نۆکەری کردن بۆ لایەنێکی دەرکی، گولەباران نەکران و لە سێدارە نەدران . . ؟! ) ئێستاش هەر پاشماوەی ئەو کۆنە بەعسییە شۆڤێنییانەن کە دوژمنی لە یەک نزیکبوونەوەی کورد و تورکمانن . . هەر ئەوانەن . . کە بە ئێوەیان دەوت تورکمان لە کەرکوکدا نییە ؟ کەچی بە داخەوە، ئێوە دۆست و دوژمنی خۆتان لێکەوە ناکەن . . ؟! ئەمەیە راستییەکان .\nئێمە هەرگیز لە ئەرشەد ساڵحی و لە هەر کەسی تر، ئەوە قبوڵ ناکەین کە بە ئەو بیست و هەشت شەهیدە نەمرەی کوردمان لە شاری کەرکوک، بەناپاک و پیاوکوژ و داعش ناوبەرن. . ئەگینا زۆر شت و وردەکاری تر هەن کە باسیان بکەین .\nرەزا شوان : ١٥/ ٧ / ٢٠١٥


نادیه موراد خه‌ڵاتی ئاشتی نۆبڵی پێبه‌خشرا\n6/10/2018 09:46 AM\nكچه كوردی ئێزدی نادیه موراد له‌لایه‌ن ئه‌كادیمیای نۆبڵه‌وه به هاوبه‌شی له‌گه‌ڵ پزیشكێكی كۆنگۆیی خه‌ڵاتی ئاشتی نۆبڵ پێبه‌خشرا.\nدنیس مۆكۆیكی پزیشكی كۆنگۆیی به‌هۆی ئه‌و هه‌وڵانه‌ی كه بۆ ژنانی قوربانی توندوتیژی ئه‌نجامیداوه خه‌ڵاتی ئاشتی نۆبڵ پێبه‌خشرا.\nجێی باسه، نادیه موراد یه‌كێكبوو له‌و كچانه‌ی دوای كاره‌ساتی شه‌نگال كه‌وته ژێرده‌ستی تیرۆرستانی داعش و پاش ماوه‌یه‌كی زۆر رزگاركرا.\nدوای رزگاركردنی چه‌ندین چاوپێكه‌وتنی له‌گه‌ڵ ئه‌نجامدرا كه تێیدا چیرۆكی تاڵ و ناخهه‌ژێنی ژیانی خۆی و ئه‌وانه‌ی تریشی ده‌گێڕایه‌وه كه له‌ژێر ده‌ستی تیرۆرستانی داعش بوون، كه چۆن مامه‌ڵه‌یان له‌گه‌ڵ كراوه‌و ده‌ستدرێژیان كراوه‌ته سه‌رو بازرگانیان پێوه كراوه، به‌ڵام نادیه پاش ماوه‌یه‌ك هه‌رچۆنێك بووه له ده‌ستی تیرۆرستانی داعش رایكردووه‌و خۆی گه‌یاندووه‌ته خێزانێكی عیراقی، ئه‌وانیش له به‌رامبه‌ر وه‌رگرتنی بڕێك پاره هاوكاریان كردووه‌و له‌رێگه‌ی ئه‌و خێزانه‌وه نادیه په‌یوه‌ندی به براكه‌یه‌وه كردووه له كه‌ركوك و رزگاریان كردووه.\nنادیه له درێژه‌ی گێڕانه‌وه‌ی چیرۆكی ژیانی ده‌ڵێت: دوای ئه‌وه‌ی كه‌وتینه ژێر ده‌ستی داعش، ژماره‌مان زۆر بوو، داعش داوایان له پیاوه‌كان ده‌كرد ببنه موسوڵمان ئه‌گه‌ر به داواكه‌یان رازی نه‌بوونایه گوللـه‌باران ده‌كران. كچه‌كانیش به‌شێكمانیان له عیراق هێشته‌وه‌و به‌شێكیشمانیان برده سوریا. هه‌ڕه‌شه‌ی ئه‌وه‌شیان ده‌كرد ئه‌گه‌ر به داواكانیان و هاوسه‌رگیری له‌گه‌ڵیان رازی نه‌بین ئه‌وا ده‌ستدرێژی ده‌كه‌نه سه‌رمان و سزامان ده‌ده‌ن. من به‌داخم به هه‌مووان به‌تایبه‌ت منداڵه‌كان، به‌وپێیه‌ی هه‌ندێكیان ته‌مه‌نیان 7 ساڵانه‌و توشی ده‌ستدرێژی ده‌بنه‌وه‌و ئازاریان ده‌ده‌ن.\nده‌شڵێت: داعشه‌كان پێشتر پشكنینی جه‌سته‌ییان بۆ ده‌كردین، ئه‌گه‌ر ئێمه‌یان به‌دڵ نه‌بوایه داوای كچی تریان ده‌كرد. هه‌روه‌كو كاڵا مامه‌ڵه‌یان به جه‌سته‌مانه‌وه ده‌كردو به‌كرێیان ده‌داین و هه‌ندێكجاریش ده‌یانفرۆشتین.\nنادیه موراد نموونه‌یه‌كی رزگاربووه، ئه‌گه‌رنا چه‌ندین منداڵ و كچ و ژنی هاوشێوه هه‌ن كه خاوه‌نی چیرۆكی تاڵن له‌ژێر ده‌ستی تیرۆرستانی داعش.


لە كاتێكدا لە جيهانى عەرەبيدا ناڕەزايەتييەكان لە بەرامبەر لێدوانەكانى سەركۆمارى فەڕەنسا ئيمانوێل ماكرۆن كە لە دژى ئيسلام كردبووى بەردەوامە، دەنگى ناڕەزايەتيش لە بەغدا-ى پايەتەختى عێراقەوە بەرزبوويەوە.\nلە ناوچەى ئەعزەمييەى بەغدا، گرووپێكى سەر بە دامەزراوەى مرۆيى "گرووپى ئەعزەمييە بۆ خزمەتى خێرا" بەهەڵگرتنى وێنەى شێوێندراوى ماكرۆنەوە لە شەقامەكانى پايتەخت دەسوڕانەوە.\nلە كاتى تێپەڕبوونى كاروانى ئۆتۆمبيلەكان هاووڵاتييانيش پاڵپشتييان دەكرد.\nئەو هەڵوێستە دژ بە ئيسلامانەى كە لەم دواييانەدا بەرپرسانى فەڕەنسا دەريانبڕيوە، بووەتە هۆى ناڕەزايەتى رێكخراوى هەماهەنگى ئيسلامى، رێكخراوى خوێندن، زانست و كولتورى ئيسلامى و ئەنجوومەنى هەماهەنگى كەنداو و چەند وڵاتێكى عەرەبى.\nبەغدا عێراق فەڕەنسا


دوو ئۆتۆمبێلی سوپای توركیا له ئیدلب ته‌قێنرانه‌وه\n:: AM:02:38:25/03/2020 \nوه‌زاره‌تی به‌رگری ڕووسیا بڵاوی كرده‌وه، كه گرووپه تیرۆریسیتییه‌كان دوو ئۆتۆمبێلی سه‌ربازی هێزه‌كانی سوپای توركیایان له ناوچه‌كانی سنووری پارێزگای ئیدلبی باكوری ڕۆژئاوای سووریا ته‌قانده‌وه و دوو سه‌ربازی توركیایش برینداربوون، ئه‌مه‌یش له كاتێكدایه له پێنجی ئاداره‌وه ئاگربه‌ستی سه‌رتاسه‌ری ڕاگه‌یه‌نراوه.\nئۆلیگ گورافلۆڤ به‌ڕێوه‌به‌ری ناوه‌ندی حمه‌یمیم بۆ ئاشته‌وایی لایه‌نه ناكۆكه‌كانی سووریا كه سه‌ر به وه‌زاره‌تی به‌رگری ڕووسیایه له ڕاگه‌یه‌نراوێكی ڕۆژنامه‌وانی گوتی، گرووپه تیرۆریسیتیه‌كانی دژ به هێرشه‌كانی توركیا به‌رده‌وامن له ئاڵۆزی و نانه‌وه‌ی گرژی له ناوچه‌كه، پاش ئه‌وه‌ی ئاگربه‌ستی سه‌رتاسه‌ری ڕاگه‌یه‌نراوه.\nئاماژه‌ی به‌وه‌یش دا، گرووپه تیرۆریستییه‌كان له ڕێی ژماره‌یه‌ك بۆمبی چێنراوه‌وه توانیویانه كاروانێكی هێزه‌كانی توركیا له نزیك شاره‌دێی سفوفنی سه‌ر به پارێزگای ئیدلب بكه‌نه ئامانج و دوو ئۆتۆمبێلی سه‌ربازی توركیا به‌وهۆیه‌وه ته‌قیوه‌نه‌ته‌وه و دوو سه‌ربازی توركیش برینداربوون.\nجموجۆڵه‌كه پێچه‌وانه‌ی ئاگربه‌ستی سه‌رتاسه‌رییه كه له نێوان توركیا و ڕووسیاوه ڕاگه‌یه‌نراوه\nله به‌شێكی تری ڕاگه‌یه‌نراوه‌كه هاتووه، كه ئه‌و گرووپه تیرۆریستیانه له ماوه‌ی 24 سه‌عاتی ڕابردوو حه‌وت جار ده‌ستیان به بۆردمانی ناوچه‌كانی ئیدلب كه له ژێر ده‌ستی توركیا و گرووپه چه‌كداره‌كانی سه‌ر به ئه‌نكه‌ره‌ن كردووه.\nبه‌رپرسی ناوه‌نده‌كه داوا له سه‌رجه‌م گرووپه چه‌كداره‌كان ده‌كات، كه واز له بێزاركردن و دنه‌دانی هه‌ڵگیرسانه‌وه‌ی جه‌نگ بهێنن، له كاتێكدا كه ئاگربه‌ست له نێوان هه‌موو لایه‌نه ناكۆكه‌كان ڕاگه‌یه‌نراوه.\nڕۆژی پێنجی ئادار/مارس پاش چوونی ئه‌ردۆغان بۆ مۆسكۆ و دیداری له‌گه‌ڵ پوتین ڕێككه‌وتن له نێوان هه‌ردوولا كرا، بۆ ئه‌وه‌ی ئاگربه‌ست ڕابگه‌یه‌نرێ و ڕێڕه‌وی ته‌ناهی بۆ ئاواره‌كان ده‌سته‌به‌ر بكرێ، تا ناوچه‌كانی جه‌نگ جێ بهێڵن.\nسه‌رۆك وه‌زیرانی عێراق له دیاریكردنی كاتی هه‌ڵبژاردنی پێشوه‌خته كه‌وته هه‌ڵه‌وه


به‌غدا ملیاران دیناری قه‌رزی رابردووی هه‌رێم دەگەڕێنێتەوە\nنەتەوە | 17:53:46 2018-10-23 | (7,994) جار خوێندراوەتەوە\nبه‌رپرسێكی هه‌رێم رایده‌گه‌یه‌نێت: "به‌غدا 268 ملیار دیناری پاره‌ی گه‌نمی جووتیاران ره‌وانه‌ی هه‌رێمی كوردستان ده‌كات كه تایبه‌ته به شایسته‌ی دارایی جووتیاران بۆ سێ ساڵی رابردوو و جه‌ختیشده‌كاته‌وه له‌لایه‌ن نوێنه‌ری جوتیاران و یه‌كێتیی جوتیارانی هه‌رێمه‌وه وه‌رگرتنی ئه‌و بڕه پاره‌یه ره‌تكراوه‌ته‌وه".\nنه‌وزاد ئه‌دهه‌م به‌ڕێوه‌به‌ری گشتیی بازرگانی هه‌رێم رایگه‌یاندووە: له‌ماوه‌ی رابردوودا نووسراوێكیان بۆ حكومه‌تی عیراق ناردووه‌و تیایدا داواكراوە چاره‌نووسی پاره‌ی گه‌نمی جوتیاران بۆساڵانی 2014-2015-2016 یه‌كلایی بكرێته‌وه، به‌ڵام دواتر به‌غدا به‌نووسراوێك وهڵامیان داونه‌ته‌وه كه تیایدا جه‌ختیان له نووسراوێكی پێشتری خۆیان كردووەتەوە كه هیچ گۆڕانكارییه‌ك له‌و بڕه پاره‌یه‌دا نه‌كراوه كه پێشتر بۆ جووتیارانی هه‌رێم دیاریكراوه.\nناوبراو لەو لێدوانەیدا بۆ ئێس ئێن ئێن ئەوەشی روونكرد‌ووەتەوە کە به‌گوێره‌ی نووسراوه‌كه‌ی به‌غدا داوایان له هه‌رێمی كوردستان كردووه 268 ملیار دیناریان بۆ ره‌وانه ده‌كه‌ن كه تایبه‌ته به پاره‌ی گه‌نمی جووتیاران بۆ سێ ساڵی رابردوو، به‌ڵام له‌و بڕه پاره‌یه 278 ملیار دینار ده‌بڕدرێت كه ده‌كاته 5% ی شایسته‌ی ئه‌و جووتیارانەو 49% شایسته‌كه‌یان بۆ خه‌رج ده‌كرێت.\nناوبراو هەروەها دەڵێت: له‌چه‌ند رۆژی رابردوودا كۆبوونه‌وه‌یه‌كیان له‌گه‌ڵ نوێنه‌ری جووتیاران و یه‌كێتی جووتیاراندا کردووە، به‌ڵام ئه‌وان وه‌رگرتنی ئه‌و پاره‌یه‌یان ره‌تكردۆته‌وه‌و سووربوونی خۆیان دووپاتكردۆته‌وه له‌سه‌ر ئه‌وه‌ی كه پێویسته ته‌واوی پاره‌كه‌یان بۆ ره‌وانه بكرێت كه"زیاتر له 554 ملیار دیناره، به‌ڵام به‌غدا ئاماده نییه ته‌واوی ئه‌و پاره‌یه ره‌وانه بكات".\nهەروەک دەڵێت: شایسته‌ی دارایی جووتیاران بۆ ته‌واوی پارێزگاكانی ناوه‌ڕاست و باشوری عیراق خه‌رجكراوه، ته‌نها ئه‌و ستەمە له جووتیارانی هه‌رێم كراوه‌و هه‌ر بۆیه ئومێد ده‌كه‌ین دوای كابینه‌ی حكومه‌تی نوێ، به‌غدا هه‌ڵویستی دیكه به‌رامبه‌ر هه‌رێم له به‌رژه‌وه‌ندیی جوتیاران بنووێنێت.


گاڵتەپێکردنی بەرپرسانی کۆماری ئیسلامیی ئێران بە گیانی خەڵک – کوردستان و کورد\nلە کاتێکدا کە تائێستا زیاتر لە ١ میلیۆن و ٣٠٠ هەزار کەس لە کوردستان و ئێراندا تووشی پەتای کۆرۆنا بوون و ئەم پەتایە لە جۆری نوێدا بە نێوی “کۆڤید ٢٠” بە خێرایی لە پەرەسەندندایە، کاربەدەستانی ڕێژیمی ئێران هیچ ڕێگە چارەیەکیان بۆ کۆنتڕۆڵکردنی ئەو پەتایە نەگرتۆتە بەر و هەر خەریکی درۆ و چەواشەکارین لەگەڵ خەڵک.\nفاتمە ڕەحمانی نوێنەری مەجلیسی ڕێژیمی ئێران، بانگەشەی کردووە کە خەڵکی وڵاتی ئەمریکا، پێکوتەی دروستکراوی کۆمپانیای “فایزێر”یان پێ‌باش نییە و نموونەگەلێک لە لێکەوتەکانی کوتانی ئەو پێکوتەیە لەنێو ئەو کەسانەی کە ئەو پێکوتەیان کوتاوە بینراوەتەوە و ئەگەر پێکوتەی “فایزێر” باش بوایە، بێگومان ئەمریکا بە ئێمەی نەدەفرۆشت و بۆ خەڵکی وڵاتەکەی خۆی بەکاری دەهێنا.\nهەروەها ئەو نوێنەرەی مەجلیسی ڕێژیم بە ئاماژەکردن بە قسەکانی خامنەیی، وتی: نابێ ئیزن بدەین ئەمریکا و وڵاتانی ڕۆژئاوایی، ئێران بکەنە شوێنی تاقیکاریی پێکوتەکانیان و بەرپرسانی ئێمە دەبێ تەندروستیی خەڵکی وڵاتەکەیان بپارێزن و پێشتریش “حوسێن کەنعانیی موقەدەم” بەرپرسی سیاسیی ”جبهەی ئیستادەگیـ”ـی ڕێژیم وتبووی: ئەمریکا و وڵاتانی ڕۆژئاوایی بە دروستکردنی پێکوتەی کۆرۆنا دەیانهەوێت ” جی پی ئێس” بخەنە نێو لەشی ئێمە و کردار و هەڵسوکەوتی ئێمە کۆنترۆڵ بکەن.\nجێی ئاماژەیە کە، هەر لەو پێوەندییەدا ڕێکخراوی لێبوردنی نێونەتەوەیی، سەبارەت بە بڕیاری خامنەیی، لە بەیانییەیەکدا بڵاوی کردبووە کە، ئەم پێکوتەیە گیانی کەسەکان ڕزگار دەکات، قەدەغەکردن و نەکڕینی ئەو واکسەنە هەنگاوێکە لە ڕاستای سووککردنی مافی مرۆڤ کە بەرپرسانی ڕێژیمی ئێران چەندین دەیەیە ئەنجامی دەدەن.\nتاگی بابەت: ٣٠٠ هەزار کەس، پەتای کۆرۆنا، فاتمە ڕەحمانی،


پسپۆڕێکی ئابووریی عێراقی: نزیکەی 100 ملیار دۆلاری دەروازە سنوورییەکان دزراوە\nهەرمان خالید 23/06/2020 - 12:26 ئابووری/جیهان\nپسپۆڕێکی ئابووریی عێراقی ئاشکرای دەکات، کە لە ماوەی 17 ساڵی رابردوودا، نزیکەی 100 ملیار دۆلاری داهاتی دەروازەکان، دزراوە.\nعەبدولڕەحمان مەشهەدانی، پسپۆڕی ئابووریی عێراقی رایگەیاندووە، داهاتەکان لە دەروازە سنوورییەکان بەشێکی گەورە لە داهاتی دەوڵەت پێک دەهێنن و دەتوانرێ لە چارەسەرکردنی قەیرانی دارایی، پشتی پێببەسترێ.\nهەروەک ماڵپەڕی (سۆمەرییە نیوز) بڵاوی کردووەتەوە، عەبدولڕەحمان مەشهەدانی هەروەها رایگەیاندووە، عێراق 22 دەروازەی وشکانی، ئاوی و ئاسمانی هەیە، بەڵام داهاتی ئەو دەروازانە بە تەواوی ناگەڕێندرێتەوە خەزێنەی دەوڵەت.\nئەو پسپۆڕە ئابوورییە ئاشکرای کردووە، کە کەمتر لە یەک لەسەر چواری داهاتی دەروازە سنوورییەکان گەڕێندراوەتەوە خەزێنەی دەوڵەت و لە ساڵی 2003ـەوە تا ئێستا نزیکەی 100 ملیار دۆلاری ئەو دەروازانە، بەهەدەر دراوە و دزراوە.\nمەشهەدانی جەختی لەوە کردووەتەوە، کە بەشێک لە دەروازە سنوورییەکان کەوتوونەتە دەستی ئەو لایەنە سیاسییانەی هێزی چەکداریان هەیە و دوای کاتژمێر پێنج یان شەشی ئێوارە، داهاتەکانیان دەچێتە گیرفانی بەرپرسانی ئەو لایەنە سیاسییانە.


وه‌زیری دارایی له‌باره‌ی مووچه‌ی پێشمه‌رگه‌وه زانیارییەکی ئاشکراکردووە\nنەتەوە | 21:04:22 2018-02-09 | (7,981) جار خوێندراوەتەوە\nئەگەرچی هێشتا وه‌زاره‌تی دارایی هیچ واده‌یه‌كی فەرمیی بۆ دابه‌شكردنی مووچه‌ی پێشمه‌رگه دیاریی نه‌كردووه، به‌ڵام لیژنه‌ی پێشمه‌رگه له په‌رله‌مانی كوردستان ناوه‌ڕۆكی كۆبوونه‌وه‌یه‌كیان له‌گه‌ڵ وه‌زیری دارایی هه‌رێم ئاشكرادەکەن.\nقادر ره‌زگه‌یی ئه‌ندامی لیژنه‌ی كاروباری پێشمه‌رگه له په‌رله‌مانی كوردستان بە ئێس ئێن ئێن-ی وت: "له‌باره‌ی دواكه‌وتنی مووچه‌ی پێشمه‌رگه‌وە چوونەتە لای وه‌زیری دارایی، ئەویش راشكاوانه پێی وتین: به‌هۆی ئه‌وه‌ی پاره‌مان نییه بۆ مووچه‌ی وه‌زاره‌تی پێشمه‌رگه به مشێوه‌یه‌ی ئێستای لێهاتووه، چونكه كۆی ئه‌و گوژمه‌یه‌ی بۆ ئه‌و وه‌زاره‌ته پێویسته 146 ملیار دیناره، ئێمه‌ش به‌سه‌ر یه‌كه‌وه ئه‌و پاره‌یه‌مان له‌به‌رده‌ستدا نییه تا دابه‌شی بكه‌ین".\nئه‌و په‌رله‌مانتاره هەروەها دەڵێت: وه‌زیری دارایی روونیشیکردۆتەوە کە ئه‌گه‌ر له‌سه‌ر دابینكردنی ئه‌و 146 ملیار دیناره‌ی وه‌زاره‌تی پێشمه‌رگه بواستانایه تا بێته به‌رده‌ستیان، ئه‌وا ده‌بوو تائێستا ده‌ست نەکرایە به دابه‌شكردنی مووچه‌ی وه‌زاره‌ته‌كانی دیكه‌ش، چونکە ئەو وەزارەتانەی دیکە گوژمەکەیان کەمبووە.\nئەوەش لەکاتێکدایە کە ئێستا وەزارەتی دارایی ئەو بنەمایەی سەرەتای قەیرانی دارایی پێشێلکردووە کە وەزارەتی پێشمەرگە لە یەکەمی ریزبەندیی خشتەی مووچەدا دادەنرا.


نەتەوە | 19:55:39 2019-07-23 | (156) جار خوێندراوەتەوە\nوەزیری دەرەوەی ئەمریکا پەیوەندییەکی تەلەفۆنی لەگەڵ سەرۆکوەزیرانی هەرێمی کوردستان ئەنجامدا و ئاماژه به‌وه‌كرد، ئەمریکا پشتیوانی لە هەوڵەکانی کابینەی نوێی حکومەتی هەرێم دەکات بەتایبەتی لە بواری ئەنجامدانی چاکسازی.\nبەپێی راگەیه‌ندراوێكی فەرمی حکومەتی هەرێم، لە پەیوەندییە تەلەفۆنییەکەدا مایک پۆمپیۆ، وەزیری دەرەوەی ئەمریکا دووبارە پیرۆزبایی لە سەرۆکوەزیران کرد و هیوای سەرکەوتنی بۆ حکومەتی هەرێمی کوردستان خواست، جەختیشی لە گرنگی پەیوەندی دۆستانەی نێوان ئەمریکا و هەرێمی کوردستان کردەوە.\nناوبراو ئاماژەشی بەوەكرد، حکومەتی ئەمریکا پشتیوانی لە هەوڵەکانی کابینەی نوێی حکومەتی هەرێمی کوردستان دەکات بەتایبەتی لە بواری ئەنجامدانی چاکسازی ئابووری.\nپۆمپیۆ هەروەها خۆشحاڵی خۆشی بەرامبەر سەردانی شاندی باڵای هەرێمی کوردستان بۆ بەغدا نیشاندا و رایگەیاند، ویلایەتە یەکگرتووەکانی ئەمریکا هانی هەردوولا دەدات بۆئەوەی لەڕێگەی گفتوگۆوە کێشەکانیان چارەسەربکەن.\nله به‌شێكی تری راگه‌یه‌ندراوه‌كه‌دا هاتووه، مەسروور بارزانی، سەرۆکوەزیرانی هەرێمی کوردستان وێڕای سوپاسکردنی وەزیری دەرەوەی ئەمریکا، جەختی لەوە کردەوە چارەسەرکردنی کێشەکان لەگەڵ بەغدا پێویستە بە شێوەیەک بێت کە ماف و ئەرکی هەموو لایەک لەبەرچاو بگیرێت.\nهه‌روه‌ها باسکردن لە گرنگیی بەردەوامبوونی یارمەتییەکان بۆ هێزی پێشمەرگە تەوەرێکی دیکەی گفتوگۆکەیان بوو.


:: AM:10:15:05/08/2020 \nلە چەند رۆژی رابردوودا بازرگانان و وەبەرهێنەران چاویان لەوە بوو بەهای زێڕ جگەلە شكاندنی ژمارەی پێوانەیی لە مێژوودا، ژمارەیەكی جوان تۆمار بكات و بۆ یەكەم جار دوو هەزار دۆلار تێپەڕێنێت و دواجار ئەم ویستە بەدی هات.\nئەمڕۆ چوارشەم بۆ یەكەم جار دوو هەزار و 20 دۆلاری تێپەڕاند و بە دوو هەزار و 30 دۆلار دەفرۆشرێت كە هاوتایە لەگەڵ ژمارەی ساڵەكە و لەوەتەی كانزای زێڕ هەیە، بەو نرخە بەرزە نەفرۆشراوە.\nبەگوێرەی goldprice پێشتر بەرزترین نرخی ئۆنسی زێڕ لە ساڵی 2011 بە هەزار و 921 دۆلار فرۆشراوە. پێش جەژنی قوربان بەهای زێڕ دواین ژمارەی پێوانەیی شكاندبوو.\nزێڕی 21 عەیار بە 354 هەزار دینارە\nكارزان وەفیق زێڕنگر و بریكاری كۆمپانیای krnb بۆ "وشە" باسی لەوە كرد، لە رابردوودا هیچ كاتێك بەم نرخە بەرزە زێڕ نەفرۆشراوە و ئێستە هەر ئۆنسێكی زێڕی 24 عەیار بە 405 هەزار دینار، زێڕی 21 عەیار بە 354 هەزار دینار و زێڕی 18 عەیاریش بە 305 هەزار دینار دەفرۆشرێت.\nبەگوتەی ئەو زێڕنگرە ئەوەندەی هاووڵاتییان زێڕ دەفرۆشن زێڕ ناكڕن، چونكە توانای دارایی خەڵك بە گشتی باش نییە و بەهای زێڕ بەرزە، ئەوانەی زێڕیان هەیە دەیانەوێ سوودی مادی لە زێڕەكەیان وەربگرن.\nلەژێر كاریگەریی دەرهاویشتەكانی كۆرۆنا گەشەی ئابووری زۆربەی وڵاتان پاشەكشەی كردووە، بۆیەش وەبەرهێنەران زیاتر وەبەرهێنان لە كڕینی زێڕدا دەكەن و هەر كاڵایەكیش داخوازی زۆری لەسەر بوو ئەوا نرخەكەی بەرز دەبێتەوە.\nلە كۆتایی ساڵی 2015 بەهای زێڕ تا هەزار و 50 دۆلار بۆ هەر ئۆنسێك دابەزی، بەڵام لەو كاتەوە رووی لە بەرزبوونەوە كردووە.\nسەرەتای ئەمسال نرخی هەر ئۆنسێك زێڕ هەزار و 500 دۆلار بووە\nسەرەتای ئەمسال نرخی هەر ئۆنسێك زێڕ هەزار و 500 دۆلار بووە و لەو كاتەوە 400 دۆلار هاتووەتە سەر نرخی هەر ئۆنسێكی زێڕ.\nزێڕ ئەو كاڵا بەنرخەیە كە لە هەموو سەردەمێك بەهای تایبەتی خۆی هەبووە و ئەوەی خاوەنی ئەم كانزایە بووە، توانای ئابووری و توانای كڕین یان ئاڵوگۆڕی كاڵاشی بەرز بووە. سەردەمانێك كە دراو خۆی لە زێڕ دروست دەكرا، ئێستە دراو لە زێڕ دروست ناكرێ، بەڵام بەهاكەی گرێ دراوە بەو پشتیوانییەی زێر لێی دەكات و لە یەدەگی وڵاتەكە دەپارێزرێت.\nهەرێمی کوردستان بەشێک دەبێ لە رێگای بازرگانیی ئاوریشم


بێ له دیاریکردنی ڕۆژه‌کان بۆ ئه‌م بۆنانه ئایا پێویست به دیارکردنی میکانیزم نییه تا بتوانرێت هه‌موو شێوازه‌کانی توندوتیژی دژ به ژنان نه‌هێڵرێت یان هه‌ر هیچ نه‌بێت ئه‌م دیارده قێزه‌ونه‌ی ناو کۆمه‌ڵگا که‌م بکرێته‌وه.\nشلێر باپیری ڕۆژنامه‌وان و چالاکوان ده‌ڵێت هه‌بوونی ئه‌و میکانیزمه به‌و مانایه نییه ڕۆژێکی دیاریکراو بۆ نه‌هێشتنی ئه‌و دیارده‌یه ڕه‌ت بکرێته‌وه به‌ڵکو ده‌شێت وه‌ک ڕۆژێکی سیمبۆلی لێی بڕوانرێت بۆ ده‌ربڕین و ده‌شڵێت ده‌کرێت بشکرێته سه‌ره‌تایه‌کان بۆ دیاریکردنی میکانیزمه‌کان بۆ نه‌هێشتنی توندوتیژی دژ به ژنان.\nخانم باپیری ده‌شڵێت کۆمه‌ڵگای کوردیش به‌رپرسیارێتی هه‌یه له‌و توندوتیژیانه‌ی به‌رامبه‌ر ژنان ده‌کرێن.\nله وه‌ڵامی پرسیارێکی به‌ڵێن ساڵح سه‌باره‌ت به‌وه‌ی ئایا سیاسیه‌کان یان کاربه‌ده‌ستانی کورد ده‌توانن چی بکه‌نبۆ ڕێگه‌گرتن له توندوتیژی دژ به ژنان؟ شلێر باپیری ده‌ڵێت سیاسیه‌کانی کورد ته‌نها بۆ به‌رژه‌وه‌ندی سیاسی خۆیان باس له دۆسێکانی ژنان ده‌که‌ن و ده‌شڵێت له پرسێکی ئاوه‌هادا که پرسێکی جیهانیه و په‌یوه‌سته به دیموکراسیه‌وه، سیاسیه‌کان چونکه ناتوانن خۆیان له پرسێکی ئاوه‌ها گرنگ ببوێرن ده‌بینیت دێن له‌م ڕۆژه‌دا یان له بۆنه‌ی تردا ده‌ڵێن ده‌یانه‌وێت ئه‌م پرسه چاره‌سه‌ر بکه‌ن.


شانۆنامه‌ی سێ خوشک و دوا قۆناغه‌کانی شانۆی چێخه‌ف، بەشی یەکەم » DidiMn\nسەرەتا / ستەیج/شانۆ / شانۆنامه‌ی سێ خوشک و دوا قۆناغه‌کانی شانۆی چێخه‌ف، بەشی یەکەم\nشانۆنامه‌ی سێ خوشک و دوا قۆناغه‌کانی شانۆی چێخه‌ف، بەشی یەکەم\nدونیای شانۆنامه‌کانی چێخه‌ف زۆر تایبه‌ته، چه‌ندین درامای ناوه‌کی له‌خۆ ده‌گرێت و به شانۆی ئه‌تمۆسفێر ئاماژه‌ی بۆ ده‌کرێت، ئه‌م ئه‌تمۆسفێره‌ش پشت به وروژاندنی یاده‌وه‌رییه‌کان، هیواکانی ئاینده و هه‌ڵوێسته و باره دوروونییه‌کان، به‌تایبه‌تییش هه‌ره‌سهێنانی په‌یوه‌ندیی خۆشه‌ویستی و دڵشکاندن ده‌به‌ستێت. ڕه‌وشه ده‌روونییه‌کانیش له‌نێو خه‌ونه‌کانی ڕابردوو که نه‌هاتۆته دی و ئاواته‌کانی ئایینده‌ش که زۆر دووره له به‌دیهێنانیانه‌وه قووڵ ده‌بنه‌وه. ئه‌م مه‌سه‌لانه‌ش گرنگترین سیفه‌ته‌کانی شانۆی چێخه‌فن و به بۆچوونی ڕه‌خنه‌گره‌کانیش چێخه‌ف بۆ به‌رجه‌سته‌کردن و دووپاتکردنه‌وه‌ی ئه‌م بابه‌تانه ده‌گه‌ڕێته‌وه بۆ پانتاییه‌کانی سروشت، بۆ نموونه ده‌ریاچه له شانۆنامه‌ی باڵنده‌ی ده‌ریا، باخی گێلاس له شانۆنامه‌ی باخی گێلاسدا، یان خه‌ون به گه‌ڕانه‌وه‌وه بۆ مۆسکۆ له شانۆنامه‌ی سێ خوشکدا. ئه‌م مۆتیفانه‌ش، به‌تایبه‌تی سروشت ته‌نها وێنه‌یه‌ک نییه و ڕووداوی شانۆنامه‌کانی تیایدا ڕوو بدات، یان تیایدا به‌ند بکات، به‌ڵکو هێنده‌ی کاره‌کته‌ره‌کان گرنگه و ڕۆڵێکی له‌به‌رچاویان له به‌ره‌وپێشه‌وه‌چوونی هێڵی درامی و په‌یوه‌ندیی کاره‌کته‌ره‌کان و خودی ڕووداوه‌کاندا هه‌یه. چێخه‌ف له شانۆنامه‌کانیدا په‌نا ناباته به‌ر دروستکردن و پێکهێنانی دیمه‌نی توندوتیژ و هاتوهاوار، به‌ڵکو پێودانگه درامییه‌کان له دووتوێی هێڵێکی هێمن و له‌سه‌رخۆدا ده‌ڕۆن به‌ڕێوه. چێخه‌ف له‌م باره‌یه‌وه و له یه‌کێک له نامه‌کانیدا گوتوویه‌تی: “مرۆڤ له ژیاندا به به‌رده‌وامی یه‌کتر ناکوژن، یان خۆیان له‌ناو نابه‌ن و دان به ناپاکییه‌کانیاندا نانێن، هه‌روه‌ها کاته‌کانیشیان به گفتوگۆی زیره‌کانه‌وه نابه‌نه سه‌ر. ئه‌وه‌ی که بیر و هۆشیان داگیر ده‌کات خواردن و خواردنه‌وه و دڵداری و قسه‌ی بێمانایه. ئه‌م شتانه‌ش ئه‌وه‌یه که ده‌بێت له سه‌ر شانۆ به‌رجه‌سته‌یان بکه‌ین، شانۆ ده‌بێت وێنه‌ی خه‌ڵکی بخاته ڕوو له کاتێکدا که‌نوێژ ده‌که‌ن، سه‌فه‌ر ده‌که‌ن، نان ده‌خۆن و ده‌رباره‌ی ئاووهه‌وا قسه ده‌که‌ن و قومار ده‌که‌ن. با هه‌موو شتێک له سه‌ر شانۆ ئاڵۆز و گران بێت هه‌روه‌ک ژیان، ساکار و ئاسان بێت هه‌روه‌ک ژیان. که خه‌ڵکی نانی ئێواره ده‌خۆن له نانخواردن به‌ولاوه هیچی تر ناکه‌ن، ئه‌مه‌ش ڕێگە له به‌ختیاریی خه‌ڵکی ناگرێت، به هه‌مان شێوه ڕێگە له‌و که‌سانه‌ش ناگرێت که ژیانی خۆیان ده‌شێوێنن.” چێخه‌ف وه‌ک ئه‌ده‌ب سه‌یری شانۆی نه‌کردووه، به‌ڵکو به‌ر له هه‌موو شتێک شانۆنامه‌نووسین بۆ ئه‌و بۆ شانۆ بووه، شانۆکه‌شی شانۆیه‌کی واقیعی بووه و بنه‌ماکانی له سه‌ر تێکسته شانۆیییه‌کانی بونیاد ناوە. له‌م ڕووه‌وه چێخه‌ف نوێخواز بووه و مه‌به‌ستی شانۆ نه‌بووه، به‌ڵکو شانۆ پێویستی به چێخه‌ف بووه و به‌دوای شانۆنامه‌کانیدا ڕایان کردووه. له‌به‌ر ئه‌وه نوێخوازی و واقیعییه‌تی چێخه‌ف دابڕانێک بووه له هه‌موو ته‌وژم و نه‌ریته شانۆیییه‌کان. چێخه‌ف شاره‌زایییه‌کی ته‌واوه‌تی له هونه‌ری شانۆ هه‌بووه، له‌م ڕووه‌وه له وه‌ڵامی یه‌کێک له‌و ده‌زگا چاپه‌مه‌نییانه‌ی که ویستوویه‌تی شانۆنامه‌کانی چاپ بکات، گوتوویه‌تی: “من هیچ شانۆنامه‌یه‌ک به شایانی بڵاوکردنه‌وه نازانم تا له‌کاتی پرۆڤه و له‌گه‌ڵ ئه‌کته‌ره‌کاندا پیایدا نه‌چمه‌وه.” تاکه هۆیه‌کیش که وای له چێخه‌ف کردووه شانۆنامه بنووسێت ئه‌وه بووه که له سه‌ر شانۆکان پێشکه‌ش بکرێت.\nشانۆکه‌ی چێخه‌ف واقیعییه، به‌ڵام واقیعییه‌تێکی تایبه‌تمه‌نده، چێخه‌ف پێی له سه‌ر ئه‌وه داگرتووه که ژیانه ساکاره‌که به‌رجه‌سته بکات، ژیانی هه‌موو ڕۆژێک، به‌ڵام گوێزانه‌وه‌ی ژیانی ڕۆژانه بۆ چێخه‌ف ته‌نها وێنه‌کردنێکی ڕووت نه‌بووه، به‌ڵکو فه‌لسه‌فه‌ی ئه‌م نووسه‌ره فه‌لسه‌فه‌یه‌کی ساکار و ئاسایی بووه. چێخه‌ف له‌و ژیانه ئاسایییه‌دا هه‌موو ورده‌کارییه‌کانی بینیوه، ژیانی له چه‌مکه ساکاره‌کانیدا دۆزیوه‌ته‌وه و سه‌رله‌نوێ پێمان ده‌ناسێنێته‌وه؛ خۆشگوزه‌رانیمان، ئازاره‌کانمان، هیواکانمان، رۆژه خۆش و دڵخۆشه‌کانمان، خه‌ونه‌کانمان.\nپێویسته ژیان له ڕوانگه‌ی دیمه‌نه ئاسایییه‌که‌وه وه‌ربگرین، له ده‌روازه‌کانی ساکاربوونه‌وه له ژیان و له خۆمان تێده‌گه‌ین. مه‌به‌ستی چێخه‌ف ئه‌وه بووه وێنه‌یه‌کی ژیانی ڕۆژانه‌مان بداتێ به هه‌موو ساکاری، ناخۆشی و ڕیتمه خاوه بێزارکه‌ره‌که‌یه‌وه، تا له پشت ئه‌وه‌وه ئه‌و جیهانه ببینین که به‌دوایدا ده‌گه‌ڕێن، ئه‌و جیهانه‌ی که له خه‌ونه‌کانماندا ده‌یانبینین.\nله‌و ژیانه ساکار و ئاسایییه‌ی چێخه‌فه‌وه ڕاستی خۆمان و ڕاستی ژیانمان ده‌بینین، له‌نێوان ئه‌ندێشه و واقیعدا، له‌نێوان ناته‌با و ته‌بادا، له‌نێوان ساکار و ئاسان و دژواردا شیعری چێخه‌ف و شانۆی چێخه‌ف وێنه‌یه‌کی ڕاستگۆی مرۆڤایه‌تی و په‌یوه‌ندییه‌کانمان بۆ به‌رجه‌سته ده‌کات. له‌م ئه‌تمۆسفێره‌دا هه‌موو ڕه‌وش و په‌یوه‌ندی و هه‌ڵوێسته‌کان پابه‌ندن به په‌یوه‌ندییه‌کانی مرۆڤه‌وه، په‌یوه‌ندییه‌کانی مرۆڤیش به‌وانی تر و به شته‌کانه‌وه، به گه‌ردوون، به ژیان و به خودی خۆیه‌وه.\nواقیعییه‌تی چێخه‌ف ناتورالیزمی ناگه‌یه‌نێت و زۆر دووریشه له چه‌مک و بۆچوونه‌کانی ناتورالیزمی ئه‌میل زۆلاوه، به‌ڵکو واقیعییه‌تی چێخه‌ف زیاتر سروشتییه‌کی زیندووه و له‌گه‌ڵ که‌سایه‌تییه‌کانیدا کۆمان ده‌کاته‌وه. لێکنزیکبوونه‌وه و پێکگه‌یشتنی ئێمه و کاره‌کته‌ره‌کانی چێخه‌ف پێکگه‌یشتنێکی مرۆڤایه‌تییه به هه‌موو گه‌رموگوڕی و خه‌ون و هیواکانییه‌وه، به هه‌موو سۆز و لێکچوونه‌کانی چاره‌نووسێکی هاوبه‌شه‌وه.\nچێخه‌ف چه‌نده گرنگی به که‌سی تاک ده‌دات و مه‌سه‌له خودییه فه‌لسه‌فییه‌کان له لای مرۆڤی تاک چاره‌سه‌ر ده‌کات، هێنده‌ش به‌و مانایه‌ی که مرۆڤ و مرۆڤی تاک ئه‌ندامی کۆمه‌ڵگە و بنه‌ما کۆمه‌ڵایه‌تییه‌کانه. له‌به‌ر ئه‌وه شانۆنامه‌کانی چێخه‌ف پاڵه‌وانی تاک له‌خۆ ناگرێت و هه‌موو کاره‌کته‌ره‌کانی، به‌بێ جیاوازی گرنگن و به‌شێکن له سیسته‌م و ڕژێمه کۆمه‌ڵایه‌تییه‌کان. کاره‌کته‌ره‌کانی وه‌ک خودێکی تاک په‌یوه‌ندییان به‌وانی تره‌وه هه‌یه و له هه‌مان کاتدا په‌یوه‌ستن به کۆمه‌ڵگه‌یشه‌وه.\nبه‌ها مرۆڤایه‌تییه‌کان له لای چێخه‌ف ئاشکران: په‌یوه‌ندیی مرۆڤ به مرۆڤه‌وه، تاک له‌گه‌ڵ تاک له په‌یوه‌ندییه‌کانیدا به کۆمه‌ڵگەوه، کۆمه‌ڵگەش له به‌رامبه‌ر خۆیدا، به‌تایبه‌تی ئه‌و کۆمه‌ڵگەیانه‌ی که به گۆڕانکاری و دابڕان و ململانێی فیکری، سیاسی و کۆمه‌ڵایه‌تیدا تێده‌په‌ڕن و به‌م شێوه‌یه‌ش بارودۆخی مرۆڤایه‌تی له باشه‌وه به‌ره‌و خراپ ده‌گۆڕێت و بارێکی ئاڵۆز و دوور له ڕاستییه‌وه ده‌سته‌به‌ر ده‌کات.\nزۆر گرانه شانۆنامه‌کان و کاره‌کته‌ره‌کانی چێخه‌ف بخزێنرێته بواره‌کانی کۆمیدیا یاخود تراژیدیاوه، به‌ڵکو له‌و ڕووه‌وه‌ی که شانۆنامه‌کانی سیمایه‌کی مرۆڤایه‌تی گشتگر له‌خۆ ده‌گرن و چ کۆمیدیا یان تراژیدی به‌شێکن له‌م سیما گشتگره مرۆڤایه‌تییه. چێخه‌ف خه‌نده و په‌ژاره به‌شێوه‌یه‌کی سه‌رسوڕهێنه‌ر تێکه‌ڵاو ده‌کات، ئه‌مه‌ش بۆ ئه‌و وێنه‌یه‌کی ڕاستگۆی ژیانه که له یه‌ککاتدا پڕه له پێکه‌نین و له هه‌مان کاتدا خه‌م و په‌ژاره، خۆشی و ناخۆشی. چێخه‌ف خۆی شانۆنامه‌کانی زیاتر وه‌ک کۆمیدیا ناوزەند کردووه، به‌ڵام بۆ ڕه‌خنه‌گره‌کان زۆر گران بووه له ژێر ته‌وژمه‌کانی شانۆیه‌کی کۆمیدیادا شرۆڤه‌ی شانۆنامه‌کانی بکه‌ن، زۆر گران بووه که شانۆنامه‌کانی له‌نێوان کۆمیدیا و تراژیدیادا جیابکه‌نه‌وه و هه‌ر ئه‌م مه‌سه‌له‌یه‌ش خاڵێکی دژوار و جیاوازی و کێشه‌ی نێوان چێخه‌ف و ڕیژیسۆری گه‌وره‌ی ڕووسی ستانیسلاڤیسکی بووه. ستانیسلاڤیسکی شانۆنامه‌کانی چێخه‌فی له سه‌ر شانۆی هونه‌ریی مۆسکۆ وه‌ک تراژیدیا ڕاڤه کردوون، نه‌ماییشه‌کانی زیاتر له تراژیدیاوه نزیک بوون نه‌ک کۆمیدیا و ئه‌مه‌ش چێخه‌فی دڵگران کردووه.\nزوربه‌ی ڕه‌خنه‌گره ئه‌وروپییه‌کان شانۆنامه‌کانی چێخه‌ف دابه‌ش ده‌که‌ن به‌سه‌ر دوو قۆناغدا: یه‌که‌میان شانۆنامه‌کانی قۆناغی سه‌ره‌تای ده‌گرێته‌وه، له‌م قۆناغه‌دا ڕووداوی شانۆنامه‌کانی زیاتر ڕاسته‌وخۆن، به‌تایبه‌تی شانۆنامه کورته‌کانی. دووه‌میشیان ئه‌و شانۆنامانه دێن که ڕووداوه‌کانی ناڕاسته‌وخۆن و چێخه‌ف له‌م قۆناغه‌یدا ده‌گاته ئاستێکی گه‌وره‌ی داهێنان. باڵنده‌ی ده‌ریا، لالۆ ڤانیا، باخی گێلاس و سێ خوشک نموونه‌یه‌کی به‌رزی قۆناغی دووه‌می شانۆنامه‌کانی چێخه‌فن.\nگۆڕانکاری و به‌ره‌وپێشه‌وه‌چوونه ئاسایییه‌که‌ی هێڵ و پێودانگه درامییه‌کان له لای چێخه‌ف ته‌نها گه‌وهه‌ر و هه‌ڵسوکه‌وت و ڕه‌فتاری کاره‌کته‌ره‌کان ناگرێته‌وه، به‌ڵکو له په‌یوه‌ندییه‌کانیاندا به‌وانی تره‌وه، به خۆیانه‌وه و به ژیانیشه‌وه ده‌گرێته‌وه. له‌م نێوه‌نده‌شدا ڕاستگۆیی به هه‌موو ماناکانییه‌وه، بێ پێچوپه‌نا، له هه‌موو دیمه‌نێک له دیمه‌نه‌کانی شانۆنامه‌کانیدا ده‌بینرێت.\nسیمای شانۆنامه‌کانی چێخه‌ف وه‌ک له‌مه‌وبه‌ر ئاماژه‌مان بۆ کردووه، ئه‌تمۆسفێرێکی تاریکی هێدی که دڵه‌ڕاوکێ، ناخۆشی، بێزاری، دڵته‌نگی، قێزلێکردنه‌وه، نائومێدی و ون بوون له‌خۆ ده‌گرێت، ئه‌م سیمایانه‌ش هه‌موویان پێکه‌وه هاوکارن، پێکدا ده‌چن، دژی یه‌کتر ده‌وه‌ستنه‌وه و به شێوازێکی ناڕاسته‌وخۆ یه‌کتری ته‌واو ده‌که‌ن و ڕووداوه‌کانی شانۆنامه‌که به‌ره‌وپێشه‌وه ده‌به‌ن.\nچێخه‌ف به شێوه‌یه‌کی سروشتی، ساکار و وه‌ستایانه ڕووداو و چینه جیاوازه‌کانی کۆمه‌ڵگە له ده‌وری ڕووداوه سه‌ره‌کییه‌که‌ی شانۆنامه‌کانی کۆ ده‌کاته‌وه، دوای ئه‌وه یه‌ک له دوای یه‌ک په‌رده له ڕووی بابه‌ت و هه‌ڵوێسته درامییه‌کانی ڕووداوه‌کان لا ده‌بات، به‌م شێوه‌یه‌ش گرێ درامییه‌کان و په‌یوه‌ندییه مرۆڤایه‌تییه‌کان دروست ده‌کات، ڕیتمێکی مۆسیقی ئه‌و په‌یوه‌ندییه به‌هێزه‌ی نێوان شێوه و ناوه‌ڕۆک، دیمه‌نی ده‌ره‌وه و گه‌وهه‌ره قووڵه شاراوه‌که‌ی ده‌کات.\nئەم نووسینە لە کتێبی شانۆنامەی سێ خوشک، نووسینی ئەنتوان چیخۆڤ، وەرگێڕانی جەلال تەقی، ژمارە ٢٠ لە زنجیرەی شانۆی بیانیی دەزگای ئاراس بڵاو کراوەتەوە.\nChekhov, Dana Raouf, Part One, Three Sisters,


فیدراسیۆن ٨ی مارس ڕۆژی ناڕه‌زایه‌تی  دژ به نایه‌کسانی و جیاکاری و سته‌مکێشی ژنانی به‌رز ڕاگرت – فیدراسیۆنی سه‌راسه‌ریی په‌نابه‌رانی عێراقی\nifir web ئازار 16, 2019\tماڵه‌وه Leave a comment 200 Views\nمه‌راسیمێکی شکودار له زوریخ به‌رێوه چوو رۆژی یه‌ک شه‌مه ١٠ مارس به بۆنه‌ی ٨ی مارس ڕۆژی جیهانی ژنانه‌وه، فیدراسیۆنی سه‌راسه‌ری په‌نابه‌رانی عێراقی له سویسرا و ڕێكخراوی سویسرای حزبی كۆمۆنیستی كرێكاریی كوردستان، مه‌راسیمێكیان له شاری زوریرخی سویسرا سازكرد، سه‌ره‌تای مه‌راسیمه‌كه به وتاری فیدراسیۆنی په‌نابه‌ران له لایه‌ن ( ئه‌حمه‌د عه‌لی ) به‌رپرسی فیدراسیۆن له سویسرا ده‌ستیپێكرد،\nدواتر فازل عوسمان و جه‌مال كۆشش به سرود و په‌خشانه شیعرێك به‌شداریان كرد، مێژووی ٨ی مارس له لایه‌ن (فاتمه ئه‌حمه‌د )وه پێشكه‌شكرا و دوابه دوای ئه‌وه‌ش وتاری ڕێكخراوی سویسرای حزبی كۆمۆنیستی كرێكاریی كوردستان له لایه‌ن (دڵشاد مه‌جید)ه‌وه پێشكه‌شكرا، هه‌ر یه‌ك له جوتیار ڕانیه‌یی و فواد عه‌زیز به خوێندنه‌وه‌ی چه‌ن پارچه شیعرێك و ( ئاوات عه‌لی ) به گۆرانیه‌ك به‌شداری مه‌راسیمه‌كه‌یان كرد،. دوای نزیكه‌ی 5 كاتژمێر مه‌راسیمه‌كه له نێو پشتیوانی ئاماده‌بوواندا بۆ كێشه‌كانی ژنان كۆتایی پێهات .\nله‌له‌نده‌ن مه‌راسیمێک به‌بۆنه‌ی 8 مارس ڕێکخرا\nرۆژی شه‌مه ٩مارس به بۆنه‌ی ٨مارس رۆژی به‌ره‌نگاری دژ به نایه‌کسانی و جیاکاری و سته‌مکیشی ژنان، فیدراسیۆنی سه‌راسه‌ری په‌نابه‌رانی عێراقی له‌له‌نده‌ن مه‌راسیمێکی رێکخست. سه‌ره‌تایی به‌رنامه‌کان سوهام حسێن له وته‌یه‌کدا پیرۆزبایی ٨مارسی له ئاماده‌بون کرد و وتی” بە بۆنەی ٨ی مارس رۆژی جیهانی ژنان، ڕۆژی بەرەنگاربوونەوە بە دژی زوڵم و ستەم و نابەرابەری بەرانبەر بە نیوەی بەشەریەتی سەر ڕوی زەمین پیرۆزبایی لە ئێوە ژنان و پیاوانی ئازادیخوازو یەکسانیخوازو خەباتکارانی ڕێگەی ئازادی و یەکسانی ئینسان دەکەم”\nئەوەشی ووت”٨ی مارس رۆژی هاتنە مەیدانی ژنان و پیاوانی ئازادیخواز و یەکسانیخواز و کۆمۆنیستەکانە کە لەسەرتاسەری دنیادا بۆ ناڕەزایەتی یان شەقامەکان دەگرن، یان کۆڕو کۆبوونەوەو مەراسیم دەگێڕن و بە ملیۆن لافتەو پلاکارت و دروشمی دیفاع لەمافەکانی ژنان بەرزدەکەنەوە بەدژی سەرمایەداریەری و نەهامەتیەکانی کە بۆ بەشەریەتی ھێناوە.…\nدیارە کوردستانیش نەک ھەر بێبەش نییە لەو نەھامەتیانەی کە سەرمایەداری بۆ بەشەری خوڵقاندووە بەڵکو کوردستان پشکی شێری بەرکەوتووە لەو دەرسەریانەی بۆ خەلک و بەتایبەت ژنانیان خوڵاقاندووە، بەڵام لە ژێر سایەو سێبەری دەسەڵاتێکی قەومی و کۆنەپەرست و دژە ژن کە ھیچ حورمەتێکی ئینسانیان نەھێشتۆتەوە بۆ ژنان لە کوردستاندا.\nلەدرێژەی قسەکانیدا سوهام ووتی”ئەم دەسەڵاتەی ئێستا لە کوردستان حوکم دەکات قانوون و سونەتێکی هێندە کۆنەپەرستانەو سواوو دواکەوانە پیادە ئەکەن کە ئەوەتا لە لایەن هەڵگران و لایەنگرانی بیری کۆنەپەرستان و پیاو سالارەکانەوە گواستراوەتەوە بۆ دەرەوەی کوردستان و لێرە لە دەرەوەی کوردستانیش ناھێڵن ژنان لە جەرگەی ئەوروپادا لەم قانونە مەدەنی و ژیانە ئارامە بەھرەمەند بن.لەبەر ئەمانە بۆیە با لە ٨ی مارسدا هەموو پێکەوە و بۆ دیفاع لەمافەکانی ژنان، بۆ دیفاع لە کەرامەت و حورمەتی ئێنسانی ژنان، بەدژی سوکایەتی بەژنان و بەدژی کوشتن و تیرۆری ژنان، دەنگی ناڕەزایەتی هەڵبڕین و نایەکی گەورە بەسیستەم و دەسەڵاتی سەرمایەدارن و حکومەت و یاسا ژن کوژەکان بەرزبکەینەوە ڕیزی خۆمان لەو حیزبە کۆنەپەرستابە جیا بکەینەوە. ..”\nپاشان پارچه شیعرێک خۆێندرایه‌وه و  به‌دوا ئه‌وه‌دا ده‌شتی جه‌مال سکرتێری فیدراسیۆنی سه‌راسه‌ری په‌نابه‌رانی عێراقی وتەیەکی پێشکه‌شکرد و وتی” له‌هه‌ر گۆشه‌یه‌که‌وه ده‌ستپێده‌که‌یت له‌سه‌ر کێشه‌و گیروگرفته‌کانی کۆمه‌ڵگای کوردستان ناتوانێت باسی به‌رپرسیارێتی ده‌سه‌ڵات نه‌که‌یت .. ئه‌گه‌ر له هه‌ژاری و بێکاری و سه‌ته‌م و چه‌وساندنه‌وه‌و بێمافی تا نادیاری ئاینده‌و چاره‌نوسی کوردستان .. به‌ته‌جربه‌ی ٢٨ ساڵ ئه‌وە سه‌لماوه کە ئه‌و ده‌سه‌لاته چاکسازی هه‌ڵناگرێت…”هه‌روه‌ها وتیشی” جێگاو رێگای ژنان له هه‌رێمی کوردستان وه ئه‌و زوڵمو سته‌مگه‌ریه‌ی که به‌رامبه‌ر به‌ژنان ده‌کرێت له ژێر سایه‌ی ده‌سه‌لاتدارانی کوردستان له کوشتن، خۆسوتاندن و خۆکوژی وئه‌تککردن، سوکایەتیکردن، گێچەڵی سێکسی به‌رامبه‌ر به‌ژنان به فه‌رامۆش سپێراوه ته‌نانه‌ت له‌ده‌ره‌وه ی ولاتیش فه‌رهه‌نگی دارزیوی پیاوسالاری ژن کوشتن قوربانیانی خۆی له‌ژنانی په‌نابه‌ری کوردستان سه‌ندووه. .”.وه‌پاشان ئاماژه‌یکرد به‌و گیروگرفتانه‌ی که رووبه‌ڕووی ژنان ده‌بیته‌وه له‌ده‌وه‌وه‌ش له‌توندوتیژی خێزانی و کارکرده‌کانی فه‌رهه‌نگی پیاو سالاری و ئیسلامی، تا زیندانیکردنی ژنان له‌ماڵ و بێبه‌شکردنیان له‌تێکه‌ڵاو بوون وداهاتی شه‌خسی و فێربوون..له‌کۆتایشدا له‌سه‌ر قۆڵ هەڵماڵین و گرنگی ده‌وری ژنانو پیاوانی ئازادیخواز له‌ده‌وری ڕێکخراوه‌یه‌کی رادیکال و سه‌ربه‌خۆ که‌بتوانیت زوورترین ژنانو پیاوانی ئازادی خواز له ژێر چه‌تری خۆیدا کۆ بکاته‌وه و بتوانێت لائیحه‌ی ده‌ستبه‌جێی یاسای یه‌کسانی ژنو پیاو و هه‌ڵوه‌شاندنه‌وه‌ی یاسای فره ژنی و قه‌ده‌غه‌کردنی هاندانی توندوتیژی دژی ژنان و کوشتنی ژنان، وە به‌تاوانی گه‌وره بکوژانی ژنان سزای توندی خۆیان وه‌ربگرن و..به‌سه‌ر ده‌سه‌لاتداراندا داسه‌پێنێت..تاکیدی کرد.\nپاشان سه‌وسه‌ن سه‌لیم به‌رپرسی ژنانی کوردو خۆرهه‌ڵاتی ناوه‌راست له وته‌یه‌کدا له سه‌ر بارودۆخی ژنان وکێشه‌کانیان قسه‌وباسی پێشکه‌شکرد و باسی ئەوەی کرد لەسەر ئەو قسەوباسانەی دەشتی کردی من ئەمەوێت سەرنجتان بۆ خاڵێک راکێشم کە لە ٨ی مارسی ئەمساڵدا بینومە، بەدوای ئەو وەزعەی لەسەر ژنان باسکرا، سەیر دەکەی پەرلەمان و حزب و رێکخراوەکانی سەر بەحزبەکان هەمووی ٨ی مارس یاد دەکەنەوەو باسی مەسەلەی ژنان و مافی ژنان دەکەن، لەکاتێکدا خۆیان حزبەکان و پەرلەمان و دەسەڵاتەکایان سەرچاوەی نەهامەتیەکانی ژنانە، لە ٢٨ ساڵی رابردوودا هیچ نەما بەژنانی نەکەن لە زیندوکردنەوەی یاسای کۆنەپەرستانەو دژی ژنان. بەڕاستی من بەهیچ شێوەیەک نەئەمەلم بەو دەسەڵاتەو نە بەچاکسازی و نە مەمافەکانی ژنانی نیە کەباسی دەکەن.\nته‌وه‌ره‌ی دووه‌می به‌رنامه‌کان ته‌رخانکرا بۆ ئاهه‌نگ و موسیقا و خواردن وخواردنه‌وه له‌نێو شۆڕشه‌وقی شادیدا کاتژمیر ١١ شه‌و کۆتایی به به‌رنامه‌کان هات.\nله‌تۆرنتۆ 8مارس رۆژی هاوپشتی و ناڕه‌زایه‌تی ژنان به‌ڕێوه چوو\nوەک هەموو ساڵێک بەبۆنەی ڕۆژی جیهانی ژنانەوە، بەرەی داکۆکیکار لە ژنان لە شاری تۆرنتۆ، گەورە شاری کەنەدا کەرنەڤاڵ و ڕێپێوان و مەراسیم ساز دەکەن. شایانی باسە ڕێکخراوە جۆراوجۆرەکانی ژنان و کرێکاران و فەرمانبەران و حیزبەکان و کۆمیونتیە جۆراوجۆرەکان بەشداری تێدا دەکەن. دوای ڕێپێوان لە هۆڵێکی گەورەی ئەو شارە مەراسیم بە وتاری ڕابەرانی ژن و ڕێکخراو یەکێتی و نەقابەکان دەستپێدەکات و بە مۆسیقا و سەما کۆتایی دێت.\nهەر لە هەمان ڕۆژدا واتە ٩ی مارس ٢٠١٩ سەرلەئێوارەکەی مەراسیمێکی شایستە بەوڕۆژە لە لایەن فیدراسیۆنی پەنابەرانی عێراق/ کەنەدا و ڕێکخراوی ڕزگاری ژن لە عێراق ڕێکخرا.\nشایانی باسە کە جگە لە پۆستەرەکانی تایبەت بە ڕۆژی ژنان، هەریەکە لە هونەرمەندان کاوان قادر و هیوا ساڵح بە کارە هونەریەکانیان کە تایبەت بەو ڕۆژەیە بەشداریان کرد و دیواری شوێنی مەراسیمەکەیان بە پۆستەرەکانیان ڕازاندبۆوە.\nمەراسیم پاش بەخێر هاتنی ئامادەبووان و پیرۆزبایی ئەو ڕۆژە لە هەموو یەکسانیخوازان، بە وتەیەکی کۆمیتەی مەراسیم دەستیپێکرد، کە لەلایەن ڕێکخەری مەراسیمەکە نێرگز هادیەوە خوێندرایەوە. تێیدا ئاماژە بە هەلومەرجی بزووتنەوەی ژنان کرا لە کوردستان و عێراق و ڕۆژهەڵاتی ناوەڕاست و ئەفەریقا و وڵاتانی ڕۆژئاوا. دیارە بزووتنەوەی ژنان لە هەرشوێنێکدا بە کێشە سەرەکیەکانی خۆی دەناسرێتەوە و خەباتی بۆ دەکات. بەدوای ئەودا، وتەی ڕێکخراوی ڕزگاری ژن لە عێراق لە لایەن سەرگوڵ سەلامەوە خوێندرایەوە. پاشان هاوڕێ ساکار سەعید بە نوێنەرایەتی فیدراسیۆنەوە وتەیەکی خوێندەوە. شلک جەلال کچە لاوی بەشدار بوو لە بەرنامەی یارمەتیدانی ژنانی وڵاتانی هەژار، کە بەرنامەیەکی تایبەتە و چۆنیەتی ئەو بەرنامەیە و تەجروبەکانی خۆی لەو وڵاتانە باسکرد.\nبەشی دووەمی مەراسیمەکە بریتی بوو لەئاهەنگێکی قەشەنگ بۆخۆشی و بەرزڕاگرتنی ئەو ڕۆژە ئامادەکرابوو. بە مۆسیقا و گۆرانی و سەما تاوەکو نیوەی شەو ئاهەنگ بەردەوام بوو. شایانی باسە نزیکەی ١٠٠ کەس لە ئازایخواز و یەکسانیخوازی بزووتنەوەی ژنانی ئەو شارە بەشداریان تێدا کرد.\nفیدراسیۆنی پەنابەرانی عیراق/ کەنەدا\nڕێکخراوی ڕزگاری ژن لە عێراق/ کەنەدا\n١٢ی مارس ٢٠١٩\nPrevious ڕاپۆرتێک سەبارەت بە بارو دۆخی پەنابەران لە کەمپی سامۆس فەهمی عەزیز\nNext بکوژی ئاڤان نەجمەدین بە زیندانی زیاتر لە ١٨ساڵ سزا درا


بێبەری بوونی سێ بەندکراوی زیندانی شاری سنە لە خزمەتگوزاری پزیشکی – زاگرۆس پۆست\nماڵەوە / کوردستان / بێبەری بوونی سێ بەندکراوی زیندانی شاری سنە لە خزمەتگوزاری پزیشکی\nبێبەری بوونی سێ بەندکراوی زیندانی شاری سنە لە خزمەتگوزاری پزیشکی\nدوو شه‌ممه 29 تشرینی یه‌كه‌م 2018\tکوردستان, هەواڵ 46 جار خوێنراوه‌ته‌وه\nسێ بەندکراوی کورد لە زیندانی ناوەندی شاری سنە لە خزمەت گوزاری پزیشکی و ناردن بۆ نەخۆشخانەی درەوەی زیندان بێبەری کراون.\nبه پێی هەواڵی گەیشتوو بە زاگرۆس پۆست؛ سێ به‌ندكراو له زیندانی سنه به ناوه‌كانی، ئۆمید ساعێد مووچێشمی. شه‌هرام په‌خشا، و غوڵامڕه‌زا مرۆوه‌تی، سه‌ره‌ڕای پێویستی به خزمه‌تگوزاری پزیشكی و نەشتەرگەری، له ناردن بۆ نه‌خۆشخانه‌ی ده‌ره‌وه‌ی زیندان بێبەر كراون.\nشه‌هرام په‌خشا له كاتی ده‌ستبه‌سه‌ركرانیدا بە هۆیئ تەقەی هێزەکانی ڕژیم له لای لاقییه‌وه بریندار بووە و به و به بێ سه‌رنج دان به دۆخی ته‌ندرووستی گوازراوەتەو بۆ زیندان، هه‌روه‌ها ئۆمید ساعێد مووچێشمی كه قامكی ده‌ستی شكاوه له پێڕاگه‌یشتنی پزیشكی بێبه‌ش كراوه و بە بێ چارەسەری له زیندان ڕاگیراوه. له لایه‌كی دیكه‌وه غوڵامڕه‌زا مرۆوه‌تی سه‌ره‌ڕای ئەوەی پێویستی به نەشتەرگەری هەیە، له پێڕاگه‌یشتنی پزیشكی و ناردن بۆ نه‌خۆشخانه‌ی ده‌ره‌وه‌ی زیندان بێبه‌ری كراوه.